ΚΕΦΑΛΑΙΟ 6: ΥΠΑΙΘΡΟΣ, ΠΟΛΗ, ΜΕΤΑΝΑΣΤΕΥΣΗ

ΕΙΣΑΓΩΓΗ

Συνεχίζοντας την εξέταση της πληθυσμιακής διάστασης, θα στραφούμε τώρα σε μια άλλη της πτυχή που αφορά τη μετανάστευση ανθρώπων:  πώς αυτή επηρεάζεται από οικονομικές συνθήκες αλλά και επιδρά στην οικονομική ανάπτυξη. Ιστορικά, μεγάλες πληθυσμιακές ροές σημειώθηκαν σε πολλές περιόδους και για πολλούς λόγους. Στο πλαίσιο του παρόντος συγγράμματος εστιάζουμε στο φαινόμενο αυτό όπως εμφανίζεται στη σύγχρονη εποχή, δηλαδή στον 19ο και 20ό αιώνα, σε σχέση πάντα με την οικονομία.
6-Α. ΥΠΑΙΘΡΟΣ ΚΑΙ ΠΟΛΗ
Η σχέση υπαίθρου - πόλης είναι καίρια στη διαδικασία οικονομικής ανάπτυξης. Όπως ήδη αναφέραμε, όσο πιο χαμηλό το επίπεδο ανάπτυξης τόσο μεγαλύτερη η συμμετοχή του πρωτογενούς τομέα (γεωργία) στην απασχόληση και στο ΑΕΠ. Αντίθετα η ευμάρεια συνοδεύεται από μείωση του μεριδίου του πρωτογενούς τομέα και αύξηση του δευτερογενούς (βιομηχανία) και του τριτογενούς (πάσης φύσεως υπηρεσίες). Έτσι, όπως είδαμε και στο κεφάλαιο 1,  στις αναπτυγμένες χώρες η αγροτική παραγωγή αντιπροσωπεύει πλέον μικρό, κατά κανόνα μονοψήφιο, ποσοστό του συνολικού ΑΕΠ και της απασχόλησης.

Η μετανάστευση από την ύπαιθρο στην πόλη είναι αποτέλεσμα δυνάμεων έλξης και άπωσης του πληθυσμού (pull and push effect), σαν να έχουμε δυο μαγνητικά πεδία. Ένα «θετικό», της πόλης, που έλκει, «τραβάει» τους ανθρώπους, ιδίως τους πιο νέους, να πάνε εκεί να βρουν δουλειά, να ζήσουν, να προκόψουν, ίσως να πλουτίσουν, και ένα «αρνητικό», της υπαίθρου, που τους «διώχνει» ελλείψει ικανοποιητικών αμοιβών και προοπτικών ζωής. Πράγματι, πολύ συχνά, ο «μισθός» στις αγροτικές εργασίες όπου δουλεύουν πολλά χέρια είναι πάρα πολύ χαμηλός και μετά βίας εξασφαλίζει τα προς το ζην. Άρα, οποιοσδήποτε μισθός, έστω και λίγο υψηλότερος από αυτόν τον «μισθό επιβίωσης» (subsistence wage), αρκεί για να δελεάσει τους ανθρώπους και να αφήσουν το χωριό για να πάνε στην πόλη. Πρόκειται για «πλεονάζουσα εργασία» (surplus labour) της υπαίθρου την οποία σταδιακά απορροφούν τα αστικά κέντρα: ιστορικά, η ύπαιθρος αποτέλεσε δεξαμενή εργατικού δυναμικού που σταδιακά άδειαζε γεμίζοντας τις πόλεις. Αυτοί οι εσωτερικοί μετανάστες στεγάζονταν, αρχικά τουλάχιστον, στις λεγόμενες «παραγκουπόλεις»: αυτές οι φτωχογειτονιές στις παρυφές των μεγάλων αστικών κέντρων αποτελούν σήμερα ένα θέαμα σύνηθες στον Τρίτο Κόσμο. Όμως και στην Ελλάδα, πριν και αμέσως μετά τον πόλεμο και τον Εμφύλιο, τη δύσκολη δεκαετία του 1940-1949, η Αθήνα είχε τέτοια χαρακτηριστικά: το διαπιστώνουμε στις πάμπολλες μαυρόασπρες ελληνικές ταινίες της δεκαετίας του 1950. (Βέβαια, κάτι ανάλογο είχε ήδη συντελεστεί μετά το 1922, λόγω ενός μεγάλου εξωοικονομικού παράγοντα: της Μικρασιατικής Καταστροφής.)

Όλα αυτά παραπέμπουν στη λεγόμενη «δυαδική» οικονομία (dual economy): στη διάκριση ανάμεσα στον «παραδοσιακό» και στον «σύγχρονο» τομέα, όπου η ύπαιθρος αντιπροσωπεύει την παράδοση και το άστυ το σύγχρονο. Οι δύο τομείς δεν συνυπάρχουν απλώς, απομονωμένοι ο ένας από τον άλλο, αλλά ο πρώτος, καθώς τροφοδοτεί τον δεύτερο με τη μετανάστευση, συρρικνώνεται.

ΠΙΝΑΚΑΣ 6-1: ΠΟΣΟΣΤΑ ΠΛΗΘΥΣΜΟΥ ΣΤΗΝ ΥΠΑΙΘΡΟ ΚΑΙ ΣΤΗΝ ΠΟΛΗ (1950, 2007, 2030)

ΠΗΓΗ: Διεθνείς Στατιστικές Πληθυσμού.

Ο πίνακας αυτός αποτυπώνει τις τάσεις μετανάστευσης από την ύπαιθρο στην πόλη. Σε παγκόσμιο επίπεδο, το 2007 το μερίδιο του αστικού πληθυσμού είχε ανέβει στο 50%, ενώ αναμένεται να φτάσει το 60% το 2030. Οι διαφορές είναι αισθητές από περιοχή σε περιοχή: στην Αφρική και στην Ασία, δηλαδή στις σχετικά λιγότερο αναπτυγμένες περιοχές του πλανήτη, αυτή η μεταναστευτική τάση δεν έχει ακόμα ολοκληρωθεί και ο πληθυσμός της υπαίθρου συνεχίζει να αποτελεί την πλειονότητα. Αντίθετα, στην Αμερική και στην Ευρώπη, ήδη από τις αρχές του 21ου αιώνα, η μετάβαση στην πόλη είχε εν πολλοίς ολοκληρωθεί (αν και αναμένεται να συνεχιστεί, με πολύ βραδύτερους ρυθμούς, μέχρι το 2030). Πάντως, οι τρεις πολυπληθέστερες πόλεις του πλανήτη βρίσκονται πλέον σε λιγότερο αναπτυγμένες χώρες: Βομβάη (Ινδία), Καράτσι (Πακιστάν), Σαγκάη (Κίνα).

6-Β. ΤΑ ΒΑΣΙΚΑ ΟΙΚΟΝΟΜΙΚΑ ΤΗΣ ΜΕΤΑΝΑΣΤΕΥΣΗΣ
Με απλούς οικονομικούς όρους, τα παραπάνω μπορούν να εκφραστούν ως εξής: Η παραγωγικότητα εργασίας στην ύπαιθρο, σε συνθήκες παραδοσιακής οικονομίας, είναι πολύ χαμηλή. Αυτό σημαίνει ότι το λεγόμενο «οριακό προϊόν της εργασίας», δηλαδή η πρόσθετη παραγωγή την οποία συνεισφέρει ένας επιπλέον άνθρωπος που δουλεύει στη γη, είναι πάρα πολύ χαμηλό: με άλλα λόγια, αν αποσυρθεί, το αγροτικό προϊόν θα μειωθεί ελάχιστα. Ως αποτέλεσμα έχουμε πολύ χαμηλές αποδοχές — τις οποίες μπορούμε να αποκαλέσουμε «μισθό υπαίθρου», ακόμα και αν δεν πρόκειται κατ’ ανάγκη για στενά νοούμενη μισθωτή εργασία, καθώς μπορεί κάποιος να δουλεύει στο οικογενειακό χωράφι. Αν λοιπόν θεωρήσουμε πως ο μισθός επιβίωσης, οι κατώτατες δυνατές αποδοχές, είναι W* (wage, μισθός), τότε κάτω από αυτό το όριο οι άνθρωποι απλούστατα δεν μπορούν να επιβιώσουν. Με όρους βιολογίας, δεν εξασφαλίζονται ούτε καν οι απαραίτητες ημερήσιες θερμίδες για τη διατροφή, και άρα ούτε η δυνατότητα εργασίας. Το ημερομίσθιο στην ύπαιθρο, το W(Υ), μπορεί να βρίσκεται κοντά στο W* ή να είναι ελάχιστα πιο υψηλό, καθιστώντας τη ζωή ιδιαίτερα επισφαλή και πάντως φτωχική. Υπό αυτές τις συνθήκες, από τη στιγμή που ο αντίστοιχος μισθός στην πόλη W(Π) είναι υψηλότερος, δηλαδή W(Υ)< W(Π), το δέλεαρ της μετανάστευσης καθίσταται μεγάλο. Όσο μεγαλύτερη η διαφορά W(Υ) και W(Π) τόσο μεγαλύτερη και η τάση για μετανάστευση, η «μαγνητική έλξη - άπωση». Σε αυτή τη στενά οικονομική διάσταση μπορούμε βέβαια να προσθέσουμε το δέλεαρ μιας πολιτιστικά πλουσιότερης ζωής στην πόλη και τις γενικότερες ευκαιρίες που αυτή προσφέρει (Bauer και Zimmermann 2002). 
Ακόμα όμως κι αν υπάρχει ανεργία στην πόλη και καραδοκεί  ο κίνδυνος μη εύρεσης εργασίας, από τη στιγμή που ο αναμενόμενος μισθός EXP(W) είναι ικανοποιητικός, το οικονομικό δέλεαρ παραμένει. Τι είναι ακριβώς το EXP(W) (Expected wage); Είναι ο μισθός της πόλης επί την πιθανότητα να βρεις δουλειά και να τον εισπράξεις. EXP (W)=pxW(Π), δηλαδή το γινόμενο του μισθού της πόλης, W(Π), και της πιθανότητας εύρεσης εργασίας, p (από το probability, που σημαίνει πιθανότητα). Η πιθανότητα αυτή είναι προφανώς συνάρτηση της ανεργίας: είναι υψηλή, σχεδόν 1, δηλαδή περίπου βεβαιότητα, όταν υπάρχει πλήρης απασχόληση στην πόλη και άρα σιγουριά ότι ο μετανάστης θα βρει δουλειά. Όμως πέφτει, π.χ., στο 70% αν έχουμε ανεργία 30% ή στο 50% όταν η ανεργία είναι 50%. Για παράδειγμα, αν ο κατώτατος μισθός στην πόλη είναι 600 ευρώ και η πιθανότητα δουλειάς 50%, τότε ο EXP(W) είναι 300 ευρώ. Όμως μπορεί ακόμα και αυτό να υπερβαίνει το πενιχρό λ.χ. 100 ευρώ της υπαίθρου. 

ΔΙΑΓΡΑΜΜΑ 6-1: ΔΙΑΓΡΑΜΜΑΤΙΚΗ ΑΠΕΙΚΟΝΙΣΗ ΤΗΣ ΜΕΤΑΝΑΣΤΕΥΣΗΣ


Στο παραπάνω διάγραμμα, στον οριζόντιο άξονα μετράμε την ποσότητα εργασίας L (από το Labour) και στον κάθετο τις αποδοχές (W από το wage). Η καμπύλη προσφοράς εργασίας S δείχνει πόσοι άνθρωποι είναι διατεθειμένοι να εργαστούν με τον μισθό, W(Π), που δίνεται στην πόλη και που είναι υψηλότερος από αυτόν της υπαίθρου, W(Y). Σε πρώτη φάση, μεταναστεύουν L1 άνθρωποι, στη συνέχεια, λ.χ. μετά από 2, 3 ή 5 χρόνια, περισσότεροι (L2), μετά από άλλα χρόνια ακόμα πιο πολλοί (L3) κ.ο.κ. Από ένα σημείο και μετά, καθώς η «δεξαμενή εργασίας στην ύπαιθρο» στερεύει και όσοι παρέμειναν στη γη ζουν πλέον κάπως καλύτερα, για να μεταναστεύσουν και άλλοι (L4) πρέπει ο προσφερόμενος μισθός στην πόλη να αυξηθεί. Οι διαδοχικές καμπύλες D1, D2, D3, D4 αντιστοιχούν στη ζήτηση για εργασία από τους επιχειρηματίες της πόλης: η σταδιακή μετατόπιση αυτών των καμπυλών δεξιά, λ.χ. από μια τριετία ή πενταετία στην άλλη, δείχνει επέκταση των αστικών εργασιών και συνακόλουθη ζήτηση και γι’ άλλα εργατικά χέρια (Godfrey 1979). 

Τα υποδείγματα αυτά υπογραμμίζουν επομένως τη σύνδεση των δύο τομέων της οικονομίας, του παραδοσιακού (ύπαιθρος - αγροτική παραγωγή) και του σύγχρονου (πόλη - βιομηχανία/υπηρεσίες). Ο πρώτος που τα παρουσίασε ήταν ο Αμερικανός οικονομολόγος Lewis και τα επεξεργάστηκε στη συνέχεια ο επίσης Αμερικανός συνάδελφός του Todaro, ενσωματώνοντας την έννοια του αναμενόμενου εισοδήματος, ως απάντηση στη μετανάστευση, ακόμα και σε συνθήκες ανεργίας, στην πόλη. Στην τελευταία αυτή περίπτωση, στη σύγκριση υπεισέρχεται όχι ο μισθός της πόλης W(Π), αλλά ο «αναμενόμενος μισθός» (Todaro 1969).
Στην πραγματικότητα, το παραπάνω υπόδειγμα (και το διάγραμμα που το συνοδεύει) δεν λειτουργεί πάντα με τον τρόπο αυτό: η ζήτηση για εργασία δεν επεκτείνεται κατ’ ανάγκη με τη μετατόπιση δεξιά της καμπύλης, διότι ενδέχεται οι επιχειρηματίες να επενδύουν σε πιο σύγχρονες μεθόδους παραγωγής έντασης κεφαλαίου και εξοικονόμησης εργασίας (ζητήματα έντασης κεφαλαίου ή εργασίας που άπτονται της τεχνολογίας θα εξεταστούν πιο κάτω, στο κεφάλαιο 8).

Αν και το φαινόμενο της μετανάστευσης προς τις πόλεις είναι χαρακτηριστικό της αναπτυξιακής διαδικασίας σε όλα τα γεωγραφικά μήκη και πλάτη, η πλέον θεαματική εκδήλωσή του, μετά τα τέλη του 20ού αιώνα, εμφανίζεται στην Κίνα: δεκάδες εκατομμύρια εσωτερικοί μετανάστες εισρέουν στα ραγδαία αναπτυσσόμενα αστικά κέντρα για να εργαστούν εκεί. Αυτή η πληθυσμιακή μετακίνηση και η νέα εγκατάστασή τους υπάγεται μάλιστα σε έντονο κρατικό έλεγχο (το λεγόμενο Hukou system), με αποτέλεσμα οι μετανάστες πρώην αγρότες να μην έχουν πλήρη δικαιώματα στον νέο τόπο κατοικίας τους (Chang και Zhang 1999).

6-Γ. ΕΞΩΤΕΡΙΚΗ ΜΕΤΑΝΑΣΤΕΥΣΗ 
Με βάση όλα αυτά μπορούμε να ερμηνεύσουμε τόσο την εσωτερική όσο και την  εξωτερική μετανάστευση: ανάλογες δυνάμεις έλξης και άπωσης επενεργούν και στην περίπτωση αυτή. Βέβαια, στην εξωτερική μετανάστευση, εμπλέκονται και άλλοι παράγοντες. Συγκεκριμένα, μπορεί  να οφείλεται σε πολέμους, εμφύλιες συρράξεις, μεγάλους λιμούς, φυσικές καταστροφές. Επιπρόσθετα, καθώς υπάρχει ο παράγων σύνορα, η εξωτερική μετανάστευση είναι πολύ πιο δαπανηρή και ενίοτε μάλιστα επικίνδυνη. Για παράδειγμα, οι παράνομοι μετανάστες που συνωστίζονται στο Ανατολικό Αιγαίο και προσπαθούν μέσω Τουρκίας να περάσουν πάση θυσία τα σύνορα και να βρεθούν στην Ελλάδα και γενικότερα στην Ευρώπη, φεύγουν από τον τόπο τους γιατί δεν τους «βαστάει άλλο» (λ.χ. Συρία). Εδώ οι δυνάμεις άπωσης δεν έχουν στενά οικονομικό χαρακτήρα, αλλά προκύπτουν από εμπόλεμες καταστάσεις (γι’ αυτό και θεωρούνται πρόσφυγες). 

Αντίθετα, για τους Αλβανούς που στη δεκαετία του 1990 πέρασαν μαζικά στην Ελλάδα, δέσποζε το οικονομικό κριτήριο, και τα χερσαία σύνορα ήταν απείρως ευκολότερα. Δεδομένων των συνθηκών, ομαλότερη υπήρξε και η βαθμιαία ένταξή τους στην οικονομική ζωή της χώρας υποδοχής, που προσέφερε καλύτερες προοπτικές εργασίας και επιπέδου ζωής από ό,τι η φτωχή χώρα τους. Εν προκειμένω, υπάρχουν κάποιες ομοιότητες της αλβανικής μετανάστευσης στη δεκαετία του 1990 με την ελληνική εσωτερική μετανάστευση τη δεκαετίας του 1950 και του 1960. Από την άλλη όμως, ορισμένοι Αλβανοί κατέληξαν να δουλεύουν όχι σε πόλεις αλλά στην ελληνική ύπαιθρο, όπου η εργασία ήταν πολύ πιο συμφέρουσα από οποιαδήποτε στη χώρα τους. Αντιστρέφοντας το παραδοσιακό μοντέλο, η ελληνική ύπαιθρος λειτουργούσε σαν πόλος έλξης, ακόμα και σε σχέση με την αλβανική πόλη: W( Π-alb)<W(Y-gr). 

Τα επόμενα μεταναστευτικά κύματα, ιδίως της δεκαετίας του 2010, προς την Ελλάδα δεν ερμηνεύονται όμως τόσο από το στενά οικονομικό μοντέλο. Οι δυνάμεις άπωσης που προκύπτουν από εμφύλιες συρράξεις και τον κίνδυνο για τη ζωή των ανθρώπων είναι ισχυρότατες, η δε Ελλάδα ενέχει περισσότερο θέση πύλης εισόδου στην υπόλοιπη Ευρώπη. Ο όρος για αυτές τις περιπτώσεις είναι «πρόσφυγες» στους οποίους κανονικά χορηγείται καθεστώς «ασύλου». Η διάκριση όμως ανάμεσα σε οικονομικούς μετανάστες και πρόσφυγες δεν είναι πάντα εύκολη.

Συνδέοντας το θέμα της μετανάστευσης με προηγούμενα κεφάλαια, ας συγκρατήσουμε τα εξής. Σε σχέση με τη συνάρτηση παραγωγής Y=F(K,L), η εσωτερική μετανάστευση αναδιανέμει το  L από την ύπαιθρο στην πόλη, δηλαδή από τομείς χαμηλότατης παραγωγικότητας σε ασχολίες υψηλότερης. Η εισδοχή μεταναστών από το εξωτερικό αυξάνει ξεκάθαρα το L — στο βαθμό που αυτοί εντάσσονται στη διαθέσιμη εργατική δύναμη. Αντιθέτως, η μετανάστευση προς τα έξω, μειώνει το L, ενίοτε δε, όπως στην Ελλάδα της περιόδου 2010-2015, τη στερεί από υψηλής μορφωτικής στάθμης εργατικό δυναμικό (επ’ αυτού, βλ. και στο κεφάλαιο 8, περί ανθρώπινου κεφαλαίου). Τέλος, σε σχέση με τον πληθυσμό, η εισδοχή μεταναστών αυξάνει τον πληθυσμό, ιδιαίτερα στις ενεργές ηλικίες, βελτιώνοντας την πληθυσμιακή πυραμίδα, ειδικότερα μάλιστα όταν παρουσιάζει τάσεις γήρανσης. Το αντίθετο ακριβώς συμβαίνει όταν μεταναστεύουν στο εξωτερικό οι νέοι μιας χώρας, επιδεινώνοντας τη δημογραφική πυραμίδα (βλ. κεφάλαιο 5).

Από τη σκοπιά των λιγότερο αναπτυγμένων χωρών, οι οποίες είναι οι κατεξοχήν περιοχές που «εξάγουν» οικονομικούς μετανάστες, μπορούμε να συνοψίσουμε τα υπέρ και τα κατά ως ακολούθως. Το κύριο πρόβλημα είναι ότι οι χώρες αυτές στερούνται το εργατικό δυναμικό τους και μάλιστα στις πιο παραγωγικές ηλικίες, από την άλλη όμως ανακουφίζονται από την ανεργία, και, κυρίως, τα εμβάσματα που στέλνουν οι μετανάστες στις οικογένειές τους βελτιώνουν το εξωτερικό ισοζύγιο και τονώνουν την οικονομία. Η διεθνής ροή τέτοιων εμβασμάτων στις φτωχότερες χώρες υπολογίζεται σε πάνω από 400 δισ. $ ετησίως (2013), στα οποία πρέπει να προσθέσουμε τις διόλου ευκαταφρόνητες ροές μέσω άτυπων δικτύων. Ο Διεθνής Οργανισμός Εργασίας (International Labour Organization ‒ ILO) που παρακολουθεί και αυτές τις τάσεις στην αγορά εργασίας, υπολογίζει το σύνολο των μεταναστών διεθνώς σε 230 εκατ.Constant ( και Zimmermann 2013,  Lall
 κ.ά. 2006, Stalker 1997). 

Οι δυνάμεις έλξης και, κυρίως, άπωσης που πυροδοτούν διεθνή μεταναστευτικά ρεύματα ενδέχεται να αυξηθούν στη διάρκεια του 21ου αιώνα και εξαιτίας δραματικών περιβαλλοντικών αλλαγών (Black κ.ά. 2011) (βλ. και  κεφάλαιο 9). 

[Σημείωση: Ενώ στα ελληνικά ο όρος μετανάστευση χρησιμοποιείται αδιακρίτως για να περιγράψει την είσοδο όσο και την έξοδο πληθυσμών από μια χώρα, στα αγγλικά υπάρχουν τρεις λέξεις: emigration, για τη μετανάστευση προς τα έξω, immigration, για τη μετανάστευση προς τα μέσα, και migration, γενικά για τις μεταναστευτικές ροές.] 

6-Δ. ΣΤΙΓΜΕΣ ΜΕΤΑΝΑΣΤΕΥΣΗΣ ΣΤΗ ΣΥΓΧΡΟΝΗ ΕΛΛΗΝΙΚΗ ΙΣΤΟΡΙΑ
Μετά τα τέλη του 19ου αιώνα παρατηρείται εξωτερική μετανάστευση από το νεοελληνικό κράτος κυρίως προς την Αμερική. Έτσι, την περίοδο 1890-1917, περίπου 450.000 Έλληνες έφτασαν στις ΗΠΑ, μαζί με εκατομμύρια άλλους Ευρωπαίους (λ.χ. Ιταλούς),  αναζητώντας καλύτερο βιοτικό επίπεδο και συνθήκες εργασίας. Συγκεκριμένα, περί τα τέλη του 19ου αιώνα, η ελληνική μετανάστευση ήταν αποτέλεσμα της «σταφιδικής κρίσης», που έπληξε αγροτικούς πληθυσμούς που είχαν επικεντρωθεί στην καλλιέργεια σταφίδας: την περίοδο 1866-1892 η αμπελουργία στην Ελλάδα γνώριζε μεγάλη ανάπτυξη, λόγω της καταστροφής από φυλλοξήρα των γαλλικών, ιταλικών και ισπανικών αμπελώνων. Η επάνοδος των τριών αυτών χωρών στα προηγούμενα επίπεδα παραγωγής οδήγησε στην κατακόρυφη μείωση της ζήτησης αλλά και της τιμής πώλησης της ελληνικής σταφίδας. Έτσι το εισόδημα των αγροτών που είχαν φυτέψει μαζικά αμπέλια μειώθηκε δραματικά και οι ίδιοι αναγκάστηκαν να πάρουν τον δρόμο της μετανάστευσης (βλ. πιο πάνω το φαινόμενο άπωσης ‒ push effect). (Αυτό το μεταναστευτικό ρεύμα ανακόπηκε το 1917 με το ξέσπασμα του Α΄ Παγκόσμιου πολέμου.) Στην αρχή, η μετανάστευση είχε προσωρινό χαρακτήρα, οι άνθρωποι, δηλαδή, ξενιτεύονταν για λίγα χρόνια και επέστρεφαν στις οικογένειές τους, ενώ αργότερα έλαβε μονιμότερο χαρακτήρα. Κατά τον Μεσοπόλεμο, και εν μέρει ως αποτέλεσμα της Μικρασιατικής Καταστροφής το 1922, παρατηρήθηκε μεγάλη μετανάστευση ελληνικών πληθυσμών, κυρίως προς ΗΠΑ.
Μετά τον πόλεμο, στη δεκαετία του 1950 και του 1960, η Ελλάδα γνώρισε σημαντικότατη μεταναστευτική ροή προς τα μεγάλα αστικά κέντρα, που την έφερε αντιμέτωπη, όπως και άλλες χώρες στον κόσμο, με το φαινόμενο της αστυφιλίας. Παράλληλα η εξωτερική μετανάστευση, η οποία τροφοδότησε πολλές χώρες (π.χ. Γερμανία, Βέλγιο, Ολλανδία, Σουηδία, ΗΠΑ, Αυστραλία κ.ά.) με εργατικό δυναμικό, σήμαινε αιμορραγία για την ίδια τη χώρα, καθώς έχανε νέους παραγωγικής ηλικίας στους οποίους είχε επενδύσει (τροφή, σχολική εκπαίδευση). Από την άλλη, βέβαια, ανακουφιζόταν από την ανεργία, ενώ τα μεταναστευτικά εμβάσματα τις πρώτες μεταπολεμικές δεκαετίες συνεισέφεραν στους λεγόμενους «άδηλους πόρους» που, μαζί με τον τουρισμό και τη ναυτιλία, βελτίωσαν το εξωτερικό ισοζύγιο της χώρας (Δαμανάκης κ.ά. 2014).
Με τα χρόνια, οι μεν μετανάστες ρίζωσαν στη χώρα υποδοχής τους δημιουργώντας δική τους οικογένεια, οι δε γονείς στους οποίους κατά κανόνα έστελναν εμβάσματα απεβίωσαν. Άλλοι πάλι μετανάστες που κατάφεραν να μαζέψουν κάποια χρήματα επαναπατρίστηκαν. Ως αποτέλεσμα, η ροή μεταναστευτικού συναλλάγματος σταδιακά μειώθηκε. 
Μετά τη δεκαετία του 1990, η Ελλάδα έγινε χώρα εισροής οικονομικών μεταναστών από τις πρώην σοσιαλιστικές χώρες (κυρίως Αλβανία), τη Μέση Ανατολή (Αίγυπτος), αλλά και από την Ινδία, το Μπαγκλαντές, το Πακιστάν, τις Φιλιππίνες (η παρουσία Φιλιππινέζων παρατηρείται νωρίτερα), με αποτέλεσμα εκροή μεταναστευτικού συναλλάγματος από τη χώρα. 
Με την οικονομική κρίση όμως, από το 2010 και μετά εμφανίζεται ξανά μια τάση μεταναστευτικής εκροής, η οποία όμως είναι πολύ διαφορετική από εκείνη του παρελθόντος, καθώς εντοπίζεται κυρίως σε πτυχιούχους νέους που αδυνατούν να βρουν δουλειά στην Ελλάδα. Επιπλέον, η θεσπισμένη ελευθερία μετακίνησης στο εσωτερικό της Ε.Ε. καθιστά τη μετανάστευση ευκολότερη απ’ ό,τι τη δεκαετία του 1960, όπου χρειάζονταν πολλές διατυπώσεις (και ενίοτε μάλιστα ήταν απαραίτητη η πρόσκληση από τη χώρα υποδοχής).

ΚΕΦΑΛΑΙΟ 7: Η ΕΞΩΤΕΡΙΚΗ ΔΙΑΣΤΑΣΗ ΤΗΣ ΑΝΑΠΤΥΞΗΣ
ΕΙΣΑΓΩΓΗ 
Μέχρι τώρα αναφερθήκαμε, με μια μικρή παρένθεση στην εξωτερική μετανάστευση, σε ζητήματα ανάπτυξης μιας χώρας ως εάν να είναι μόνη, δηλαδή χωρίς να λαμβάνουμε υπόψη τις σχέσεις της με τον υπόλοιπο κόσμο, οι οποίες όμως αποδεικνύονται σημαντικές. Με ελάχιστες εξαιρέσεις πια (π.χ. αυταρχικά καθεστώτα που κρατούν τη χώρα «κλειστή» στον έξω κόσμο, βλέπε Βόρεια Κορέα), όλα τα κράτη του πλανήτη έχουν οικονομικές δοσοληψίες μεταξύ τους, οι οποίες μπορούν να ταξινομηθούν στις εξής μεγάλες κατηγορίες:

· Εξωτερικό εμπόριο, δηλαδή εισαγωγές και εξαγωγές,
· ξένες επενδύσεις, δηλαδή εισροή ή εκροή κεφαλαίων,
· ξένη βοήθεια, δηλαδή πόροι που εισρέουν για ανθρωπιστικούς και αναπτυξιακούς σκοπούς.

Στο κεφάλαιο αυτό, με αυτή τη σειρά θα εξετάσουμε τις εξωτερικές δοσοληψίες των αναπτυσσόμενων χωρών και πώς επιδρούν στην οικονομία τους.

 Όπως διδάσκει η μακροοικονομία, το ΑΕΠ κάθε χώρας απαρτίζεται από την κατανάλωση (C), τις επενδύσεις (I) αλλά και τις εξαγωγές αγαθών και υπηρεσιών (Χ, από το exports) που αντισταθμίζονται από εισαγωγές (Μ, από το imports). Αν Χ<Μ, τότε εισάγονται περισσότερα απ’ όσα εξάγονται και το εξωτερικό ισοζύγιο είναι ελλειμματικό. Τουναντίον, αν Μ<Χ, τότε η χώρα εξάγει περισσότερα απ’ όσα εισάγει και το εξωτερικό της ισοζύγιο είναι πλεονασματικό. Τα μεγέθη αυτά όμως πρέπει να εξετάζονται και ως ποσοστό του ΑΕΠ, για να καταλάβουμε το ειδικό τους βάρος: η ίδια αξία εισαγωγών ή εξαγωγών ή ελλείμματος/πλεονάσματος στο εξωτερικό ισοζύγιο έχει προφανώς διαφορετική σημασία σε μια μικρή οικονομία από ό,τι σε μια μεγάλη.

7-Α. ΤΟ ΕΞΩΤΕΡΙΚΟ ΕΜΠΟΡΙΟ ΩΣ ΠΟΣΟΣΤΟ ΤΟΥ ΑΕΠ
Θα ξεκινήσουμε με μια απλή προκαταρκτική παρατήρηση, που συχνά διαφεύγει την προσοχή: το μέγεθος μιας χώρας έχει σημασία. Μια μικρή χώρα (δηλαδή μια χώρα με μικρό πληθυσμό, έκταση και ΑΕΠ) είναι κατά κανόνα αναλογικά περισσότερο συνδεδεμένη με τον υπόλοιπο κόσμο απ’ ό,τι μια μεγάλη, όπου σημαντικό μέρος των οικονομικών δοσοληψιών συντελείται στο εσωτερικό της. Για παράδειγμα, στις ΗΠΑ, ένα διόλου ευκαταφρόνητο μέρος του εμπορίου λαμβάνει χώρα στο εσωτερικό της, ανάμεσα στις πολιτείες της, με την καθεμία να ειδικεύεται σε διαφορετικούς τομείς: από τις αχανείς αγροτικές εκτάσεις στις Μεσοδυτικές πολιτείες, τη χαλυβουργία στην Πενσυλβανία, ως τη Silicon Valley, την κοιλάδα των τεχνολογιών της πληροφορικής και των επικοινωνιών στην Καλιφόρνια. Αντίστοιχα φαινόμενα παρατηρούμε και σε άλλες μεγάλες χώρες: η πάλαι ποτέ ΕΣΣΔ ή η Ινδία αλλά και, ως σε ένα βαθμό, η γειτονική μας Τουρκία των 80 εκατ. κατοίκων  έχουν σχετικά μεγάλη εσωτερική αγορά.  
Αυτή η σχετική «αυτάρκεια» αποτυπώνεται σε ένα καίριας σημασίας κλάσμα: το μερίδιο του εξωτερικού εμπορίου, δηλαδή των εισαγωγών και εξαγωγών, σε σχέση με το ΑΕΠ. Στον πίνακα 7-1Α της Παγκόσμιας Τράπεζας  http://data.worldbank.org/indicator/TG.VAL.TOTL.GD.ZS, και τον πίνακα 7-1Β του ΟΟΣΑ http://www.oecd-ilibrary.org/docserver/download/3011041ec033.pdf?expires=1437814319&id=id&accname=guest&checksum=6262B4959561E715BE52814F8C9543D9, παρατηρούμε ότι το μερίδιο του εμπορίου αγαθών και υπηρεσιών στο συνολικό ΑΕΠ μιας σειράς χωρών κυμαίνεται πολύ. Για ορισμένες μικρές χώρες που λειτουργούν και σαν εμπορικοί κόμβοι (λ.χ. Σιγκαπούρη, Χονγκ Κονγκ, Λουξεμβούργο), το κλάσμα υπερβαίνει κατά πολύ το 100%, καθώς από εκεί «περνούν» μεγάλης συνολικής αξίας προϊόντα και υπηρεσίες, που ούτε παράγονται ούτε καταναλώνονται εγχώρια. Αφήνοντας κατά μέρος τέτοιες ακραίες περιπτώσεις, και εξετάζοντας μόνο το μερίδιο των εξαγωγών στο ΑΕΠ, ας δούμε τον παρακάτω πίνακα. 
ΠΙΝΑΚΑΣ 7-1 ΕΞΑΓΩΓΕΣ ΩΣ ΠΟΣΟΣΤΟ ΤΟΥ ΑΕΠ (2013)
(Exports as Share of GDΡ)
Α. Μεγάλες χώρες της ομάδας G-20 
	Country
	Level
	As Of
	1Y Chg
	~5Y Ago
	~10Y Ago
	~25Y Ago
	Country Page

	 USA
	13,49%
	2013
	
	11,01%
	9,63%
	8,91%
	

	China
	26,40%
	2013
	
	26,72%
	34,08%
	10,60%
	

	Japan
	14,73%
	2012
	
	17,71%
	11,87%
	9,76%
	

	Germany
	50,67%
	2013
	
	42,46%
	38,55%
	24,22%
	

	France
	28,28%
	2013
	
	24,07%
	25,91%
	21,48%
	

	Brazil
	12,55%
	2013
	
	10,98%
	16,43%
	8,93%
	

	UK
	29,84%
	2013
	
	27,01%
	24,36%
	22,59%
	

	Italy
	28.56%
	2013
	
	22,47%
	24,05%
	18,57%
	

	Russia
	28.37%
	2013
	
	27,94%
	34,42%
	21,90%
	

	India
	24.82%
	2013
	
	20,05%
	17,55%
	6,90%
	

	Canada
	30,08%
	2013
	
	28,44%
	37,46%
	25,12%
	

	Australia
	19,88%
	2013
	
	22,53%
	17,01%
	15,14%
	

	Spain
	31,56%
	2013
	
	22,67%
	25,18%
	16,68%
	

	Mexico
	31,75%
	2013
	
	27,28%
	26,23%
	19,00%
	

	South Korea
	53,92%
	2013
	
	47,55%
	38,30%
	28,53%
	

	Indonesia
	23,74%
	2013
	
	24,16%
	32,22%
	24,29%
	

	Turkey
	25,65%
	2013
	
	23,32%
	23,55%
	16,20%
	

	Saudi Arabia
	51,79%
	2013
	
	47,09%
	50,99%
	33,75%
	

	Argentina
	14,27%
	2013
	
	17,40%
	21,50%
	13,06%
	

	South Africa
	31,14%
	2013
	
	27,29%
	26,42%
	26,69%
	


Β. Δυτική Ευρώπη
	Country
	Level
	Units
	As Of
	~5Y Ago
	~10Y Ago
	~25Y Ago
	Country Page

	Austria
	57,44%
	
	2013
	50,05%
	51,48%
	36,37%
	

	Belgium
	82,76%
	% of GDP
	2013
	69,26%
	70,68%
	62,99%
	

	Cyprus
	40,11%
	
	2010
	48,00%
	55,99%
	45,04%
	

	Denmark
	54,27%
	
	2013
	46,72%
	43,80%
	35,25%
	

	Finland
	38,18%
	 
	2013
	36,27%
	38,59%
	23,01%
	

	France
	28,28%
	 
	2013
	24,07%
	25,91%
	21,48%
	

	Germany
	50,67%
	
	2013
	42,46%
	38,55%
	24,22%
	

	Greece
	30,23%
	
	2013
	19,01%
	20,78%
	15,87%
	

	Hungary
	88,76%
	
	2013
	75,06%
	60,02%
	36,04%
	

	Iceland
	55,73%
	
	2013
	49,69%
	32,60%
	32,66%
	

	Ireland
	105,30%
	
	2013
	87,06%
	80,43%
	58,99%
	

	Italy
	28,56%
	
	2013
	22,47%
	24,05%
	18,57%
	

	Luxembourg
	203,32%
	
	2013
	168,17%
	153,87%
	102,47%
	

	Netherlands
	82,94%
	
	2013
	63,91%
	63,36%
	56,02%
	

	Norway
	38,88%
	
	2013
	40,04%
	41,80%
	38,01%
	

	Portugal
	39,26%
	
	2013
	27,08%
	27,25%
	29,46%
	

	Spain
	31,56%
	
	2013
	22,67%
	25,18%
	16,68%
	

	Sweden
	43,79%
	
	2013
	44,45%
	43,45%
	30,46%
	

	Switzerland
	72,15%
	
	2013
	57,44%
	51,55%
	43,42%
	

	Turkey
	25,65%
	
	2013
	23,32%
	23,55%
	16,20%
	

	UK
	29,84%
	
	2013
	27,01%
	24,36%
	22,59%
	


Γ. Ανατολική Ευρώπη
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	Albania
	35,05%
	
	2013
	1,77%
	29,60%
	21,54%
	17,94%
	

	Bosnia and Herzegovina
	31.96%
	
	2013
	1,09%
	24,70%
	32,24%
	n.a.
	

	Bulgaria
	68,39%
	
	2013
	3,79%
	43,79%
	41,33%
	46,42%
	

	Croatia
	42,94%
	
	2013
	1,37%
	34,52%
	39,45%
	n.a.
	

	Czech Republic
	77,20%
	
	2013
	0,68%
	58,81%
	57,43%
	n.a.
	

	Kosovo
	17,41%
	
	2013
	-
	17,07%
	n.a.
	n.a.
	

	Macedonia
	53,89%
	
	2013
	0,28%
	39,18%
	39,94%
	n.a.
	

	Montenegro
	41,78%
	
	2013
	-2.34%
	32,12%
	42,02%
	n.a.
	

	Poland
	47,80%
	
	2013
	1,14%
	39,44%
	37,49%
	n.a.
	

	Romania
	41,98%
	
	2013
	1,99%
	30,60%
	35,84%
	n.a.
	

	Serbia
	40,75%
	
	2013
	3,82%
	26,85%
	24,22%
	n.a.
	

	Slovak Republic
	92,95%
	
	2013
	1,15%
	67,64%
	68,61%
	28,84%
	

	Slovenia
	74,69%
	 
	2013
	1,44%
	57,24%
	54,97%
	n.a.
	


Δ. Πρώην Σοβιετικές Δημοκρατίες
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	Armenia
	26,99%
	
	2013
	2,41%
	15,47%
	29,73%
	n.a.
	

	Azerbaijan
	48,72%
	
	2013
	-4,99%
	51,64%
	48,79%
	n.a.
	

	Belarus
	61,18%
	
	2013
	-20,16%
	50,53%
	67,89%
	n.a.
	

	Estonia
	86,08%
	
	2013
	-2,18%
	60,84%
	61,53%
	n.a.
	

	Georgia
	44,69%
	
	2013
	6,54%
	29,74%
	31,56%
	42,36%
	

	Kazakhstan
	38,25%
	
	2013
	-6,83%
	41,84%
	52,50%
	n.a.
	

	Kyrgyzstan
	47,17%
	
	2013
	2,76%
	54,70%
	42,56%
	n.a.
	

	Latvia
	58,84%
	
	2011
	5,03%
	42,35%
	40,87%
	n.a.
	

	Lithuania
	77,13%
	
	2011
	9,31%
	53,79%
	52,71%
	n.a.
	

	Moldova
	44,12%
	
	2013
	0,64%
	36,87%
	50,71%
	n.a.
	

	Russia
	28,37%
	
	2013
	-1,23%
	27,94%
	34,42%
	21,90%
	

	Tajikistan
	19,18%
	
	2013
	-2,36%
	15,15%
	58,31%
	35,90%
	

	Turkmenistan
	73,26%
	
	2012
	-1,44%
	64,06%
	62,31%
	n.a.
	

	Ukraine
	46,87%
	
	2013
	-4,11%
	46,38%
	61,21%
	32,08%
	

	Uzbekistan
	27,66%
	
	2013
	-0,01%
	35,59%
	40,21%
	n.a.
	


Ε. Ανατολική Ασία 
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	Brunei
	76,16%
	
	2013
	-5,21%
	72,78%
	68,80%
	61,81%
	

	Cambodia
	65,72%
	
	2013
	2,93%
	49,22%
	63,61%
	n.a.
	

	China
	26,40%
	
	2013
	-0,92%
	26,72%
	34,08%
	10,60%
	

	Hong Kong
	229,59%
	
	2013
	4,03%
	191,23%
	186,65%
	130,13%
	

	Indonesia
	23,74%
	
	2013
	-0,55%
	24,16%
	32,22%
	24,29%
	

	Japan
	14,73%
	
	2012
	-0,40%
	17,71%
	11,87%
	9,76%
	

	Laos
	37.22%
	
	2013
	-1,62%
	30,88%
	30,55%
	12,13%
	

	Malaysia
	81,68%
	
	2013
	-3,57%
	91,42%
	115,37%
	71,38%
	

	Mongolia
	45,14%
	
	2013
	-5,42%
	50,28%
	60,79%
	22,49%
	

	Myanmar
	0,18%
	
	2004
	0,00%
	0,49%
	0,83%
	9,10%
	

	North Korea
	n.a.
	% of GDP
	n.a.
	n.a.
	n.a.
	n.a.
	n.a.
	

	Philippines
	27,91%
	
	2013
	-2,87%
	32,23%
	48,57%
	28,11%
	

	Singapore
	190,52%
	
	2013
	-4,55%
	191,88%
	216,34%
	179,54%
	

	South Korea
	53,92%
	
	2013
	-2,42%
	47,55%
	38,30%
	28,53%
	

	Thailand
	73,57%
	
	2013
	-1,41%
	68,35%
	70,70%
	34,92%
	

	Vietnam
	83,88%
	
	2013
	3,85%
	62,97%
	54,90%
	23,85%
	


ΣΤ. Νότια Ασία 
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	Afghanistan
	6,28%
	
	2013
	0,77%
	14,71%
	34,00%
	n.a.
	

	Bangladesh
	19,54%
	
	2013
	-0,62%
	16,94%
	15,46%
	5,75%
	

	Bhutan
	40,85%
	
	2013
	2,12%
	44,70%
	31,29%
	28,05%
	

	India
	24,82%
	
	2013
	0,82%
	20,05%
	17,55%
	6.90%
	

	Sri Lanka
	22,47%
	
	2013
	-0,36%
	21,33%
	35,33%
	27,26%
	

	Maldives
	111,32%
	
	2012
	2,61%
	104,13%
	61,47%
	75,86%
	

	Nepal
	10,70%
	
	2013
	0,63%
	12,42%
	16,68%
	11,07%
	

	Pakistan
	13,22%
	
	2013
	0,82%
	12,40%
	15,67%
	13,88%
	


Ζ. Μέση Ανατολή και Βόρεια Αφρική
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	Algeria
	33,14%
	
	2013
	-4,60%
	35,37%
	40,05%
	18,64%
	

	Egypt
	17,62%
	
	2013
	0,20%
	24,96%
	28,23%
	17,89%
	

	Iran
	32,18%
	
	2007
	-0,27%
	27,23%
	13,63%
	15,45%
	

	Israel
	32,92%
	
	2013
	-3,32%
	33,50%
	39,42%
	36,81%
	

	Jordan
	42,47%
	
	2013
	-3,77%
	45,88%
	52,27%
	56,05%
	

	Kuwait
	71,56%
	
	2013
	-3,17%
	59,47%
	56,92%
	52,40%
	

	Lebanon
	62,55%
	
	2013
	6,06%
	34,12%
	36,22%
	18,36%
	

	Libya
	67,38%
	
	2008
	-0,18%
	63,26%
	23,86%
	n.a.
	

	Malta
	93,61%
	
	2011
	5,42%
	89,22%
	83,12%
	69,58%
	

	Morocco
	33,65%
	
	2013
	-2,26%
	28,70%
	29,37%
	23,29%
	

	Oman
	62,65%
	
	2012
	-4,46%
	58,48%
	49,76%
	40.01%
	

	Qatar
	75,62%
	
	2012
	3,96%
	61,36%
	61,70%
	n.a.
	

	Saudi Arabia
	51,79%
	
	2013
	-2,63%
	47,09%
	50,99%
	33,75%
	

	Syria
	37,99%
	
	2012
	2,66%
	36,84%
	33,47%
	17,15%
	

	Tunisia
	46,99%
	
	2013
	-2,19%
	45,83%
	42,22%
	44,35%
	


Η. Υποσαχάρια Αφρική 
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	Angola
	55,78%
	
	2013
	-6,16%
	55,01%
	70,14%
	33,87%
	

	Burundi
	7,40%
	
	2013
	-1,55%
	6,80%
	6,95%
	9,75%
	

	Benin
	18,27%
	
	2013
	2,97%
	15,79%
	20.03%
	13,50%
	

	Burkina Faso
	27,49%
	
	2012
	6,34%
	9,88%
	8,71%
	11,00%
	

	Botswana
	55,12%
	
	2013
	11,64%
	35,35%
	49,61%
	59,22%
	

	Central African Republic
	11,65%
	
	2012
	0,13%
	11,70%
	18,24%
	17,74%
	

	Cameroon
	20,66%
	
	2013
	1,86%
	16,04%
	19,40%
	20,71%
	

	Congo
	55,49%
	
	2012
	-14.54%
	40,21%
	24,00%
	25,50%
	

	Congo-Brazzaville
	76,53%
	
	2013
	-7,24%
	70,42%
	80,53%
	48,52%
	

	Cape Verde
	34,92%
	
	2012
	3,45%
	32,10%
	31,36%
	16,71%
	

	Eritrea
	19,53%
	
	2012
	5,16%
	4,43%
	6,44%
	n.a.
	

	Ethiopia
	12,49%
	
	2013
	-1,28%
	10,50%
	14,75%
	6,55%
	

	Gabon
	58,72%
	
	2013
	0,14%
	52,50%
	62,20%
	45,80%
	

	Ghana
	42,16%
	
	2013
	-5,96%
	29,29%
	39,30%
	16,74%
	

	Guinea
	28,46%
	
	2013
	-1,26%
	26,54%
	24,63%
	31,09%
	

	Gambia
	36,95%
	
	2013
	0,98%
	22,91%
	20,33%
	55,06%
	

	Guinea-Bissau
	17,32%
	
	2012
	-9.15%
	15,89%
	16,25%
	12,44%
	

	Equatorial Guinea
	88,46%
	
	2013
	-4,35%
	91,31%
	110,62%
	47,33%
	

	Ivory Coast
	45,38%
	
	2013
	-2,99%
	50,70%
	48,56%
	32,03%
	

	Kenya
	17,73%
	
	2013
	-2,12%
	20,03%
	26,61%
	23,03%
	

	Liberia
	32,36%
	
	2012
	4,86%
	34,39%
	91,51%
	n.a.
	

	Lesotho
	44,98%
	
	2012
	-4,10%
	56,02%
	60,07%
	20,91%
	

	Madagascar
	30,07%
	
	2013
	1,06%
	22,37%
	32,64%
	18,45%
	

	Mali
	31,26%
	
	2012
	4,94%
	29,20%
	26,42%
	16,37%
	

	Mozambique
	30,18%
	
	2013
	0,30%
	28,65%
	30,88%
	8,22%
	

	Mauritania
	66,71%
	
	2013
	0,00%
	44,90%
	29,41%
	49,83%
	

	Mauritius
	54,31%
	
	2013
	-0,28%
	48,96%
	54,02%
	63,93%
	

	Malawi
	46,33%
	
	2013
	8,77%
	24,65%
	24,96%
	18,78%
	

	Namibia
	43,01%
	
	2013
	-0,33%
	52,35%
	39,81%
	49,63%
	

	Niger
	23,34%
	
	2013
	-1,27%
	20,32%
	17,36%
	16,60%
	

	Nigeria
	18,04%
	
	2013
	-13,40%
	30,77%
	30,16%
	43,98%
	

	Rwanda
	14,41%
	
	2013
	1,54%
	10,18%
	11,12%
	6,14%
	

	Sudan
	9,58%
	
	2013
	-0,37%
	15,97%
	17,76%
	5,34%
	

	Senegal
	26,20%
	
	2013
	1,91%
	24,33%
	27,14%
	24,46%
	

	Sierra Leone
	53,10%
	
	2013
	17,91%
	13,50%
	16,67%
	23,92%
	

	Somalia
	9,79%
	
	1990
	2,10%
	6,96%
	24,82%
	14,96%
	

	South Sudan
	18,19%
	
	2013
	8,07%
	60,31%
	n.a.
	n.a.
	

	Chad
	32,17%
	
	2013
	-4,75%
	35,14%
	51,01%
	13,78%
	

	Togo
	39,43%
	
	2011
	-0,73%
	37,92%
	36,52%
	41,37%
	

	Tanzania
	24,72%
	
	2013
	-4,60%
	23,23%
	19,65%
	n.a.
	

	Uganda
	23,73%
	
	2013
	0,54%
	24,13%
	12,70%
	7,95%
	

	South Africa
	31,14%
	
	2013
	1,22%
	27,29%
	26,42%
	26,69%
	

	Zambia
	41,88%
	
	2013
	2,46%
	29,25%
	33,54%
	26,81%
	

	Zimbabwe
	29,49%
	
	2013
	-3,24%
	22,01%
	34,47%
	23,34%
	


Θ. Βόρεια Αμερική
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	USA
	13,49%
	
	2013
	-0,08%
	11,01%
	9,63%
	8,91%
	

	Canada
	30,08%
	
	2013
	0,05%
	28,44%
	37,46%
	25,12%
	

	Mexico
	31,75%
	
	2013
	-0,90%
	27,28%
	26,23%
	19,00%
	


Ι. Νότια Αμερική 
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	Argentina
	14,27%
	
	2013
	-1,53%
	17,40%
	21,50%
	13,06%
	

	Bolivia
	44,18%
	
	2013
	-3,08%
	35,72%
	31,14%
	22.50%
	

	Brazil
	12,55%
	
	2013
	-0,03%
	10,98%
	16,43%
	8,93%
	

	Chile
	32,56%
	
	2013
	-1,68%
	37,17%
	37,86%
	35,39%
	

	Colombia
	17,83%
	
	2013
	-0,43%
	16.03%
	16,77%
	18,00%
	

	Ecuador
	29,18%
	
	2013
	-0,85%
	25,25%
	24,55%
	20,28%
	

	Guyana
	84,62%
	
	2005
	-11,17%
	94,99%
	102,62%
	68,92%
	

	Paraguay
	49,38%
	
	2013
	-0,54%
	51,54%
	54,42%
	35,70%
	

	Peru
	23,74%
	
	2013
	-2,86%
	25,19%
	22,49%
	9,67%
	

	Suriname
	58,66%
	
	2012
	28,24%
	n.a.
	19,74%
	29,31%
	

	Uruguay
	24,00%
	
	2013
	-2,66%
	28,16%
	32,11%
	23,49%
	

	Venezuela
	26,17%
	
	2012
	-3,77%
	30,82%
	33,85%
	20,57%
	


Κ. Αυστραλία και Ωκεανία 
	Country
	Level
	Units
	As Of
	1Y Chg
	~5Y Ago
	~10Y Ago
	~25Y Ago
	Country Page

	Australia
	19,88%
	
	2013
	-1,44%
	22,53%
	17,01%
	15,14%
	

	Fiji
	58,79%
	
	2013
	-3,87%
	49,51%
	53,81%
	62,67%
	

	New Zealand
	29,65%
	
	2013
	0,01%
	29,32%
	29,81%
	26,42%
	


ΠΗΓΗ: https://www.quandl.com/collections/economics/exports-as-share-of-gdp-by-country
Ο πληρέστατος αυτός πίνακας καλύπτει την περίοδο 2010-2013, για κάθε χώρα, και η πρώτη στήλη, στην οποία και εστιάζουμε, δείχνει το μερίδιο των εξαγωγών στο ΑΕΠ (δηλαδή το ειδικό βάρος των εξαγωγών στην οικονομία). Διαπιστώνουμε ότι για τις ΗΠΑ βρίσκεται στο 13%, ενώ για τις ευρωπαϊκές χώρες (που εμπορεύονται πολύ και μεταξύ τους στο πλαίσιο της Ε.Ε.) είναι πιο υψηλό: 25-30% για Βρετανία, Γαλλία, Ιταλία, αγγίζει το 50% για την κατεξοχήν εξαγωγική Γερμανία και είναι ακόμα πιο υψηλό για μικρές ανοικτές οικονομίες που λειτουργούν και ως διαμετακομιστικά κέντρα (Βέλγιο, Ολλανδία, Ιρλανδία). Βέβαια, διεθνώς, την ιδιότητα του διαμετακομιστικού κόμβου την έχουν «πόλεις-κράτη» με μεγάλα λιμάνια όπως η Σιγκαπούρη και το Χόνγκ Κονγκ, πράγμα που αποτυπώνεται σε ένα ποσοστό της τάξης του 200%! Κίνα και Ινδία κυμαίνονται στο 25%, εν πολλοίς λόγω της μεγάλης εσωτερικής τους οικονομικής ενδοχώρας, ενώ η Νότια Κορέα ξεπερνά το 50% (δηλαδή όπως η Γερμανία).
ΔΙΑΓΡΑΜΜΑ 7-1: ΕΞΑΓΩΓΕΣ ΚΑΙ ΕΙΣΑΓΩΓΕΣ ΩΣ ΠΟΣΟΣΤΟ ΤΟΥ ΑΕΠ (2011)

 Κόκκινο: εισαγωγές, γαλάζιο: εξαγωγές.

ΠΗΓΗ: ΟΟΣΑ, http://dx.doi.org/10.1787/888932503797
Ανάλογα ισχύουν, όπως προκύπτει από το παραπάνω διάγραμμα 7-1 για τις χώρες του ΟΟΣΑ, και ως προς τις εισαγωγές σε ποσοστό του ΑΕΠ: σε μικρές «ανοικτές» οικονομίες είναι υψηλό, ενώ σε μεγάλες οικονομίες είναι σχετικά χαμηλό.  
Σε γενικές γραμμές, μπορούμε να πούμε ότι, πέρα από το μέγεθος των χωρών, η πολιτική στάση των κρατών ως προς τις εισαγωγές (φιλελεύθερη άρα ανοικτή ή προστατευτική άρα κλειστή) επηρεάζει αυτό το κλάσμα. Πρέπει επίσης να σημειώσουμε ότι συνολικά, για όλο τον πλανήτη, το ποσοστό του εμπορίου ως προς το ΑΕΠ τείνει να αυξάνει στις τελευταίες δεκαετίες του 20ού και στις πρώτες του 21ου αιώνα. Αυτό το φαινόμενο, κατεξοχήν απόρροια της παγκοσμιοποίησης, αφορά τόσο τις αναπτυγμένες όσο και τις αναπτυσσόμενες χώρες,  όπως θα δούμε και πιο κάτω, στο κεφάλαιο 10. 

ΔΙΑΓΡΑΜΜΑ 7-2: ΔΙΑΧΡΟΝΙΚΗ ΕΞΕΛΙΞΗ ΤΟΥ ΠΟΣΟΣΤΟΥ ΤΟΥ ΕΜΠΟΡΙΟΥ ΣΤΟ ΑΕΠ ΠΑΓΚΟΣΜΙΩΣ 

Figure 12: The world is more open than ever

ΠΗΓΗ: Business Insider, http://www.businessinsider.com/world-exports-to-gdp-ratio-2013-11
Όπως φαίνεται στο παραπάνω διάγραμμα, οι παγκόσμιες εξαγωγές (που προφανώς ισούνται με τις παγκόσμιες εισαγωγές), ιδίως από το δεύτερο μισό του 20ού αιώνα αυξάνουν σημαντικά ως ποσοστό του παγκόσμιου ΑΕΠ, ξεπερνώντας το 30%. Αντίθετα, στον 19ο αιώνα, δεν ξεπερνούσαν το 5%, ενώ στον 20ό και μέχρι το 1970 ήταν κοντά στο 10% (με εξαίρεση, βέβαια, εμπόλεμες περιόδους όπως ο Β΄ Παγκόσμιος πόλεμος, όπου το ποσοστό ήταν χαμηλότερο).
7-Β. ΔΙΕΘΝΕΣ ΕΜΠΟΡΙΟ: ΑΠΟΛΥΤΟ ΚΑΙ ΣΥΓΚΡΙΤΙΚΟ ΠΛΕΟΝΕΚΤΗΜΑ 
Η κλασική (και νεοκλασική) προσέγγιση στο διεθνές εμπόριο τονίζει τα οφέλη που αποκομίζουν όλες οι πλευρές από την απελευθέρωση των συναλλαγών και από την εξειδίκευση στην παραγωγή προϊόντων, όπου η κάθε χώρα έχει το λεγόμενο συγκριτικό πλεονέκτημα. Την αρχή αυτή διατύπωσε πρώτος ο κλασικός Βρετανός οικονομολόγος  Ricardo στο πρώτο μισό του 19ου αιώνα. 
Σύμφωνα με αυτήν λοιπόν, έστω ότι έχουμε δύο χώρες, Α και Β, που παράγουν δύο αγαθά (λ.χ. κρασί και υφάσματα). Η Α απαιτεί 100 ανθρωποώρες για έναν τόνο κρασί και 200 για έναν τόνο ύφασμα, ενώ η Β χρειάζεται 200 ανθρωποώρες για έναν τόνο κρασί και 100 για έναν τόνο ύφασμα. Είναι περισσότερο από σαφές ότι η Α παράγει πιο αποτελεσματικά κρασί, ενώ η Β είναι πιο αποτελεσματική στην υφαντουργία. Θεωρώντας αμελητέους άλλους παράγοντες, όπως το κόστος μεταφοράς και τις διαφορές ποιότητας, συμφέρει και τις δύο χώρες να ειδικευτούν εκεί όπου είναι καλύτερες και να εμπορεύονται μεταξύ τους: η μεν Α εξάγοντας κρασί στη Β, η δε Β στέλνοντας υφάσματα στην Α. Με άλλα λόγια, η από κοινού παραγωγή τους θα αυξηθεί μέσω μιας τέτοιας εξειδίκευσης. Το παραπάνω αποτελεί παράδειγμα απόλυτου πλεονεκτήματος: η Α έχει απόλυτο πλεονέκτημα στο κρασί, ενώ η Β έχει απόλυτο πλεονέκτημα στα υφάσματα.

Η αρχή του συγκριτικού πλεονεκτήματος προχωράει παραπέρα αυτόν τον συλλογισμό και μας λέει κάτι περισσότερο: αν, στο παράδειγμά μας, η Α χρειάζεται 100 ανθρωποώρες για έναν τόνο κρασί και 200 για έναν τόνο ύφασμα (δηλαδή ακριβώς όπως πριν), ενώ η Β 200 ανθρωποώρες για έναν τόνο κρασί και 300 για έναν τόνο ύφασμα, τότε ΚΑΙ ΣΤΑ ΔΥΟ υπερέχει η Α, από πλευράς αποτελεσματικότητας. Ωστόσο, η υπεροχή της είναι σχετικά πιο έντονη, πιο έκδηλη, στο κρασί: η Β χρειάζεται διπλάσιο κόπο (200 έναντι 100) για να παραγάγει έναν τόνο κρασί, αλλά μόνο 50% περισσότερο κόπο (300 έναντι 200) για έναν τόνο ύφασμα. Ως εκ τούτου, ΚΑΙ στην περίπτωση αυτή, συμφέρει στις δυο χώρες να εξειδικευτούν, η καθεμιά στον τομέα όπου έχει συγκριτικό πλεονέκτημα  (Α-κρασί, Β-ύφασμα) και να εμπορεύονται μεταξύ τους. Και πάλι, ως αποτέλεσμα, το συνολικό προϊόν και των δύο μαζί θα είναι αυξημένο, παρά αν δεν ειδικεύονταν. 

[Μπορούμε να χρησιμοποιήσουμε ένα διαφορετικό παράδειγμα που να καταδεικνύει τη λογική αυτή. Ας φανταστούμε μία δικηγόρο στη Νέα Υόρκη, που είναι απαράμιλλη στο αστικό οικογενειακό δίκαιο, έχοντας ειδικευτεί μάλιστα στα διαζύγια: αμείβεται 500 $ την ώρα για τις υποθέσεις αυτές. Η ίδια δικηγόρος τυχαίνει να είναι και εξαίρετη δακτυλογράφος, ασυναγώνιστης ταχύτητας και ακρίβειας: όμως η τρέχουσα αμοιβή για μια τέτοια εργασία δεν υπερβαίνει τα 50 $ την ώρα. Δεδομένου λοιπό ότι οι αποδοχές από τη δικηγορία είναι δεκαπλάσιες από αυτές της δακτυλογράφου, είναι λογικό να αφιερώνει όλο της τον χρόνο στη δικηγορία και να προσλάβει δακτυλογράφο για γραμματειακή υποστήριξη. Το «συγκριτικό της πλεονέκτημα» υπαγορεύει αυτόν τον ορθολογικό  καταμερισμό του χρόνου εργασίας της.]
Η αρχή του συγκριτικού πλεονεκτήματος αποτελεί θεμέλιο λίθο της οικονομικής θεωρίας του διεθνούς εμπορίου: λέει πολύ απλά πως μέσα από το ελεύθερο εμπόριο όλες οι πλευρές βγαίνουν κερδισμένες.
Όπως αναφέραμε και πιο πάνω, οι θεωρίες πηγάζουν συνήθως από πραγματικότητες. Εν προκειμένω, την εποχή που ο  Ricardo διατύπωνε τις θεωρίες του υπερασπίζοντας το ελεύθερο εμπόριο, παράλληλα πάλευε για την κατάργηση των λεγόμενων «νόμων για τα σιτηρά» (corn laws), δηλαδή τους νόμους που επέβαλλαν πολύ υψηλούς (άρα απαγορευτικούς) δασμούς στην εισαγωγή σιτηρών στη Βρετανία της εποχής, με αποτέλεσμα τα εγχώρια παραγόμενα σιτηρά να πωλούνται σε υψηλές τιμές, επηρεάζοντας το κόστος του αλευριού και εντέλει του ψωμιού. Αλλά στα χρόνια εκείνα, το καρβέλι συνιστούσε τη βασική τροφή των εργατών στις φάμπρικες της βιομηχανικής επανάστασης: συνεπώς, ακριβά σιτηρά σήμαιναν ακριβό ψωμί, άρα και ανάγκη υψηλού μεροκάματου για τους εργάτες, εις βάρος των κερδών της νέας τάξης των βιομηχάνων. Ως εκ τούτου, οι νόμοι των σιτηρών συνέφεραν μεν την τάξη των αριστοκρατών γαιοκτημόνων, που πλούτιζαν πουλώντας ακριβά, αλλά υπονόμευαν την προοπτική βιομηχανικής ανάπτυξης. Τελικά, το 1846, έπειτα από τριάντα χρόνια ισχύος, οι νόμοι για τα σιτηρά καταργήθηκαν και επιτράπηκε η ελεύθερη εισαγωγή τους: το φιλελεύθερο στρατόπεδο είχε κερδίσει την παρτίδα. Παράλληλα, αντλώντας εν πολλοίς και από την εμπειρία αυτή, ο  Ricardo είχε διατυπώσει την αρχή του συγκριτικού πλεονεκτήματος.
Στη σύγχρονη οικονομική θεωρία, ως προέκταση των παραπάνω, δεσπόζουσα θέση έχει το μοντέλο των  Heckscher και Ohlin (H ‒ O model). Σύμφωνα με αυτό, κάθε χώρα έχει συμφέρον να εξάγει προϊόντα που χρησιμοποιούν τους συντελεστές παραγωγής τους οποίους διαθέτει σε αφθονία. Μια χώρα με πολύ κεφάλαιο και περιορισμένη διαθέσιμη εργασία θα έχει συγκριτικό πλεονέκτημα σε αγαθά που χρησιμοποιούν μεγάλες ακριβές αυτοματοποιημένες μηχανές με λίγους εργάτες, ενώ μια άλλη με άφθονα εργατικά χέρια και λίγο κεφάλαιο θα πρέπει να εστιάσει σε προϊόντα που απαιτούν πολλή εργασία και λιγοστό κεφάλαιο. Όπως και στο υπόδειγμα του  Ricardo, ειδικευόμενες έτσι και εμπορευόμενες μεταξύ τους, οι χώρες μετατοπίζουν προς τα πάνω τη συνολική κοινή καμπύλη παραγωγικών τους δυνατοτήτων (βλ. κεφάλαιο 4). Σημειωτέον ότι, ενώ στην προσέγγιση του  Ricardo  οι χώρες διαθέτουν διαφορετικές τεχνολογίες (εξού και οι διαφορές στο πόσες εργατοώρες απαιτεί κάθε αγαθό), το υπόδειγμα αυτό δεν βασίζεται στην τεχνολογική διαφορά, αλλά μόνον στη διαφορά διαθεσιμότητας των παραγωγικών συντελεστών K και L. Επιπρόσθετα, τόσο το κεφάλαιο όσο και η εργασία θεωρούνται ίδιας ποιότητας παντού (μια «ομοιογένεια» που, όπως θα δούμε στο κεφάλαιο 8, δεν ισχύει κατ’ ανάγκην).

7-Γ. ΠΡΟΣΤΑΤΕΥΤΙΣΜΟΣ ΚΑΙ ΕΛΕΥΘΕΡΟ ΕΜΠΟΡΙΟ
Η συνήθης ένσταση στη θεωρία του συγκριτικού πλεονεκτήματος, σε όλες τις εκδοχές της, αντλεί από τον λεγόμενο μερκαντιλισμό (mercantilism). Πρόκειται για μια θεώρηση του εξωτερικού εμπορίου που άνθησε στην Ευρώπη από τον 16ο ως τα τέλη του 18ου αιώνα, και έθετε ως προτεραιότητα των κρατών τη συστηματική επίτευξη εμπορικού πλεονάσματος: δηλαδή οι εξαγωγές να αναπτύσσονται, αλλά οι εισαγωγές να περιορίζονται, με αποτέλεσμα την αύξηση της «ισχύος» μιας χώρας (λ.χ. με την αποθησαύριση χρυσού στα θησαυροφυλάκια του κράτους). Αυτή η «προστατευτική» αντίληψη, δηλαδή η αναχαίτιση των εισαγωγών, συνδυάζεται παραδοσιακά με έντονο άρωμα εθνικισμού.

Μετεξέλιξη αυτής της προσέγγισης, με πιο επεξεργασμένα οικονομικά επιχειρήματα, είναι η κριτική στη θεωρία του συγκριτικού πλεονεκτήματος: ακολουθώντας πιστά τις προτροπές του Ricardo και των επιγόνων του, μια χώρα κινδυνεύει να καθηλωθεί να παράγει στο διηνεκές προϊόντα χαμηλής προστιθέμενης αξίας (λ.χ. πρώτες ύλες), παγιώνοντας έναν «αποικιακών προδιαγραφών» διεθνή καταμερισμό εργασίας, που ευνοεί τα αναπτυγμένα κράτη. 
Σημείο αναφοράς για τέτοιες διαφορετικές απόψεις υπήρξε ιστορικά η Γερμανία, η οποία ενοποιήθηκε πολιτικά και οικονομικά τον 19ο αιώνα, και πέτυχε την εκβιομηχάνισή της υψώνοντας δασμολογικά τείχη που αναχαίτιζαν τις εισαγωγές. Εμπνευστής και θεωρητικός τέτοιων εθνοκεντρικών προστατευτικών συνταγών ήταν, μεταξύ άλλων, ο γερμανικής καταγωγής οικονομολόγος Friedrich List (1789-1846). 
Εδώ θα επικεντρώσουμε σε δύο πτυχές αυτής της συλλογιστικής. 
Α. Εκτός από τη Γερμανία του 19ου αιώνα, έχουμε πράγματι ιστορικά παραδείγματα δημιουργίας, κατόπιν κρατικού σχεδιασμού, ενός κατευθυνόμενου «τεχνητού» συγκριτικού πλεονεκτήματος, το οποίο στη συνέχεια παγιώνεται. Η επιτυχία με την οποία στέφθηκαν τέτοιες στρατηγικές σε ορισμένες περιπτώσεις (λ.χ. μεταπολεμική Ιαπωνία και αργότερα Νότια Κορέα) αποτελεί ένα «αντιπαράδειγμα» που καθιστά τη δογματικά φιλελεύθερη προσέγγιση απλουστευτική. Εν ολίγοις, μπορεί ένα κράτος να «οικοδομήσει» συγκριτικό πλεονέκτημα σε τομείς που θεωρεί ότι μακροπρόθεσμα συμφέρουν, καθότι προσφέρουν αναπτυξιακές προοπτικές.  

Β. Μια δεύτερη, συναφής, πτυχή είναι η εξής: για πολλά χρόνια, ιδίως στη δεκαετία του 1960 και του 1970, η στρατηγική υποκατάστασης των εισαγωγών (import substitution) εθεωρείτο ενδεδειγμένη εμπορική πολιτική. Πρότεινε υψηλούς απαγορευτικούς δασμούς στις εισαγωγές, δημιουργώντας έτσι περιθώρια κερδοφορίας και άρα επενδυτικό κίνητρο για τους εγχώριους παραγωγούς. Επενδυτές ήταν ενίοτε ξένες μεγάλες επιχειρήσεις που έστηναν μια θυγατρική εταιρεία επιτόπιας παραγωγής για να παρακάμψουν αυτούς ακριβώς τους δασμούς. Το σκεπτικό της στρατηγικής αυτής είναι το λεγόμενο επιχείρημα της «νηπιακής βιομηχανίας» (infant industry argument): στα πρώτα βήματα ανάπτυξής της, η εγχώρια βιομηχανία χρειάζεται προστασία από τις πολύ πιο αποτελεσματικές ξένες εταιρείες που έχουν ήδη εδραιωθεί στον ίδιο κλάδο, έχει ανάγκη δηλαδή από ένα είδος θερμοκοιτίδας, που δεν μπορεί παρά να είναι πρόσκαιρη. Στη συνέχεια, μετά από κάποια χρόνια, αφού η εγχώρια παραγωγή «ενηλικιωθεί» και καταστεί ανταγωνιστική, οι φραγμοί αυτοί περιττεύουν. Σημειωτέον ότι, εκτός από απαγορευτικά υψηλούς δασμούς ή ποσοτικούς περιορισμούς στις εισαγωγές, ένα κράτος μπορεί να υιοθετήσει αυτή τη στρατηγική επιδοτώντας με ποικίλους τρόπους την εγχώρια παραγωγή (Awuah 1997, Baer 1972,)
Στην πράξη, αυτή η προστατευτική πολιτική μπορεί να αντιμετωπίσει προβλήματα. Κατ’ αρχάς, προϋποθέτει κατά κανόνα μεγάλη εσωτερική αγορά, έτσι που να επιτυγχάνονται οι λεγόμενες οικονομίες κλίμακας: δηλαδή, η μείωση του κόστους που σε αρκετούς κλάδους προκύπτει από τη μαζική παραγωγή (λ.χ. η Ινδία, η Βραζιλία και άλλες μεγάλες χώρες διαθέτουν μια τέτοια μεγάλη εσωτερική αγορά). Ένα επιπλέον ζήτημα είναι ότι ο προστατευτισμός οδηγεί κατά κανόνα σε ανακατανομή εισοδήματος εις βάρος των καταναλωτών και υπέρ των παραγωγών. Πράγματι, η στρατηγική αυτή δεν απέδωσε πάντα ικανοποιητικούς καρπούς: κατέληξε συχνά σε διαιώνιση της προστασίας και σε διαπλοκή κράτους - επιχειρήσεων, καθώς και σε πολύ υψηλότερες εγχώριες τιμές για μια σειρά προϊόντων. Αυτό υπονόμευε τη συνολική ανταγωνιστικότητα της χώρας και άρα τις εξαγωγικές της προοπτικές.
Αναδιανεμητικές επιπτώσεις της εμπορικής πολιτικής

Τόσο η φιλελεύθερη όσο και η προστατευτική εμπορική πολιτική μπορούν κάλλιστα να έχουν κερδισμένους και χαμένους στο εσωτερικό της χώρας, δηλαδή να οδηγούν σε αναδιανομή εισοδήματος.
Α. Ας δούμε καταρχάς την πολιτική οικονομία του προστατευτισμού, που οδηγεί σε διάχυση κόστους αλλά συμπύκνωση κέρδους. Παράδειγμα: έστω ότι ο διδάσκων ένα πανεπιστημιακό μάθημα ζητάει κάθε βδομάδα από κάθε φοιτητή 1 ευρώ. Αν έχει 200 φοιτητές, θα έχει εισπράξεις 200 ευρώ την εβδομάδα και 800 τον μήνα, δηλαδή ένα σεβαστό συμπλήρωμα των αποδοχών του. Όμως το 1 ευρώ δεν επιβαρύνει ιδιαίτερα τους φοιτητές, δεν «τσούζει» ως προς τον προϋπολογισμό τους (άντε να στερηθούν έναν καφέ). Κάτι ανάλογο μπορεί να γίνει σε μια χώρα αν, χάρη στους δασμούς που επιβάλλονται, ελλείψει ανταγωνισμού, ένας παραγωγός ρούχων πουλάει τα πουκάμισα 12 αντί 10 ευρώ: οι καταναλωτές πληρώνουν πιο πολύ, χωρίς πάντα να το συνειδητοποιούν και να γνωρίζουν τα αίτια αυτής της διαφοράς των 2 ευρώ. Όμως, τα 2 ευρώ, πολλαπλασιασμένα επί λ.χ. 100.000 τεμάχια ετησίως, οδηγούν σε πρόσθετα κέρδη 200.000 ευρώ. Από αυτή την «πρόσοδο» (rent) μπορεί μάλιστα να «δωροδοκηθεί» η πολιτική εξουσία που εξασφαλίζει και διαιωνίζει το ευνοϊκό προστατευτικό καθεστώς. Συμπερασματικά, έχουμε ανακατανομή εισοδήματος υπέρ των παραγωγών και εις βάρος των καταναλωτών και ενδεχομένως διαπλοκή κράτους και παραγωγών.
Β. Διαφορετικού είδους μπορούν να είναι οι αναδιανεμητικές επιπτώσεις μιας φιλελεύθερης εμπορικής πολιτικής. Ας πάρουμε λ.χ. μια χώρα που παράγει αυτοκίνητα (που είναι έντασης κεφαλαίου) και ανοίγει διάπλατα το διμερές εμπόριό της με μια άλλη που παράγει ενδύματα (έντασης εργασίας). Ως συνέπεια, θα αρχίσει να παράγει πιο πολλά αυτοκίνητα και θα μειώσει την παραγωγή ενδυμάτων, εξάγοντας και εισάγοντας αντιστοίχως. Αλλά η στροφή αυτή της παραγωγής της δεν θα γίνει αναλογικά και ισορροπημένα: δεδομένης της διαφοράς στην ένταση εργασίας ανάμεσα στους δύο κλάδους, θα αφαιρεθούν από την παραγωγή ένδυσης πιο πολλές θέσεις εργασίας από όσες θα δημιουργηθούν στην αυτοκινητοβιομηχανία. Ως εκ τούτου, οι «κάτοχοι του παραγωγικού συντελεστή L», δηλαδή οι εργάτες, θα πληγούν. Εδώ ακριβώς βρίσκεται η εξήγηση της έντονης πολιτικής αντίδρασης που παρατηρήθηκε στις αναπτυγμένες χώρες ενάντια στην απελευθέρωση των εισαγωγών σε προϊόντα έντασης εργασίας προέλευσης φτωχών κρατών. Ειδικότερα μάλιστα στους κλάδους της κλωστοϋφαντουργίας-ένδυσης, στις δεκαετίες 1960-2000, υπήρχε ειδικό καθεστώς ποσοτικών περιορισμών για εισαγωγές από «χώρες χαμηλού κόστους»  —αρχικά με τις «συμφωνίες βάμβακος» και στη συνέχεια με τη λεγόμενη πολυινική συμφωνία (Multi fibre Agreement ‒ MFA).
Ειδικότερα στη δεκαετία του 1950, του 1960 και του 1970, αρκετές χώρες της Λατινικής Αμερικής αλλά και αλλού (λ.χ. Ινδία, Τουρκία) υιοθέτησαν, ρητά ή άρρητα, προστατευτική αναπτυξιακή στρατηγική υποκατάστασης των εισαγωγών, όχι πάντα με ιδιαίτερη επιτυχία. Αντίθετα, ορισμένες χώρες της Άπω Ανατολής, οι επονομαζόμενες «ασιατικές τίγρεις» (Ταϊβάν, Νότια Κορέα, Σιγκαπούρη, Χονγκ Κονγκ), και αργότερα πολλές άλλες, ακολουθώντας εξωστρεφή στρατηγική που βασιζόταν στην προώθηση των εξαγωγών τους (Export-led growth strategy), σημείωσαν αξιοσημείωτους ρυθμούς ανάπτυξης. Μετά τα τέλη του 20ού αιώνα μάλιστα, αυτή η πιο φιλελεύθερη προσέγγιση μοιάζει να αποτελεί κυρίαρχη αντίληψη, με την υποκατάσταση εισαγωγών να μην είναι τόσο «της μόδας». Βέβαια, στην πράξη, οι περισσότερες χώρες υιοθετούν πραγματιστική αντίληψη, δηλαδή ένα μείγμα πολιτικής, όπου συνυπάρχουν επιλεκτικά στοιχεία προστατευτισμού με φιλελεύθερες πολιτικές (Perkins κ.ά. 2013)
7-Δ. ΟΙ ΟΡΟΙ ΕΜΠΟΡΙΟΥ (TERMS OF TRADE) 
Ένα κρίσιμο ερώτημα που τίθεται  συχνά είναι κατά πόσον τα προϊόντα στα οποία ειδικεύονται και κατά παράδοση εξάγουν οι φτωχότερες χώρες (λ.χ. πρώτες ύλες) «συμφέρουν»: μήπως, με την πάροδο του χρόνου, οι φτωχές χώρες είναι αναγκασμένες να πουλάνε όλο και περισσότερο από αυτά για να αγοράσουν βιομηχανικά προϊόντα υψηλής τεχνολογίας από τον αναπτυγμένο κόσμο; Στην περίπτωση αυτή έχουμε να κάνουμε με «επιδείνωση των όρων εμπορίου» (λ.χ. χρειάζεσαι περισσότερους τόνους μπανάνες για να αγοράσεις ένα τρακτέρ). Μπορεί όμως να συμβαίνει και το αντίθετο: οι τιμές αυτών που εξάγει μια χώρα να  αυξάνουν σε σχέση με τις τιμές των εισαγομένων (λ.χ. με λιγότερες μπανάνες αγοράζεις περισσότερα τρακτέρ). Τότε μιλάμε για «βελτίωση των όρων εμπορίου».
Περιγράψαμε την ουσία του θέματος, αλλά η πραγματικότητα είναι πιο σύνθετη. Δεδομένου ότι όλες οι χώρες εξάγουν και εισάγουν πολλά αγαθά, ο συνηθισμένος τρόπος για να δούμε πώς εξελίσσονται οι όροι εμπορίου ενός κράτους είναι να συγκρίνουμε τον σταθμισμένο μέσο όρο των τιμών των εξαγωγών με τον σταθμισμένο μέσο όρο τιμών των εισαγωγών σε μια συγκεκριμένη χρονιά. Αν στα επόμενα χρόνια, οι τιμές των εξαγωγών συνολικά, κατά μέσον όρο, ανεβαίνουν σε σχέση με τις τιμές των εισαγωγών, τότε οι όροι εμπορίου βελτιώνονται, ενώ αν συμβαίνει το αντίθετο επιδεινώνονται. Είναι προφανές ότι τα προϊόντα που δεσπόζουν ανάμεσα στις εξαγωγές ή τις εισαγωγές επηρεάζουν πολύ περισσότερο αυτόν τον σύνθετο δείκτη από ό,τι τα δευτερεύουσας σημασίας αγαθά. Βέβαια, καθώς κυλάνε τα χρόνια και οι δεκαετίες και μια χώρα αναπτύσσεται, το «μείγμα» προϊόντων που παράγει και εμπορεύεται αλλάζει, επηρεάζοντας τους όρους εμπορίου προς το καλύτερο ή το χειρότερο. Επομένως ΔΕΝ γίνεται ΟΛΕΣ οι χώρες ταυτόχρονα να παρουσιάζουν επιδείνωση ή βελτίωση των όρων εμπορίου: εξ ορισμού, βελτίωση για κάποιες σημαίνει επιδείνωση για κάποιες άλλες.
[Σημείωση: Ανάλογη προσέγγιση χρησιμοποιείται ενίοτε και για τις εμπορικές δοσοληψίες στο εσωτερικό μιας χώρας, ανάμεσα στην ύπαιθρο και την πόλη: η ύπαιθρος πουλάει στα αστικά κέντρα αγροτικά προϊόντα (τρόφιμα) και σε αντάλλαγμα αγοράζει βιομηχανικά είδη, είτε καταναλωτικά (λ.χ. ρούχα, ψυγεία) είτε ως επένδυση για αποδοτικότερη παραγωγή (λ.χ. εργαλεία, λιπάσματα, τρακτέρ). Η σχέση τιμών ανάμεσα σε αυτές τις δύο κατηγορίες προϊόντων αντανακλούν τους «όρους εμπορίου» μεταξύ πρωτογενούς και δευτερογενούς τομέα: αν εξελίσσονται αρνητικά για την ύπαιθρο, αν δηλαδή οι αγρότες χρειάζονται όλο και περισσότερο λάδι, πατάτες, σιτηρά, φρούτα για να αγοράσουν ηλεκτρικό, ενδύματα, τηλέφωνο κλπ., τότε συμπιέζεται προς τα κάτω το πραγματικό τους εισόδημα. Αν αντίθετα «μοσχοπουλάνε» την παραγωγή τους και με αυτά τα χρήματα μπορούν να αγοράζουν όλο και περισσότερα βιομηχανικά είδη, τότε το βιοτικό τους επίπεδο βελτιώνεται. Ιδίως στις κεντρικά σχεδιασμένες οικονομίες, αυτή η σχέση τιμών καθοριζόταν από το κράτος: λ.χ.  στον Μεσοπόλεμο, η ΕΣΣΔ προέβη σε ταχεία εκβιομηχάνιση τροφοδοτώντας τις πόλεις με φθηνά αγροτικά προϊόντα. Αυτό θυμίζει, τηρουμένων των αναλογιών, τους νόμους των σιτηρών της Βρετανίας τον 19ο αιώνα που αναφέραμε πιο πάνω.]
Ανισότητα «Βορρά - Νότου» και όροι εμπορίου

Ενδιαφέρουσα θεωρητική εφαρμογή των όρων εμπορίου είναι αυτή των μεταπολεμικών οικονομολόγων Singer και  Prebisch, που υποστήριζαν ότι οι τιμές των πρώτων υλών τείνουν να πέφτουν σε σχέση με τις τιμές των βιομηχανικών προϊόντων (βλ. πιο πάνω παράδειγμα μπανάνες και τρακτέρ αντιστοίχως). Αυτό συνεπάγεται επιδείνωση των όρων εμπορίου για τις αναπτυσσόμενες χώρες, επιβεβαιώνοντας την άποψη για την ανάγκη απεξάρτησής τους, με στρατηγικές όπως η υποκατάσταση εισαγωγών. Αυτή η τάση επιδείνωσης οφείλεται στο ότι κατά κανόνα, καθώς αυξάνεται το εισόδημα, η ζήτηση για βιομηχανικά αγαθά είναι μεγαλύτερη από τη ζήτηση για πρώτες ύλες (π.χ. τρόφιμα. Πρόκειται για την «ελαστικότητα της ζήτησης ως προς το εισόδημα»: αν ο μισθός ανέβη από 800 στα 1.500 ευρώ, μικρό μέρος της αύξησης θα πάει στην κατανάλωση τροφίμων). Με άλλα λόγια, η ίδια η δομή της παγκόσμιας αγοράς λειτουργεί εις βάρος των φτωχότερων χωρών και ευνοεί τις πλουσιότερες, επιβεβαιώνοντας την άποψη περί «εξάρτησης της περιφέρειας από το κέντρο» — όπου περιφέρεια οι αναπτυσσόμενες και κέντρο οι ήδη αναπτυγμένες χώρες (Sarkar και Singer 1991) Τέτοιες ερμηνείες της «άνισης ανταλλαγής», και άρα της ανισότητας, μεταξύ χωρών ήταν ιδιαίτερα διαδεδομένες στη δεκαετία του 1960 και του 1970: πολιτικά, πρέσβευαν την ανάγκη απεξάρτησης των φτωχών κρατών από την παραγωγή πρώτων υλών και τη στροφή τους στη βιομηχανία. Τις τελευταίες δεκαετίες, με τη συντελεσθείσα ανάπτυξη του βιομηχανικού τομέα σε πολλές αναπτυσσόμενες χώρες, το θεωρητικό αυτό κατασκεύασμα έχει κάπως ατονήσει. Επιπλέον, πολλοί ειδικοί προειδοποιούν τις αναπτυσσόμενες χώρες ότι βελτιώσεις των όρων εμπορίου τους λόγω ανόδου στις τιμές των πρώτων υλών ενδέχεται να είναι πρόσκαιρες και μακροπρόθεσμα επιζήμιες.
Η περίπτωση του πετρελαίου

Για πολλές αναπτυσσόμενες όσο και αναπτυγμένες χώρες που δεν παράγουν πετρέλαιο, από το 1973 και μετά, με τις διαδοχικές αυξήσεις στην τιμή του πετρελαίου, οι όροι εμπορίου επιδεινώθηκαν: λόγω της «πετρελαϊκής κρίσης», αγόραζαν ακριβότερα αυτή τη σημαντική πηγή ενέργειας. Το ακριβώς αντίθετο συνέβη με τις πετρελαιοπαραγωγές χώρες οι οποίες, συνασπισμένες στον ΟΠΕΚ (Organization of Petroleum Exporting Countries ‒ OPEC), αύξησαν την τιμή εξαγωγής του πετρελαίου: έτσι είχαν βελτίωση των όρων εμπορίου, επειδή με έναν τόνο πετρέλαιο μπορούσαν να εισάγουν περισσότερα αγαθά. Σημειωτέον ότι συχνά, στις διεθνείς στατιστικές εμπορίου, τα κράτη που παράγουν πετρέλαιο ομαδοποιούνται ξεχωριστά, λόγω της ιδιαίτερης βαρύτητας αυτού του προϊόντος στην οικονομία και στις εξαγωγές τους. Από την άλλη, στα έτη 2014-2015, η σημαντική πτώση στις διεθνείς τιμές του πετρελαίου οδήγησε σε επιδείνωση των όρων εμπορίου για κράτη που βασίζονται πολύ σε αυτό. Σε ορισμένα μάλιστα επέφερε και πολιτικές συνέπειες (λ.χ. Ρωσία, Βενεζουέλα).

Η πραγματικότητα είναι πιο σύνθετη

Αν κοιτάξουμε τα πραγματικά δεδομένα, διαπιστώνουμε ότι η εικόνα είναι πιο σύνθετη. 
Α. Υπάρχουν αναπτυσσόμενες χώρες που δεν διαθέτουν πρώτες ύλες και, συνεπώς, βασίζονται στην εξαγωγή μεταποιημένων προϊόντων. Τέτοιες χώρες είναι παραδοσιακά η Ιαπωνία και επίσης η Κίνα, η  Ινδία, οι Φιλιππίνες, η Σρι Λάνκα κ.ά. Η Κίνα μάλιστα, ιδίως από τα τέλη του 20ού και τις αρχές του 21ου αιώνα, αποτελεί μεγάλο εισαγωγέα πρώτων υλών απαραίτητων για την καλπάζουσα μεγέθυνσή της: κατά καιρούς, για ορισμένες πρώτες ύλες, η μεγάλη κινεζική ζήτηση οδήγησε σε αύξηση της τιμής τους. Συγχρόνως, στην ομάδα των αναπτυγμένων κρατών, έχουμε και χώρες όπως η Αυστραλία, η Νέα Ζηλανδία και η Νορβηγία που βασίζονται σε μεγάλο βαθμό στην εξαγωγή πρώτων υλών (η τελευταία στο πετρέλαιο). Έτσι, στην πράξη, συχνά έχουμε μια αντιστροφή της σχηματικής διάκρισης «φτωχές χώρες-πρώτες ύλες», «πλούσιες χώρες-βιομηχανικές εξαγωγές».
Β. Αν και, τουλάχιστον ως το 1990, υπήρχαν ενδείξεις ότι οι όροι εμπορίου εξελίσσονταν αρνητικά για τις αναπτυσσόμενες χώρες λόγω της εξάρτησής τους από εξαγωγές πρώτων υλών, μετά τα τέλη του 20ού αιώνα η εικόνα γίνεται πιο σύνθετη. Λόγω της μεγάλης ζήτησης, ιδίως από την Κίνα, οι τιμές ορισμένων πρώτων υλών πήραν την ανιούσα, ενώ παράλληλα πολλές αναπτυσσόμενες χώρες (μεταξύ αυτών η Κίνα) αύξησαν σημαντικά τις βιομηχανικές εξαγωγές τους.

Γ. Το ερώτημα που τίθεται στην πράξη είναι κατά πόσο το σημερινό συγκριτικό πλεονέκτημα μιας χώρας θα εξασφαλίσει στο μέλλον ικανοποιητικές εξαγωγικές επιδόσεις: τι είδους «μείγμα»  εξαγωγών προμηνύεται μακροπρόθεσμα πιο συμφέρον από αναπτυξιακή σκοπιά; Ένα ουσιώδες πεδίο προβληματισμού για τη χάραξη κρατικής αναπτυξιακής στρατηγικής.
7-Ε.  ΘΕΣΜΙΚΟ ΠΛΑΙΣΙΟ ΤΟΥ ΔΙΕΘΝΟΥΣ ΕΜΠΟΡΙΟΥ ΚΑΙ ΑΝΑΠΤΥΞΗ
Μετά τον Β΄ Παγκόσμιο πόλεμο, το διεθνές εμπόριο αυξήθηκε σημαντικά, τόσο σε απόλυτους όρους όσο και ως ποσοστό του ΑΕΠ. Σε αυτό συνέβαλε και η Γενική Συμφωνία Δασμών και Εμπορίου (General Agreement on Trade and Tariffs ‒ GATT) που ιδρύθηκε μεταπολεμικά με σκοπό τη μείωση του προστατευτισμού και την απελευθέρωση των συναλλαγών. Την GATT μετά τη δεκαετία του 1990 διαδέχτηκε ο Παγκόσμιος Οργανισμός Εμπορίου (ΠΟΕ) (World Trade Organization ‒ WTO), υιοθετώντας και εμπλουτίζοντας το καταστατικό και τη φιλοσοφία της. Η θέση των φτωχότερων χωρών, τόσο παλιότερα επί GATT όσο και επί ΠΟΕ, υπήρξε πάντοτε αντικείμενο προσοχής αλλά και αντιπαραθέσεων. Ιστορικά, οι οργανισμοί αυτοί ήταν εξαρχής προσαρμοσμένοι στις ανάγκες και τα συμφέροντα του «Βορρά», εστιάζοντας μάλιστα ιδιαίτερα στην απελευθέρωση συναλλαγών ανάμεσα στις αναπτυγμένες χώρες. Παρ’ όλα αυτά, η ιδιαιτερότητα της θέσης και των αναγκών του «Νότου» μνημονεύεται στο άρθρο 18 της GATT και σε διάφορες αποφάσεις της, επιτρέποντας στις φτωχές χώρες εξαιρέσεις, όπως λ.χ. να προβαίνουν σε προστατευτικά μέτρα  λόγω προβλημάτων στο εμπορικό τους ισοζύγιο.
Επιπλέον, μετά τη δεκαετία του 1970, ανταποκρινόμενες στα κελεύσματα της UNCTAD και στο αίτημα του Νότου για  «Εμπόριο, όχι βοήθεια!» (στα αγγλικά κάνει ρίμα: Trade, not Aid!), οι πλούσιες χώρες προέβησαν σε χορήγηση «προτιμήσεων» (preferences), δηλαδή σε εξαίρεση του άρθρου 1 της GATT που απαγορεύει τις διακρίσεις και θεωρεί ότι ο ίδιος δασμός πρέπει να εφαρμόζεται σε όλες τις χώρες εξαγωγής. Κατά παράβαση λοιπόν του άρθρου, οι αναπτυγμένες χώρες καλούνται να μεταχειρίζονται τις φτωχότερες πιο ευνοϊκά, μηδενίζοντας τους δασμούς για τις εξαγωγές τους. Πρόκειται για το λεγόμενο «Σύστημα Γενικευμένων Προτιμήσεων» (Generalized System of Preferences ‒ GSP). Σημειωτέον ότι κάτι ανάλογο είχε πράξει και η τότε Ευρωπαϊκή Κοινότητα (ΕΟΚ), ειδικά ως προς τις εισαγωγές της από φτωχές χώρες - πρώην αποικίες, κυρίως της Αφρικής (τις λεγόμενες χώρες ΑΚΕ, δηλαδή Αφρικής, Καραϊβικής, Ειρηνικού ‒ ACP countries).
Οι εν λόγω δασμολογικές προτιμήσεις χορηγούνται στις φτωχότερες χώρες χωρίς απαίτηση αυτές να πράξουν το ίδιο για τις δικές τους εισαγωγές από αναπτυγμένα κράτη: δεν ισχύει δηλαδή η αρχή της αμοιβαιότητας (δηλαδή «σου δίνω - μου δίνεις»). Επίσης το «γενικευμένες» υπογραμμίζει ότι αυτές οι δασμολογικές προτιμήσεις πρέπει να χορηγούνται σε όλες τις φτωχές χώρες, δίχως διακρίσεις/εύνοιες. Μολαταύτα, οι ΗΠΑ υιοθέτησαν κάποια επιλεκτικότητα με πολιτικά κριτήρια, αποκλείοντας κράτη όπως λ.χ. το κομμουνιστικό Βιετνάμ (και βεβαίως την Κούβα). (Yu και Jensen 2005, Lee, κ.ά. 2015).  
Στην πράξη, λόγω εσωτερικών πιέσεων, αρκετά «πολιτικά ευαίσθητα» προϊόντα (λ.χ. κλωστοϋφαντουργικά, ενδύματα) εξαιρέθηκαν από τον κατάλογο, υπό τον φόβο ότι οι φθηνές εισαγωγές από τις λιγότερο αναπτυγμένες χώρες θα κατακλύσουν την αγορά εκτοπίζοντας την εγχώρια παραγωγή. Ως εκ τούτου, η εμβέλεια των προτιμήσεων περιορίστηκε, τα δε οφέλη, κυρίως τα πρώτα χρόνια, τα καρπώθηκαν οι πλέον δυναμικές και σχετικά πλουσιότερες αναπτυσσόμενες χώρες. Έτσι, η φτωχή ομάδα των αναπτυσσόμενων κρατών δεν ευνοήθηκε ιδιαίτερα, δεδομένου ότι δεν είχε τις εσωτερικές οικονομικές/κοινωνικές προϋποθέσεις για σημαντικές εξαγωγές. Σταδιακά, η «δυναμική» ομάδα κρατών (λ.χ. Ταϊβάν, Σιγκαπούρη, Μαλαισία, Μεξικό, αργότερα Βραζιλία και Ινδία) θεωρήθηκε ότι «αποφοίτησε», δηλαδή ότι έφτασε σε επίπεδο ανάπτυξης τέτοιο που δεν χρειαζόταν πλέον προτιμησιακό καθεστώς στις εξαγωγές της 
Παράλληλα, στις δεκαετίες που ακολούθησαν τη θέσπιση των προτιμήσεων (1980-2010), οι δασμοί των αναπτυγμένων κρατών ούτως ή άλλως μειώθηκαν αισθητά, με αποτέλεσμα τη λεγόμενη διάβρωση (erosion) των προτιμησιακών περιθωρίων: πολύ απλά, άλλο είναι να απαλλάσσεσαι από έναν δασμό 20% ενώ μια άλλη χώρα ανταγωνίστρια τον υφίσταται και άλλο αν ο δασμός (και άρα η εύνοια) είναι μόνο 5%. Στην πρώτη περίπτωση έχεις πλεονέκτημα 20%, ενώ στη δεύτερη μόνο 5% έναντι άλλων εξαγωγέων-ανταγωνιστών.
Μετεξέλιξη των παραπάνω, στον 21ο αιώνα πλέον, είναι η εστίαση των προτιμήσεων στις ιδιαίτερα φτωχές χώρες. Η Ευρώπη έχει εγκαινιάσει την πολιτική «όλα εκτός από όπλα» (everything but arms). Εισάγει δηλαδή αδασμολόγητα τα πάντα, εκτός από όπλα, από μια περιορισμένη ομάδα 49 αναπτυσσόμενων κρατών, τις πιο φτωχές, κυρίως της Αφρικής (33) και της Ασίας (10). Στον κατάλογο αυτό περιλαμβάνονται οι περισσότερες χώρες της Υποσαχάριας Αφρικής, από δε την Ασία, η Καμπότζη, το Μπαγκλαντές κ.ά. Δεδομένων των πάμπολλων ελλείψεων στις χώρες αυτές από πλευράς οικονομικού δυναμισμού, το εν λόγω πρόγραμμα δεν φαίνεται, στην πρώτη δεκαετία εφαρμογής του, να έχει ευνοήσει ιδιαίτερα τις (ούτως ή άλλως πενιχρές) εξαγωγικές τους επιδόσεις. Αντίθετα, η χορήγηση αναπτυξιακής βοήθειας (βλ. παρακάτω) φαίνεται να αποδίδει περισσότερο. Σε πρώτη φάση τουλάχιστον, για τις λιγότερο αναπτυγμένες χώρες, το AID φαίνεται να προέχει του TRADE (Gradeva και Martínez-Zarzoso 2015).
Τα Νέα Βιομηχανικά Κράτη 

Στη δεκαετία του 1970, του 1980 και του 1990 παρατηρήθηκε αλματώδης αύξηση των εξαγωγών από ασιατικές χώρες, ιδίως από τις επονομαζόμενες «Νέα Βιομηχανικά Κράτη» (ΝΒΚ) (Newly Industrialized Countries ‒ NICs): Νότια Κορέα, Σιγκαπούρη, Ταϊβάν, Χονγκ Κονγκ, που συχνά αποκαλούνται «ασιατικές τίγρεις». Το παράδειγμα αυτό της «εξωστρεφούς ανάπτυξης» έσπευσαν αργότερα να μιμηθούν και άλλα κράτη της περιοχής, όπως η Ινδονησία, η Μαλαισία, η Ταϊλάνδη και εσχάτως η Κίνα και το Βιετνάμ. Αν και με διαφορετικό τρόπο η καθεμιά, όλες προσανατολίστηκαν σε αυτή την ίδια κατεύθυνση. Το γεγονός αυτό άλλαξε τη σύνθεση των εξαγωγών των αναπτυσσόμενων οικονομιών, με αλματώδη αύξηση του μεριδίου της βιομηχανίας. Ωστόσο, οι φτωχές χώρες, ιδίως της Υποσαχάριας Αφρικής έμειναν πίσω και αποτελούν, στον 21ο αιώνα, την πιο υπανάπτυκτη περιοχή του πλανήτη.
Ως εκ τούτου, έχει πλέον διαμορφωθεί μια ομάδα κρατών «πρώην λιγότερο αναπτυγμένων» αλλά τώρα πλέον «ενδιάμεσου εισοδήματος» (με διαβαθμίσεις): συνεπώς ο όρος LDCs χρησιμοποιείται πλέον, σε διεθνείς οργανισμούς όπως ο ΠΟΕ, ως ταυτόσημος του Least Developed Countries (ελάχιστα αναπτυγμένες χώρες).  

7-ΣΤ. ΠΕΡΙΦΕΡΕΙΑΚΕΣ ΕΝΩΣΕΙΣ
Από τις τελευταίες δεκαετίες του 20ού αιώνα και μετά παρατηρείται το φαινόμενο της δημιουργίας μεγάλων περιφερειακών ενώσεων, πρωτίστως εμπορικού χαρακτήρα. Ήδη από τη δεκαετία του 1960, η Ευρώπη υπήρξε η πρώτη που προχώρησε στην κατεύθυνση αυτή, με τη δημιουργία της Ευρωπαϊκής Οικονομικής Κοινότητας (ΕΟΚ), που σταδιακά διευρύνθηκε και μετεξελίχθηκε στη σημερινή Ευρωπαϊκή Ένωση (Ε.Ε.). Ανάλογα εγχειρήματα, αν και όχι τόσο φιλόδοξα, έλαβαν χώρα και σε άλλες περιοχές του πλανήτη.
Α. Στη Νότια Αμερική, μετά τη δεκαετία του 1990 δημιουργείται η Mercosur (Εμπορική Ένωση του Νότου): μέλη της είναι η Βραζιλία, η Αργεντινή, η Βενεζουέλα, η Παραγουάη και η Ουρουγουάη. Έχει συνολικό πληθυσμό σχεδόν 300 εκατ. με δεσπόζουσα (πληθυσμιακά και οικονομικά) τη Βραζιλία. Αποσκοπεί αφενός στην απελευθέρωση των συναλλαγών ανάμεσα στα μέλη της, δηλαδή στη δημιουργία ενός «περιφερειακού μπλοκ», με πυκνές τις ροές εμπορίου στο εσωτερικό της, και αφετέρου στην αύξηση της συλλογικής διαπραγματευτικής τους δύναμη στις σχέσεις τους με τον υπόλοιπο κόσμο (λ.χ. Ε.Ε., ΗΠΑ).
Β. Στην άλλη πλευρά του πλανήτη, στην Ασία, ήδη από τα τέλη της δεκαετίας του 1960 υπάρχει η  Ένωση των Χωρών της Νοτιοανατολικής Ασίας (Association of Southeast Asian Nations ‒ ASEAN). Ένας διεθνής πολιτικός-οικονομικός-εμπορικός οργανισμός των χωρών της περιοχής, που συστήθηκε με πρωτοβουλία της Ινδονησίας, της Σιγκαπούρης, της Μαλαισίας, της Ταϊλάνδης και των Φιλιππινών. Η ASEAN καλύπτει πληθυσμό πάνω από 600 εκατ. καθώς περιλαμβάνει πλέον συνολικά 10 κράτη μέλη, με την ένταξη στους κόλπους της του Βιετνάμ, της Καμπότζης, του Λάος, του Μπρουνέι και της Μυανμάρ (πρώην Βιρμανίας). Εκτός από την απελευθέρωση του μεταξύ τους εμπορίου, η ένωση επιδιώκει την πολιτική και πολιτιστική συνεργασία. 
Γ. Πιο πρόσφατη (αρχές του 21ου αιώνα) και με στενότερα εμπορικό προσανατολισμό είναι η συμφωνία Μπαγκλαντές, Μπουτάν, Μαλδίβων, Νεπάλ, Πακιστάν, Σρι Λάνκα και Ινδίας για τη δημιουργία μεταξύ τους ζώνης ελεύθερου εμπορίου (South Asian Free Trade Area ‒ SAFTA) η οποία καλύπτει πληθυσμό 1,8 δισ., με δεσπόζουσα την Ινδία.

Κατά πόσο τέτοιου είδους ενώσεις θα αποτελέσουν βασικό πόλο για την εξέλιξη του εμπορίου, τόσο των αναπτυγμένων όσο και των λιγότερο αναπτυγμένων χωρών είναι ένα ερώτημα.
Οι παραπάνω περιπτώσεις, μαζί με την Ε.Ε. και τη βορειοαμερικανική ζώνη ελεύθερου εμπορίου NAFTA, είναι ενδεικτικές της γενικευμένης τάσης για «περιφερειακές εμπορικές ενώσεις» (η ελληνική απόδοση «περιφερισμός» του αγγλικού regionalism είναι κάπως αδόκιμη). Το φαινόμενο αυτό έρχεται σε αντίθεση με την κυρίαρχη αντίληψη του ΠΟΕ για «πολυμέρεια» ή «πολυμερισμό»  (multilateralism), όπου όλοι εμπορεύονται με όλους επί ίσοις όροις, δηλαδή χωρίς διακρίσεις μεταξύ των «εντός» και των «εκτός» τέτοιων ενώσεων. Από τη σκοπιά των λιγότερο αναπτυγμένων χωρών, η πύκνωση των μεταξύ τους εμπορικών συναλλαγών και η τάση ενοποίησής τους σε ενώσεις αποτελεί πάντως ενδιαφέρουσα εξέλιξη. Σύμφωνα με το περιοδικό Economist, την πρώτη δεκαετία του 21ου αιώνα, το εμπόριο μεταξύ των λιγότερο αναπτυγμένων χωρών αυξήθηκε πολύ ταχύτερα απ’ ό,τι ανάμεσα στις αναπτυγμένες ή ανάμεσα στις λιγότερο αναπτυγμένες και τις αναπτυγμένες χώρες (βλ. διάγραμμα 7-3). Κατά πόσο, πάντως, η τάση προς μεγάλες περιφερειακές εμπορικές ενώσεις αναπτυγμένων και αναδυόμενων χωρών θα ευνοήσει τις πιο φτωχές χώρες ή, δεδομένης της μικρής τους σημασίας, θα τις περιθωριοποιήσει ωθώντας τες αποκλειστικά σε προτιμήσεις μέσω ΠΟΕ παραμένει ανοικτό ερώτημα.
.
ΔΙΑΓΡΑΜΜΑ 7-3: ΕΞΕΛΙΞΗ ΤΗΣ ΚΑΤΕΥΘΥΝΣΗΣ ΤΟΥ ΔΙΕΘΝΟΥΣ ΕΜΠΟΡΙΟΥ

ΠΗΓΗ: Economist, 19 Ιανουαρίου 2013.
Κατά πόσο λοιπόν η τάση για περιφερειακές εμπορικές ενώσεις θα ενταθεί και θα είναι επωφελής για τις αναπτυξιακές προοπτικές των πάσης φύσεως αναπτυσσόμενων χωρών μέλλει να αποδειχθεί. Όπως και δεν είναι διόλου σαφές κατά πόσο ο «περιφερισμός» θα ενισχύσει ή εντέλει θα υπονομεύσει το πολυμερές εμπόριο στο πλαίσιο των κανόνων του ΠΟΕ. Αυτό θα εξαρτηθεί και από το πόσο επιρρεπείς θα είναι οι διάφορες περιφερειακές ενώσεις σε ποικίλες προστατευτικές ομάδες πίεσης στο εσωτερικό τους (Palit 2015).
7-Ζ. ΟΙ ΑΜΕΣΕΣ ΞΕΝΕΣ ΕΠΕΝΔΥΣΕΙΣ 
Είδη ξένων επενδύσεων

Όταν αναφερόμαστε στις ξένες επενδύσεις, καλό είναι να έχουμε κατά νου την εξής ουσιώδη διάκριση. Από τη μια υπάρχουν οι λεγόμενες άμεσες ξένες επενδύσεις (ΑΞΕ) (Foreign Direct Investments ‒ FDI), όπου μεγάλες ξένες εταιρείες, συνήθως πολυεθνικές ή διεθνικές στήνουν σε μία ξένη χώρα παραγωγικές μονάδες, δημιουργούν εγκαταστάσεις, προσλαμβάνουν εργαζόμενους κλπ. (βλ. και κεφάλαιο 10). Οι ΑΞΕ διαθέτουν δηλαδή μια υλική χειροπιαστή υπόσταση που καταλήγει σε κάποια παραγωγή. Ενίοτε αυτό προκύπτει και μέσω εξαγοράς μιας εγχώριας εταιρείας.
Από την άλλη έχουμε τις λεγόμενες επενδύσεις χαρτοφυλακίου (portfolio investments): πρόκειται για την αγορά χρηματιστηριακών τίτλων, είτε μετοχών είτε  ομολόγων, που γίνεται πλέον «άυλα», με το πάτημα ενός κουμπιού σε κάποιον μακρινό υπολογιστή. Ο «επενδυτής», στην περίπτωση αυτή, δεν εμπλέκεται άμεσα με τη χώρα, αλλά μόνον έμμεσα — υπολογίζοντας δηλαδή ότι οι τίτλοι που αγοράζει θα του αποφέρουν κέρδος. Προφανώς και επηρεάζει την οικονομία της χώρας υποδοχής, αλλά εμμέσως, αγοράζοντας λ.χ. ομόλογα του δημοσίου ή τονώνοντας εταιρείες των οποίων αγόρασε μετοχές. 
Οι ΑΞΕ συνεπάγονται μονιμότερη και μακρόχρονη εμπλοκή στη χώρα υποδοχής. Στο πλαίσιο του παρόντος κεφαλαίου, θα επικεντρωθούμε σε αυτού του είδους τις επενδύσεις. Όπως και η ξένη βοήθεια (που εξετάζουμε παρακάτω), σε γενικές γραμμές συμβάλλουν στην κάλυψη δύο συνηθισμένων αναγκών (ή «χασμάτων») των αναπτυσσόμενων χωρών: (α) την ανεπάρκεια αποταμιεύσεων (και άρα επενδύσεων) στο εσωτερικό των λιγότερο αναπτυγμένων χωρών, λόγω ιδιαίτερα χαμηλού ΑΕΠ (βλ. Φαύλος κύκλος της φτώχειας, στο κεφάλαιο 3), και (β) το χρόνιο έλλειμμα στο εξωτερικό ισοζύγιο των περισσότερων αναπτυσσόμενων χωρών (που δυσχεραίνει την εισαγωγή του απαραίτητου κεφαλαιουχικού εξοπλισμού). 

Οι βασικοί λόγοι που ωθούν μια ξένη εταιρεία να επενδύσει σε μια αναπτυσσόμενη χώρα είναι:

· Η εκμετάλλευση κοιτασμάτων ορυκτού πλούτου (λ.χ. μεταλλεύματα όπως χαλκός, χρυσός κ.ά.) αλλά και η παραγωγή σε μαζική κλίμακα αγροτικών προϊόντων για εξαγωγή (λ.χ. μπανάνες). Ιστορικά, αυτό ήταν το σύνηθες πρότυπο στη διάρκεια της αποικιοκρατίας, αλλά συνεχίζεται, με διαφορετικούς όρους, στη μεταπολεμική εποχή.
· Η εκμετάλλευση του χαμηλού εργατικού κόστους των λιγότερο αναπτυγμένων χωρών για την παραγωγή βιομηχανικών προϊόντων «έντασης εργασίας» (στην αξία των οποίων περιλαμβάνεται δηλαδή πολλή εργασία). Τέτοια είναι, λ.χ., τα είδη ένδυσης και υπόδησης.

· Η διείσδυση στην προστατευμένη με υψηλούς δασμούς (π.χ. λόγω στρατηγικής υποκατάστασης εισαγωγών) εγχώρια αγορά, με στόχο την επιτόπια πώληση προϊόντων τους με σημαντικό κέρδος.

Αυτά τα τρία βασικά είδη ΑΞΕ διαφέρουν αρκετά μεταξύ τους: τα δύο πρώτα έχουν πρωτίστως εξαγωγικό προσανατολισμό, σε αντίθεση με το τρίτο. Το πρώτο, ιδίως η εξόρυξη, μπορεί να δημιουργεί «θύλακες» παραγωγής, με λιγοστή σχέση με την υπόλοιπη οικονομία (Τe Velde 2006).
Θετικές και αρνητικές επιπτώσεις των ΑΞΕ

Τα οφέλη που αποκομίζουν οι χώρες υποδοχής σχετίζονται με τη συμβολή των ΑΞΕ στην αύξηση του ΑΕΠ και των κρατικών εσόδων (μέσω φορολογίας) αλλά και στον εν γένει εκσυγχρονισμό, την τεχνολογική πρόοδο (βλ. και κεφάλαιο 8), την αναβάθμιση του εργατικού δυναμικού, τη βελτίωση του εμπορικού ισοζυγίου (αύξηση εξαγωγών-υποκατάσταση εισαγωγών), την υιοθέτηση  σύγχρονων επιχειρηματικών προτύπων (λ.χ. από κοινωνική ή περιβαλλοντική άποψη). Έτσι συχνά γίνεται λόγος και για «θετικές εξωτερικότητες» (positive externalities), δηλαδή για έμμεσες επιπτώσεις που δεν υπολογίζονται εύκολα με στενούς οικονομικούς υπολογισμούς: παράδειγμα, η «διάχυση» τεχνογνωσίας, μέσω των ΑΞΕ, στην υπόλοιπη οικονομία-κοινωνία  (Borensztein κ.ά. 1998).
Από την άλλη όμως, μπορεί να υπάρχουν και αρνητικές συνέπειες, τις οποίες οι χώρες υποδοχής καλούνται να αντιμετωπίσουν. Αν οι ΑΞΕ οδηγούν σε μεγάλα κέρδη τα οποία επαναπατρίζονται, τότε ενδέχεται να επιβαρύνεται το εξωτερικό ισοζύγιο της χώρας υποδοχής. Σημειωτέον ότι τα κέρδη πηγαίνουν κατά κανόνα εκεί όπου η πολυεθνική/διεθνική επιχείρηση κρίνει ότι συμφέρει περισσότερο, από φορολογική άποψη. Ένας τρόπος μεταφοράς κερδών είναι οι υπερτιμολογήσεις των ενδιάμεσων προϊόντων που η θυγατρική επιχείρηση προμηθεύεται από τη μητρική ή άλλες θυγατρικές. Εναλλακτικά, ή συνδυαστικά, μπορούν για τον ίδιο σκοπό να υποτιμολογούν τις εξαγωγές της. Επίσης, οι  θετικές διασυνδέσεις μιας ΑΞΕ με την τοπική οικονομία και κοινωνία μπορεί να είναι λιγοστές: να μην οδηγούν συνεπώς στην επιθυμητή διάχυση τεχνολογίας, πληροφορίας, γνώσης. Επιπρόσθετα, μπορεί να έχουμε ποικίλες «αρνητικές εξωτερικότητες» (negative externalities): η τοπική παραδοσιακή κοινωνία μπορεί να υποστεί αναταράξεις λόγω της αιφνίδιας και βίαιης εμπορευματοποίησης, λόγω ΑΞΕ, από την οποία δεν αποκομίζει οφέλη. Ιδίως στις περιπτώσεις ΑΞΕ σε τομείς όπως η εξόρυξη, μπορεί να υπάρχουν αρνητικές περιβαλλοντικές επιπτώσεις. Τέλος, πολιτικά, η παραχώρηση υπερβολικών «προνομίων» στον ξένο επενδυτή μπορεί να ιδωθεί (πραγματικά ή φαντασιακά) ως περιορισμός της εθνικής κυριαρχίας (Lee και Chang 2009, Loungani και Razin 2001).
Συμπερασματικά θα λέγαμε ότι δεν υπάρχει γενικός κανόνας που να κρίνει μονοσήμαντα ως θετική ή αρνητική την παρουσία ξένου κεφαλαίου σε μια χώρα. Κάθε ΑΞΕ πρέπει να αξιολογείται προσεκτικά από τη χώρα υποδοχής, με γνώμονα τη μεγιστοποίηση του συνολικού μακροπρόθεσμου οικονομικού της συμφέροντος. Τίθεται συνεπώς το ζήτημα κατά πόσο η κρατική οντότητα, ιδίως στις φτωχές χώρες, πληροί τις πολιτικές, πολιτιστικές και εκπαιδευτικές προϋποθέσεις που την καθιστούν ικανή στη διαπραγμάτευση, με όρους εθνικού οικονομικού συμφέροντος, με τους επίδοξους επενδυτές. Εδώ αναδύονται προφανώς ζητήματα όπως λογοδοσία, διαφάνεια και διαφθορά των αξιωματούχων στα αναπτυσσόμενα κράτη —μπορεί κάλλιστα να αποκομίζουν οι ίδιοι οφέλη (όπως ποικίλες δωροδοκίες) τα οποία δεν θα διαχυθούν ποτέ στην κοινωνία— τα οποία άπτονται της ποιότητας της δημόσιας διοίκησης και παραπέμπουν στα θεσμικά οικονομικά (βλ. κεφάλαιο 4). 
Ένα ζήτημα οικονομικής πολιτικής που τίθεται συχνά είναι η φορολόγηση των κερδών των ΑΞΕ, καθώς, στην προσπάθειά τους να προσελκύσουν ξένα κεφάλαια, αρκετές χώρες προσφέρουν φοροελαφρύνσεις. Αυτό το διαφυγόν δημόσιο έσοδο έχει νόημα μόνον εφόσον η ΑΞΕ προσφέρει σημαντικά θετικά αποτελέσματα στην οικονομία που να αντισταθμίζουν την απώλεια εσόδων. Σημειωτέον ότι στο πλαίσιο αυτό πολλές χώρες, αναπτυγμένες όσο και λιγότερο αναπτυγμένες, επιδίδονται σε ένα είδος «φορολογικού ανταγωνισμού»: «πλειοδοτούν» ποια θα φορολογήσει λιγότερο. 
Η οικονομική θεωρία αποδίδει τα θετικά αποτελέσματα των ΑΞΕ στο ότι το κεφάλαιο αναζητεί την καλύτερη δυνατή απόδοση διεθνώς και ότι με την ελεύθερη κίνησή του επιτυγχάνεται αποτελεσματική χρήση των συντελεστών παραγωγής. Τα στοιχεία δείχνουν ότι οι ΑΞΕ αποτελούν σημαντικότερο μοχλό ανάπτυξης από ό,τι άλλα είδη κίνησης κεφαλαίων και ότι πυροδοτούν μάλιστα εγχώριες επενδύσεις. Οι ευεργετικές συνέπειες αυξάνουν, μάλιστα, όταν το μορφωτικό επίπεδο των χωρών υποδοχής είναι σχετικά υψηλό. Σε χώρες όμως με εσωτερικές παθογένειες, πολιτικές (λ.χ. διαφθορά) είτε οικονομικές (λ.χ. υπερπροστατευμένοι τομείς) η παρουσία των ΑΞΕ μπορεί να μην είναι ευεργετική, αντίθετα, να έχει εκμεταλλευτική χροιά.
Ο πίνακας http://data.worldbank.org/indicator/BX.KLT.DINV.WD.GD.ZS της Παγκόσμιας Τράπεζας δίνει μια εικόνα των «καθαρών ροών ΑΞΕ» για κάθε χώρα, ως ποσοστό του ΑΕΠ, τη δεκαετία του 2010. «Καθαρές ροές» σημαίνει ότι υπολογίζουμε τόσο την εισροή όσο και την εκροή κεφαλαίων ΑΞΕ. Αν η εκροή είναι μεγαλύτερη, τότε το αποτέλεσμα είναι αρνητικό. Στον εν λόγω πίνακα παρατηρούμε τα εξής.
Όπως θα περίμενε κανείς, μικρές ιδιαίτερα ανοικτές οικονομίες όπως η Σιγκαπούρη, το Χονγκ Κονγκ αλλά και η Ιρλανδία εμφανίζουν μεγάλα ποσοστά ΑΞΕ ως προς το ΑΕΠ τους (πάνω από 20%, το δε Χονγκ Κονγκ κοντά στο 40%). Στην Ευρώπη, η Αλβανία και το Μαυροβούνιο —από τις πιο φτωχές χώρες— βρίσκονται ψηλά (9-10%). Σχετικά ψηλά είναι και η Πορτογαλία και η Εσθονία (4-6%). Από τη Νότια Αμερική, η Χιλή (8%) φαίνεται η πλέον ανοικτή στις ΑΞΕ, με τη Βραζιλία, την Κολομβία και την Ουρουγουάη να βρίσκονται και αυτές σχετικά ψηλά (4-5%). Στην Ασία, η Ινδία και το Μπαγκλαντές κυμαίνονται στο 1-1,5%, η δε Κίνα στο 4%, ενώ το Βιετνάμ (5%) και η Καμπότζη (9%) μοιάζουν να έχουν σημαντική εισροή ΑΞΕ σε σχέση με το ΑΕΠ τους. Στην Αφρική, Κονγκό (14%), Μοζαμβίκη (40%) και, σε μικρότερο βαθμό, Ζάμπια, Νίγηρας, Ουγκάντα, Μαδαγασκάρη (5-7%) έχουν σεβαστή εισροή ξένων κεφαλαίων. Από την πρώην ΕΣΣΔ, Αρμενία, Αζερμπαϊτζάν, Γεωργία κυμαίνονται στο 4-7%. Τέλος η Μογγολία, που οικονομικά καλπάζει εν πολλοίς χάρη στον ορυκτό πλούτο της, έχει ξένες επενδύσεις ως προς ΑΕΠ περί το 17%. 

Σημειωτέον ότι σε πολύ φτωχές μικρές οικονομίες, καθώς ο παρονομαστής, δηλαδή το ΑΕΠ, είναι χαμηλός, εύκολα το κλάσμα αυτό εμφανίζεται υψηλό. Αντίθετα, για μια χώρα όπως η Κίνα, ΑΞΕ ύψους 4% ως προς το ΑΕΠ αντιπροσωπεύουν τεράστιας κλίμακας ροές κεφαλαίου.  

7-Η. Η ΞΕΝΗ ΑΝΑΠΤΥΞΙΑΚΗ ΒΟΗΘΕΙΑ 
Εννοιολογικές αποσαφηνίσεις

Η ξένη βοήθεια είναι η μεταβίβαση πόρων, συνήθως υπό τη μορφή χρημάτων, από τις αναπτυγμένες στις πιο φτωχές χώρες. Σε έκτακτες περιπτώσεις, όπως έπειτα από σεισμούς, πλημμύρες και άλλες φυσικές καταστροφές ή λόγω επισιτιστικής κρίσης, η βοήθεια αυτή μπορεί να χορηγείται σε είδος (λ.χ. τρόφιμα, ρούχα κλπ.). Υπό κανονικές συνθήκες, η ξένη βοήθεια (όπως άλλωστε και οι ΑΞΕ που είδαμε πιο πάνω) συμβάλλει στο να καλυφθούν δυο συνηθισμένα χάσματα των αναπτυσσόμενων χωρών: (α) Η ανεπάρκεια αποταμιεύσεων (και άρα επενδύσεων) στο εσωτερικό αυτών των χωρών, λόγω ιδιαίτερα χαμηλού ΑΕΠ (βλ. φαύλος κύκλο της φτώχειας, στο κεφάλαιο 3), και (β) το χρόνιο έλλειμμα στο εξωτερικό ισοζύγιο (που δυσχεραίνει την εισαγωγή κεφαλαιουχικού εξοπλισμού).
Η διεθνής βοήθεια είναι είτε διμερής (bilateral) (από μια αναπτυγμένη χώρα σε μια αναπτυσσόμενη (λ.χ. Γαλλία→ Σενεγάλη), είτε πολυμερής (multilateral) (λ.χ. από διεθνείς οργανισμούς όπως ο ΟΗΕ ή η Ε.Ε.). Επίσης, ένα μέρος της διοχετεύεται από μη κρατικές οντότητες, όπως, π.χ., οι Μη Κυβερνητικές Οργανώσεις (ΜΚΟ).  

Μια άλλη σημαντική διάκριση είναι ανάμεσα στη δεσμευμένη βοήθεια (tied aid), που υποχρεώνει τη χώρα-παραλήπτη να δαπανά τα κονδύλια αγοράζοντας αγαθά αποκλειστικά από τη χώρα-χορηγό και τη μη δεσμευμένη βοήθεια, που δεν θέτει τέτοιους περιοριστικούς όρους.

Πρέπει τέλος να αντιδιαστείλουμε τις καθαρές μεταβιβάσεις (grants) από τα διάφορα, έστω και ευνοϊκά, δάνεια (loans): τα δάνεια απαιτούν κάποτε αποπληρωμή και η βοήθεια σχετίζεται με το χαμηλό ύψος των επιτοκίων και τις μακρές περιόδους αποπληρωμής.

Ιστορικά, η ξένη βοήθεια που άρχισε να εισρέει στον Τρίτο Κόσμο μετά τον Β΄ Παγκόσμιο πόλεμο είχε πάντα μια ανθρωπιστική αλλά και γεωπολιτική διάσταση. Οι ρίζες του πολιτικού στοιχείου μπορούν να εντοπιστούν στο Σχέδιο Μάρσαλ, με το οποίο οι ΗΠΑ μετά τον πόλεμο τροφοδότησαν την Ευρώπη με 17 δισ. $ (1,5% του ΑΕΠ των ΗΠΑ), συμβάλλοντας στην ανασυγκρότησή της. Έκτοτε, βέβαια, οι συνθήκες άλλαξαν και η Ευρώπη ανασυγκροτήθηκε με ταχείς ρυθμούς. Από τη δεκαετία του 1960 και μετά, η ξένη βοήθεια χορηγείται πρωτίστως σε αναπτυσσόμενες χώρες, ειδικότερα δε στις κατεξοχήν φτωχές.
Η σημαντική εισροή πόρων από τον προϋπολογισμό της Ε.Ε. σε σχετικά φτωχότερες περιοχές στο εσωτερικό της (μεταξύ αυτών και στην Ελλάδα μέσω ΕΣΠΑ) νοείται περισσότερο ως μεταβίβαση πόρων στο εσωτερικό μιας πολιτικοοικονομικής ένωσης, με δεδηλωμένο στόχο τη «συνοχή» της Ένωσης. Κάτι ανάλογο συμβαίνει με την περιφερειακή πολιτική πολλών εθνικών κρατών, που επιχειρεί να εξισορροπήσει την κατανομή εισοδήματος στο εσωτερικό μιας χώρας, βοηθώντας τις λιγότερο ευνοημένες περιοχές. Στο πλαίσιο αυτής της ενότητας, εξετάζουμε μόνο τη βοήθεια σε φτωχές αναπτυσσόμενες χώρες.
Μετρώντας τη βοήθεια: Ο βαθμός εξάρτησης των λιγότερο αναπτυγμένων χωρών
Ένας τρόπος μέτρησης της σημασίας της επίσημης αναπτυξιακής βοήθειας (Official Development Aid ‒ ODA) για τη χώρα-παραλήπτη είναι να την υπολογίσουμε σε απόλυτα μεγέθη (πόσα χρήματα), αλλά και ως ποσοστό του ΑΕΠ της. Εναλλακτικά ή παράλληλα, μπορούμε επίσης να την υπολογίσουμε κατά κεφαλήν: για παράδειγμα, η ξένη βοήθεια αντιστοιχεί σε πάνω από 90 $ ετησίως ανά άτομο για την Αίγυπτο. (Όπως και σε άλλες περιπτώσεις, ο πολιτικός στόχος της σταθερότητας αυτής της μεγάλης χώρας του αραβικού κόσμου παίζει εδώ σημαντικό ρόλο.) 

Ιδίως ο δείκτης βοήθεια ως ποσοστό του ΑΕΠ μπορεί να ιδωθεί και ως δείκτης εξάρτησης από τη βοήθεια.
ΠΙΝΑΚΑΣ 7-2: ΕΠΙΣΗΜΗ ΑΝΑΠΤΥΞΙΑΚΗ ΒΟΗΘΕΙΑ (ΕΑΒ) ΩΣ ΠΟΣΟΣΤΟ (%) ΤΟΥ ΑΕΠ (2010-24). ΕΝΔΕΙΚΤΙΚΕΣ ΧΩΡΕΣ
Λιβερία   32%

Μαλάουι  30%

Μπουρούντι 20%

Παλαιστινιακά εδάφη 19%

Μοζαμβίκη 15% 

Ρουάντα 15%

Αϊτή 14%

Γκάμπια 13%

Πράσινο Ακρωτήρι 11%

Αιθιοπία 8%

Βιρμανία 7%

Ζιμπάμπουε 7%

Σενεγάλη 7%

Νεπάλ 5%

Βοσνία 3%

ΠΗΓΗ: Παγκόσμια Τράπεζα, http://data.worldbank.org/indicator/DT.ODA.ODAT.GN.ZS

Στον  παραπάνω πίνακα βλέπουμε τον βαθμό εξάρτησης από την ξένη βοήθεια την περίοδο 2010-2014 για ορισμένες επιλεγμένες χώρες: πόσο την έχουν ανάγκη και τι ποσοστό του ΑΕΠ τους αντιπροσωπεύει. Σε ορισμένες πολύ φτωχές, το ποσοστό αυτό ξεπερνάει 20% (εν μέρει και επειδή ο παρονομαστής του κλάσματος, δηλαδή το ΑΕΠ, είναι πολύ χαμηλός). Ορισμένες περιπτώσεις, όπως τα Παλαιστινιακά εδάφη (μαζί με τη λωρίδα της Γάζας) με 19%, έχουν έντονα πολιτικό χαρακτήρα: η βοήθεια προέρχεται κυρίως από πλούσια πετρελαιοπαραγωγά αραβικά κράτη. Η Βιρμανία, μόνο μετά το 2014, με την αλλαγή καθεστώτος και το άνοιγμα στον έξω κόσμο, άρχισε να λαμβάνει βοήθεια. Από τις ευρωπαϊκές χώρες, στη φτωχή και ασταθή μεταγιουγκοσλαβική Βοσνία η ξένη βοήθεια είναι 3% του ΑΕΠ. Οι περισσότερες χώρες που αναφέρονται με μεγάλο δείκτη εξάρτησης από ξένη βοήθεια βρίσκονται, όπως προκύπτει, στην Υποσαχάρια Αφρική.

Με κατά κεφαλήν όρους,  για την ίδια περίοδο, η βοήθεια σε $ ανά κάτοικο ετησίως κυμαίνεται στα εξής ενδεικτικά επίπεδα: Παλαιστινιακά εδάφη 626, Πράσινο Ακρωτήρι 488, Ιορδανία 218, Αφγανιστάν 172, Μαυροβούνιο 205, Βοσνία 144, Λιβερία 124. 

ΔΙΑΓΡΑΜΜΑ 7-4:  ΕΞΕΛΙΞΗ ΤΗΣ ΣΥΝΟΛΙΚΗΣ ΕΑΒ 1960-2013

ΠΗΓΗ: Image, http://cdn.static-economist.com/sites/default/files/imagecache/original-size/images/print-edition/20140816_FNC497.png

Μετρώντας τη βοήθεια: Ο βαθμός γενναιοδωρίας των αναπτυγμένων χωρών
Εκτός από την πλευρά του παραλήπτη, υπάρχει και η πλευρά του δότη. Στο πλαίσιο του ΟΗΕ, ειδικότερα δε της UNCTAD, η μεταπολεμική συζήτηση για το πόση βοήθεια πρέπει να χορηγούν οι πλούσιες χώρες κατέληξε   στον συμβατικό στόχο του 0,7% του ΑΕΠ ετησίως.
Μπορούμε λοιπόν να μετρήσουμε τον «βαθμό γενναιοδωρίας» των αναπτυγμένων κρατών, εξετάζοντας τη βοήθεια που χορηγούν ως ποσοστό του δικού τους ΑΕΠ: η Δανία, η Νορβηγία και η Σουηδία έχουν εδώ τα πρωτεία (σχεδόν 1%, πάνω από τον στόχο 0,7%), ενώ αντίθετα οι ΗΠΑ βρίσκονται πολύ πίσω, με μόνο 0,12%. Ειδική περίπτωση αποτελούν ορισμένα πάμπλουτα (λόγω πετρελαίου) αραβικά κράτη του Περσικού Κόλπου, όπου το ποσοστό του ΑΕΠ που χορηγείται σε βοήθεια υπερβαίνει το 4%: η βοήθεια αυτή χορηγείται εν πολλοίς σε άλλες φτωχές αραβικές χώρες και για πολιτικούς λόγους (λ.χ. στα Παλαιστινιακά εδάφη, που είδαμε παραπάνω)
ΠΙΝΑΚΑΣ 7-3: ΠΟΣΟΣΤΟ ΤΟΥ ΑΕΠ ΠΟΥ ΧΟΡΗΓΕΙΤΑΙ ΣΕ ΕΑΒ (2014, ΧΩΡΕΣ ΟΟΣΑ)

	Australia   0,27

	Austria 0,26

	Belgium 0,45

	Canada  0,24

	Czech Republic  0,11

	Denmark 0,85

	Finland 0,60

	France   0,36

	Germany 0,41

	Greece 0,11

	Iceland  0,21

	Ireland  0,38

	Italy  0,16

	Japan  0,19

	Korea, Republic of 0,13

	Luxembourg  1,07

	Netherlands 0,64

	New Zealand 0,27

	Norway  0,99

	Poland  0,08

	Portugal  0,19

	Slovakia 0,08

	Slovenia 0,13

	Spain 0,14

	Sweden  1,10

	Switzerland 0,49

	United Kingdom  0,71

	United States  0,19


ΠΗΓΗ: ΟΗΕ,  http://mdgs.un.org/unsd/mdg/SeriesDetail.aspx?srid=568
Ο παραπάνω πίνακας δίνει μια συνολική εικόνα του «βαθμού γενναιοδωρίας» των αναπτυγμένων χωρών. Τα πρωτεία έχουν όντως οι σκανδιναβικές χώρες, ενώ χαμηλά βρίσκονται σχετικά φτωχότερα κράτη της Κεντρικής και Ανατολικής Ευρώπης (λ.χ. Πολωνία, Σλοβακία), αλλά και οι ΗΠΑ. Αν και πλούσιες, οι πετρελαιοπαραγωγές αραβικές χώρες δεν ανήκουν στον ΟΟΣΑ και συνεπώς δεν αναφέρονται — παρά τον ρόλο τους στη βοήθεια άλλων φτωχών, μουσουλμανικών κυρίως, κρατών. 

Αποτιμώντας τον ρόλο της βοήθειας

Η διάκριση ανάμεσα σε ανθρωπιστική βοήθεια, για την κάλυψη αναγκών επιβίωσης των φτωχότερων λιγότερο αναπτυγμένων χωρών και σε αναπτυξιακή βοήθεια, για την τόνωση της παραγωγικής-αναπτυξιακής τους βάσης, δεν είναι πάντα ευδιάκριτη. Πάντως έργα όπως δρόμοι, σχολεία, νοσοκομεία δύνανται να υπηρετούν ταυτόχρονα τον ανθρωπιστικό στόχο της άμεσης καταπολέμησης της φτώχειας και την πιο μακροπρόθεσμη αναπτυξιακή προοπτική. 

Τονίζεται συχνά ότι η βοήθεια μπορεί να διαιωνίζει την εξάρτηση, αλλά και να ενισχύει διεφθαρμένα καθεστώτα που τη νέμονται. Μάλιστα, για την αποφυγή τέτοιων καταστάσεων και την παράκαμψη δημόσιων φορέων, από τα τέλη του 20ού αιώνα δραστηριοποιούνται όλο και περισσότερες Μη Κυβερνητικές Οργανώσεις ‒ ΜΚΟ (Non-Governmental Organizations – NGOs) με ποικίλες συγκεκριμένες στοχεύσεις. Αλλά και ο ρόλος αυτών θεωρείται ενίοτε αμφιλεγόμενος: δεν είναι πάντα τόσο ανεξάρτητες από τις κρατικές πολιτικές και μπορούν να είναι και αυτές επιρρεπείς σε φαινόμενα διαφθοράς.

Όλες οι μελέτες καταλήγουν ότι η αναπτυξιακή βοήθεια συμβάλλει στην αύξηση του ΑΕΠ των λιγότερο αναπτυγμένων χωρών, αλλά δεν είναι διόλου σαφές αν αυτή η τόνωση είναι αρκετά ικανοποιητική για να τη δικαιολογεί: πολλοί αναρωτιούνται μήπως άλλοι τρόποι βοήθειας είναι αποτελεσματικότεροι. Συν τοις άλλοις, δεν στερείται προβλήματα το συμβατικό κατώφλι των 1200 $ κατά κεφαλήν ετησίως που έχει υιοθετηθεί διεθνώς ως δείκτης ακραίας φτώχειας: πέραν αυτού του ορίου, μια χώρα υποτίθεται ότι έχει ξεφύγει τον κίνδυνο και δεν δικαιούται βοήθεια, ακόμα και αν οι συνθήκες της απέχουν πολύ από την κανονικότητα (Arvin 2015, Galiani κ.ά. 2014).
Top of Form

Το εξωτερικό χρέος των λιγότερο αναπτυγμένων χωρών
Πολλές κυβερνήσεις στις αναπτυσσόμενες χώρες, ιδίως μετά τα τέλη της δεκαετίας του 1970, προέβησαν σε μεγάλης κλίμακας εξωτερικό δανεισμό, που οι εμπορικές τράπεζες προσέφεραν αφειδώς, καθώς είχαν βρεθεί πλημμυρισμένες με άφθονες καταθέσεις «πετροδολαρίων» από τις πετρελαιοπαραγωγές χώρες. Το διογκούμενο χρέος των χωρών του Τρίτου Κόσμου έχει απασχολήσει έκτοτε τη διεθνή κοινότητα — ιδίως όταν οι χώρες αυτές αδυνατούν να το αποπληρώσουν ή προβαίνουν σε ακραία αντιλαϊκές πολιτικές για να το εξοφλήσουν. Σημειωτέον ότι, συνηθέστατα, και λόγω γενικευμένης διαφθοράς, οι κυβερνήσεις των αναπτυσσόμενων χωρών δεν αξιοποίησαν πάντα τα δάνεια αυτά για αναπτυξιακούς σκοπούς (ανάλογο πρόβλημα τίθεται, όπως είδαμε, και με τη βοήθεια). Προέκυψε έτσι δυσκολία εξυπηρέτησης χρεών, δηλαδή πληρωμής τοκοχρεολυσίων (τόκων και αρχικού κεφαλαίου). Ο λόγος εξυπηρέτησης (ποσοστό των εξαγωγικών εσόδων μιας χώρας που πηγαίνει στην αποπληρωμή του εξωτερικού χρέους) εκτοξεύθηκε, ξεπερνώντας για ορισμένες χώρες της Λατινικής Αμερικής το 50%: με άλλα λόγια, τα μισά έσοδα από εξαγωγές έπρεπε να διοχετευτούν για αποπληρωμή του χρέους. Η κρίση αυτή τη δεκαετία του 1980 και του 1990 αντιμετωπίστηκε με την αναδιάρθρωση του χρέους: πρόκειται για έναν συνδυασμό μείωσης της αξίας του και των επιτοκίων, σε συνδυασμό με τη μεταφορά στο απώτερο μέλλον της αποπληρωμής του, με αποτέλεσμα τη σταδιακή μείωση του λόγου εξυπηρέτησης  (Fischer 1987).
Μετά τα μέσα της δεκαετίας του 2000, για ιδιαίτερα φτωχές χώρες με πρόβλημα χρέους, υιοθετήθηκε πρωτοβουλία της ομάδας G-8 (των οκτώ μεγαλύτερων οικονομιών του πλανήτη) για πλήρη διαγραφή του χρέους τους (κυρίως της Αφρικής). Πρόκειται για τη λεγόμενη πολυμερή πρωτοβουλία ελάφρυνσης χρέους (Multilateral Debt Relief Initiative). Στη διαδικασία συμμετείχαν η Παγκόσμια Τράπεζα, το Διεθνές Νομισματικό Ταμείο και το Αναπτυξιακό Ταμείο Αφρικής. Προϋπόθεση για αυτή την ανακούφιση ήταν οι χώρες αυτές να έχουν στρατηγική καταπολέμησης της φτώχειας αλλά και ισορροπημένη διαχείριση των δημόσιων οικονομικών τους (IMF 2015). 

ΚΕΦΑΛΑΙΟ 8: ΤΕΧΝΟΛΟΓΙΑ ΚΑΙ ΑΝΘΡΩΠΙΝΟ ΚΕΦΑΛΑΙΟ 

ΕΙΣΑΓΩΓΗ  
Όταν αναφερόμαστε στη συνάρτηση παραγωγής Y=F(K, L) με τους παραγωγικούς συντελεστές κεφάλαιο και εργασία, κάνουμε μια απλούστευση. Στους συντελεστές παραγωγής ενυπάρχουν σημαντικά ποιοτικά στοιχεία. Στο παρόν κεφάλαιο θα εξετάσουμε  αυτούς τους «άυλους» παράγοντες που επηρεάζουν την αποδοτικότητα του κεφαλαίου και της εργασίας και τη συμβολή τους στην οικονομική ανάπτυξη.
8-Α. ΤΕΧΝΟΛΟΓΙΚΗ ΠΡΟΟΔΟΣ ΚΑΙ ΟΙΚΟΝΟΜΙΚΗ ΜΕΓΕΘΥΝΣΗ
Η τεχνολογική πρόοδος αποτυπώνεται σε πολλές μεταπολεμικές στατιστικές (οικονομετρικές) μελέτες που διερευνούν το ερώτημα «σε τι αποδίδεται η αύξηση του ΑΕΠ». Οι έρευνες αυτές έγιναν και γίνονται βάσει της συνάρτησης Y=F(K, L) και «χρονοσειρών» του εισοδήματος (Υ), του κεφαλαίου (Κ) και της εργασίας (L). Όταν λέμε χρονοσειρές (time series), εννοούμε ένα σύνολο μετρήσεων των μεγεθών Y, K, L  που καλύπτουν μια περίοδο πολλών ετών (λ.χ. 1950-2000): αυτό προϋποθέτει αξιόπιστες στατιστικές και, βέβαια, συνέπεια ως προς τον τρόπο μέτρησης,  δηλαδή να γίνεται με την ίδια μεθοδολογία για κάθε έτος. Αυτές οι έρευνες, λοιπόν, δείχνουν ότι υπάρχει ένα σημαντικό «υπόλοιπο» (residual), ότι δηλαδή δεν εξηγείται η οικονομική μεγέθυνση —η αύξηση του Υ— μόνο με βάση την αύξηση των Κ και L. Και αυτό το στατιστικό «υπόλοιπο» εξηγείται από την ποιότητα, την αποτελεσματικότητα των συντελεστών παραγωγής, δηλαδή παράγοντες όπως η τεχνολογική πρόοδος και η εκπαίδευση, που επηρεάζουν το Κ και το L (Pohjola 2001)
Η τεχνολογική πρόοδος θέτει επίσης, μεταξύ άλλων, ένα μεθοδολογικό πρόβλημα ως προς τη μέτρηση του κεφαλαίου (Κ): η αξία του Κ δεν είναι εύκολο να μετρηθεί, ιδίως στις περιπτώσεις ραγδαίας ανανέωσης των παραγωγικών μεθόδων με τη χρήση όλο και αποδοτικότερου αλλά και φθηνότερου εξοπλισμού. Μπορούμε να το καταλάβουμε αναλογιζόμενοι, στη μικροκλίμακα της καθημερινότητάς μας, πόσο πιο ισχυροί και συνάμα φθηνότεροι γίνονται κάθε δυο τρία χρόνια οι ηλεκτρονικοί υπολογιστές.

8-Β. ΕΙΔΗ ΤΕΧΝΟΛΟΓΙΚΗΣ ΠΡΟΟΔΟΥ: ΕΞΟΙΚΟΝΟΜΗΣΗ ΣΥΝΤΕΛΕΣΤΩΝ ΠΑΡΑΓΩΓΗΣ
H τεχνολογική αλλαγή μπορεί θεωρητικά να είναι είτε εξοικονόμησης κεφαλαίου (capital saving) είτε εξοικονόμησης εργασίας (labour saving). Στην πρώτη περίπτωση, επιτυγχάνεται η παραγωγή του ίδιου ή και περισσότερου προϊόντος με λιγότερο κεφάλαιο, ενώ στη δεύτερη με λιγότερη εργασία. Στην πράξη, ιστορικά, το δεύτερο είδος εξοικονόμησης υπήρξε μακράν το συνηθέστερο: δηλαδή το πέρασμα σε τεχνολογίες όλο και μεγαλύτερης έντασης κεφαλαίου (capital intensive) και όλο και μικρότερης έντασης εργασίας (labour intensive). Με άλλα λόγια, υπήρξε σαφής τάση υποκατάστασης της εργασίας με από το κεφάλαιο: των εργατών από μηχανές. Στα πρώτα βήματα αυτής της πολυετούς διαδικασίας, που διαρκεί περίπου τρεις αιώνες και συνεχίζεται ως τις μέρες μας, εμφανίστηκε μάλιστα ένα κίνημα εργατών που έβλεπε τις μηχανές σαν εχθρούς και προσπάθησε να τις σπάσει: ήταν οι «Λουδίτες» (Luddites) στη Βρετανία των αρχών του 19ου αιώνα. Πράγματι, στη διαδικασία αυτή, η κοινωνική διάσταση της σχέσης κεφαλαίου - εργασίας στον τρόπο παραγωγής υπήρξε πάντοτε παρούσα. Στον 20ό αιώνα, διαδόθηκε μάλιστα το λεγόμενο φορντικό μοντέλο παραγωγής: χαρακτηριστικά του ήταν η γραμμή παραγωγής και η κατάτμηση της εργασίας σε μικρές συγκεκριμένες επαναληπτικές κινήσεις που οφείλουν να γίνονται από τα ανθρώπινα χέρια υπό χρονική πίεση. Άνθησε εν προκειμένω ο κλάδος της «επιστημονικής οργάνωσης της παραγωγής», που διερευνούσε τις δυνατότητες και τα όρια του ανθρώπινου σώματος να κάνει ταχύτατα επαναλαμβανόμενες κινήσεις, υπό την πίεση του ιμάντα που μετέφερε τα προϊόντα από τον ένα εργάτη στον άλλο σε καθορισμένα ασφυκτικά χρονικά διαστήματα.  (Η ταινία Μοντέρνοι καιροί με τον Τσάρλι Τσάπλιν δείχνει με κωμικοτραγικό τρόπο έναν εργάτη που προσπαθεί να ανταποκριθεί σε αυτά τα καθήκοντα.) Η έλευση των σύγχρονων τεχνολογιών πληροφορικής οδήγησε στη βαθμιαία παρακμή του φορντισμού και σε άλλους τρόπους παραγωγής, λιγότερο απάνθρωπους ως προς τις απαιτήσεις για επαναλαμβανόμενες κινήσεις (http://www.britannica.com/topic/Fordism).
8-Γ. ΚΥΚΛΟΣ ΖΩΗΣ ΤΩΝ ΠΡΟΪΟΝΤΩΝ ΚΑΙ ΔΗΜΙΟΥΡΓΙΚΗ ΚΑΤΑΣΤΡΟΦΗ
Οι νέες τεχνολογίες, που συχνά προκύπτουν από εφευρέσεις, κατά κανόνα  αποτυπώνονται σε νέες μεθόδους παραγωγής και ενσωματώνονται σε νέα προϊόντα. Αυτά τα ενίοτε πρωτόγνωρα καινοφανή αντικείμενα μπορούν κάλλιστα να είναι και καταναλωτικά προϊόντα: λ.χ. μετά τον πόλεμο, οι τηλεοράσεις, αργότερα τα βίντεο, τελευταία τα κινητά τηλέφωνα, μπήκαν στη ζωή εκατομμυρίων ανθρώπων. Ορισμένα από τα είδη αυτά, προϊόντα τεχνολογικής αλλαγής/καινοτομίας, στα πρώτα τους βήματα στην αγορά αποφέρουν σημαντικά κέρδη στους παραγωγούς, αλλά, με την πάροδο του χρόνου, σταδιακά βρίσκονται αντιμέτωπα με τον ανταγωνισμό: τα κέρδη μειώνονται, ώσπου κάποια στιγμή μπορεί και να εκτοπιστούν με τη σειρά τους από την αγορά, λόγω της εμφάνισης μιας άλλης πιο καινοτόμας τεχνολογίας. Αυτήν ακριβώς τη διαδικασία περιγράφει η θεωρία του κύκλου ζωής των προϊόντων (product life cycle): ότι δηλαδή ένα πρωτοεμφανιζόμενο αγαθό, που παράγεται αποκλειστικά από τον «εφευρέτη»-«επινοητή» του, προσφέρει υπερκέρδη λόγω της μοναδικότητάς τους και άρα της μονοπωλιακής θέσης του πωλητή. Με το πέρασμα του χρόνου, όμως, το νέο προϊόν και η νέα τεχνολογία που το συνοδεύει ωριμάζουν, διαχέονται, παράγονται από όλο και περισσότερους παραγωγούς και, συνεπώς, προσφέρουν όλο και μικρότερα περιθώρια κέρδους. Το νέο προϊόν κάνει δηλαδή τον «κύκλο» του, ενίοτε μάλιστα καταλήγοντας στον οριστικό του «θάνατο», δηλαδή στην αντικατάστασή του από μία άλλη, πιο προηγμένη τεχνολογία. (Τέτοιο παράδειγμα είναι η εμφάνιση του βίντεο και η αντικατάστασή του,  μόλις μία δύο δεκαετίες αργότερα, από το DVD.)
Εκτός από τους κλασικούς οικονομολόγους (λ.χ. Marx), ο πολύ πιο σύγχρονος J. Schumpeter (1883-1950) είναι εκείνος που υπογράμμισε τη σημασία της τεχνολογίας ως κυρίαρχου στοιχείου της καπιταλιστικής δυναμικής. Μίλησε για κάτι παρεμφερές με τον κύκλο ζωής των προϊόντων, αλλά σε μεγάλη κλίμακα: επινόησε τον όρο δημιουργική καταστροφή (creative destruction), για να περιγράψει  την αέναη διαδικασία εμφάνισης νέων παραγωγικών κλάδων ως απόρροια μεγάλων τεχνολογικών αλλαγών και της συνακόλουθης παρακμής-εξαφάνισης άλλων. Για παράδειγμα, το αυτοκίνητο και το τρένο αντικατέστησαν τα κάρα και τις άμαξες ως μέσα μεταφοράς κατά τον 19ο αιώνα. Αργότερα, στις τελευταίες δεκαετίες του 20ού αιώνα, η πληροφορική είχε παρενέργειες σε πάμπολλους τομείς της οικονομίας: λ.χ. έφερε επανάσταση στην παραγωγή βιβλίων και εφημερίδων,  εξαφανίζοντας σχεδόν την παραδοσιακή τυπογραφία. Αυτά τα μεγάλα κύματα τεχνολογικών αλλαγών αυξάνουν μεν θεαματικά την παραγωγικότητα και το ΑΕΠ, αλλά δημιουργούν και ομάδες «χαμένων» στους παρακμάζοντες κλάδους, καθώς εκτός από νέες θέσεις εργασίας, προκαλούν ανεργία σε ομάδες πιο παραδοσιακών τεχνητών που δυσκολεύονται να προσαρμοστούν στα νέα δεδομένα, ενίοτε και λόγω ηλικίας: π.χ. στο παρελθόν οι τυπογράφοι.
8-Δ. Η ΠΑΡΑΓΩΓΗ ΝΕΩΝ ΤΕΧΝΟΛΟΓΙΩΝ
Μπορεί να έχουμε κατά νου τον «τρελό επιστήμονα-εφευρέτη» στο εργαστήριό του να κάνει σπουδαίες ανακαλύψεις, αλλά το στερεότυπο αυτό, που είχε μια δόση αλήθειας τον 18ο και 19ο αιώνα, δεν ανταποκρίνεται πλέον στην πραγματικότητα. Οι εφευρέσεις, οι νέες τεχνολογίες με οικονομικές εφαρμογές παράγονται πλέον πρωτίστως σε εργαστήρια-ερευνητικά κέντρα μεγάλων επιχειρήσεων: πρόκειται για τους Τομείς Έρευνας και Ανάπτυξης (Research and Development-R&D) που σε πολλούς κλάδους είναι πρωταρχικής σημασίας (λ.χ. τα εργαστήρια μεγάλων φαρμακευτικών εταιρειών). Αυτή η λεγόμενη «εφαρμοσμένη» έρευνα και η συνακόλουθη «ανάπτυξη» προϊόντων άλλοτε σχετίζεται με πραγματικές ανακαλύψεις, άλλοτε με διαδοχικές μικροβελτιώσεις (π.χ. στην ασφάλεια ή στους κινητήρες αυτοκινήτων)  — οι βελτιώσεις αυτές δεν πρέπει να υποτιμούνται, καθώς στο παρελθόν αλλά και στις μέρες μας μπορούν όλες μαζί, αθροιστικά, να επηρεάσουν σημαντικά την παραγωγικότητα (Landes 1969).
Η εφαρμοσμένη έρευνα, που συνδέεται ευθέως με την παραγωγή, τροφοδοτείται συχνά από ευρύτερες ανακαλύψεις, ως αποτέλεσμα της «βασικής έρευνας» που πραγματοποιείται κατά κανόνα σε δημόσια ερευνητικά ιδρύματα, ινστιτούτα και πανεπιστήμια. Αυτή η μη κερδοσκοπική, ακαδημαϊκού χαρακτήρα, έρευνα έχει συχνά απρόσμενες προεκτάσεις και εφαρμογές (π.χ. η θεωρητική φυσική οδήγησε στην πυρηνική ενέργεια, αφού πρώτα χρησιμοποιήθηκε στην ατομική βόμβα. Σημειωτέον ότι η στρατιωτική τεχνολογία συχνά τροφοδοτεί και αυτή με καινοτομίες τους υπόλοιπους τομείς της οικονομίας).
8-Ε. ΜΕΤΡΩΝΤΑΣ ΤΗΝ ΤΕΧΝΟΛΟΓΙΚΗ ΕΠΙΔΟΣΗ ΧΩΡΩΝ
Η επακριβής μέτρηση της τεχνολογικής επίδοσης μιας χώρας και η σύγκριση τεχνολογικού επιπέδου διαφορετικών κρατών δεν είναι εύκολο εγχείρημα. Μια κατά προσέγγιση εικόνα μπορούμε όμως να αποκομίσουμε με βάση διάφορους ενδεικτικούς δείκτες.
ΔΙΑΓΡΑΜΜΑ 8-1: ΠΑΡΑΓΩΓΗ ΤΕΧΝΟΛΟΓΙΑΣ ΣΕ ΑΝΑΠΤΥΓΜΕΝΕΣ ΚΑΙ ΛΙΓΟΤΕΡΟ ΑΝΑΠΤΥΓΜΕΝΕΣ ΧΩΡΕΣ
ΠΗΓΗ: Παγκόσμια Τράπεζα, επεξεργασία Joe Cackler, Stanford University, 17 Μαρτίου 2008.
Στο παραπάνω διάγραμμα, βάσει ενός σύνθετου δείκτη από επεξεργασία στοιχείων της Παγκόσμιας Τράπεζας, προκύπτει ανάγλυφα η τεχνολογική υπεροχή των χωρών υψηλού εισοδήματος έναντι όλων των άλλων (μεσαίου, πολύ περισσότερου χαμηλού εισοδήματος).  

Πατέντες και βιομηχανικά σχέδια
Μια πρώτη προσέγγιση βασίζεται στον αριθμό των διπλωμάτων ευρεσιτεχνίας (πατέντες) για κάθε χώρα σε ετήσια βάση. Παρόλο που πολλές τεχνολογικές πρόοδοι συντελούνται εκτός του συστήματος της πατέντας, αλλά και μεγάλο μέρος από αυτές τις πατέντες δεν καταλήγει σε οικονομική εκμετάλλευση, ο δείκτης αυτός παρουσιάζει ενδιαφέρον (Takagi 2012).
ΠΙΝΑΚΑΣ 8-1: ΧΩΡΕΣ ΜΕ ΤΟΝ ΜΕΓΑΛΥΤΕΡΟ ΑΡΙΘΜΟ ΠΑΤΕΝΤΩΝ ΚΑΙ ΒΙΟΜΗΧΑΝΙΚΩΝ ΣΧΕΔΙΩΝ (2012)

	0.116


	
	Εγκρίσεις πατεντών, 2012
1

Ιαπωνία
274.791

2
ΗΠΑ
253.155

3

Κίνα
217.105

4

Ν. Κορέα
113.467

5

Ευρωπαϊκό Γραφείο

  65.665

6

Ρωσία
  32.880

7

Καναδάς
  21.819

8

Αυστραλία
  17.724

9

Γαλλία
    1.913

10

Μεξικό
12.358


	


	Αιτήσεις πατεντών ως προς ΑΕΠ, 2012
1

Ν. Κορέα
10.584

2

Ιαπωνία
  7.160

3

Κίνα
  4.980
4

Γερμανία
  2.596

5

Ελβετία
  2.575

6

Γαλλία
  2.090

7

ΗΠΑ
  1.988

8

Σουηδία
  1.722

9

Δανία
  1.667

10

Λουξεμβούργο
  1.414


	Αιτήσεις πατεντών ανά εκατ. κατοίκων, 2012
1

Ν. Κορέα
2.962

2

Ιαπωνία
2.250

3

Ελβετία
1.013

4

Γερμανία
902

5

ΗΠΑ
856

6

Φινλανδία
665

7

Δανία
539

8

Αυστρία
489

9

Ολλανδία
444

10

Κίνα
396




Σύνολο εγκεκριμένων βιομηχανικών σχεδίων, 2012
	1
	Κίνα
	1.132.132

	2
	ΗΠΑ
	269.501

	3
	Ν. Κορέα
	260.107

	4
	Ιαπωνία
	248.822

	5
	Ευρωπαϊκό Γραφείο 
	167.145

	6
	Τουρκία
	72.552

	7
	Γερμανία
	57.089

	8
	Ισπανία
	46.573

	9
	Αυστραλία
	46.194

	10
	Βρετανία
	43.072


Βιομηχανικά σχέδια ετησίως ανά εκατ. πληθυσμού
	1
	Ν. Κορέα
	1.217

	2
	Γερμανία
	797

	3
	Τουρκία
	540

	4
	Ελβετία
	507

	5
	Κίνα
	476

	6
	Ισπανία
	470

	7
	Αυστρία
	447

	8
	Γαλλία
	348

	9
	Δανία
	333

	10
	Πορτογαλία 
	295


ΠΗΓΗ: World Intellectual Property Organization (WIPO).
Από τον πίνακα 8-1 προκύπτουν τα εξής. Τόσο ως προς τις πατέντες όσο και τα βιομηχανικά σχέδια,  δεσπόζουσα θέση έχουν οι μεγάλες αναπτυγμένες χώρες καθώς και η Κίνα. Στα βιομηχανικά σχέδια ισχυρή εμφανίζεται και η Τουρκία. Λαμβάνοντας υπόψη και τον πληθυσμό ή το ΑΕΠ, η εικόνα είναι παρεμφερής, αλλά εδώ εμφανίζονται και μικρότερα αναπτυγμένα κράτη, όπως η Δανία, η Ελβετία και η Σουηδία με αξιόλογη τεχνολογική επίδοση. Στα βιομηχανικά σχέδια, Ισπανία και  Πορτογαλία έχουν παρουσία, ενώ ξαφνιάζει η απουσία της Ιταλίας. Τα παραπάνω στοιχεία πιστοποιούν ότι η τεχνολογική έρευνα και αλλαγή συντελείται πράγματι κυρίως στον αναπτυγμένο κόσμο, με εξαίρεση την ανερχόμενη Κίνα. Ωστόσο, πρέπει να παρατηρήσουμε ότι το καθεστώς, το κόστος και η ευκολία χορήγησης πνευματικών δικαιωμάτων μπορεί να διαφέρει από χώρα σε χώρα, επηρεάζοντας κάπως τις στατιστικές, χωρίς όμως αυτό να αλλάζει ριζικά τη συνολική εικόνα.
Άλλοι δείκτες

Μια εναλλακτική προσέγγιση βασίζεται στον δείκτη παγκόσμιας καινοτομίας (global innovation index) που συνθέτει διάφορες παραμέτρους.
ΠΙΝΑΚΑΣ 8-2: ΚΑΤΑΤΑΞΗ ΚΡΑΤΩΝ ΒΑΣΕΙ ΤΟΥ ΔΕΙΚΤΗ ΚΑΙΝΟΤΟΜΙΑΣ (2014)
	1
	 Ελβετία
	64,8
	-
	1,00

	2
	 Βρετανία
	62,4
	-
	0,99

	3
	 Σουηδία
	62,3
	-
	0,99

	4
	 Φινλανδία
	60,7
	-
	0,98

	5
	 Ολλανδία
	60,6
	-
	0,97

	6
	 ΗΠΑ
	60,1
	-
	0,96

	7
	 Σιγκαπούρη
	59,2
	-
	0,96


	8
	 Δανία
	57,5
	-
	0,95

	9
	 Λουξεμβούργο
	56,9
	-
	0,94

	10
	 Χονγκ Κονγκ
	56,8
	-
	0,94

	11
	 Ιρλανδία
	56,7
	-
	0,93

	12
	 Καναδάς
	56,1
	-
	0,92

	13
	 Γερμανία
	56,0
	-
	0,92

	14
	 Νορβηγία
	55,6
	-
	0,91

	15
	 Ισραήλ
	55,5
	-
	0,90

	16
	 Ν. Κορέα
	55,3
	-
	0,89

	17
	 Αυστραλία
	55,0
	-
	0,89

	18
	 Νέα Ζηλανδία
	54,5
	-
	0,88

	19
	 Ισλανδία
	54,1
	-
	0,87

	20
	 Αυστρία
	53,4
	-
	0,87

	21
	 Ιαπωνία
	52,4
	-
	0,86

	22
	 Γαλλία
	52,2
	-
	0,85

	23
	 Βέλγιο
	51,7
	-
	0,85

	24
	 Εσθονία
	51,5
	-
	0,84

	25
	 Μάλτα
	50,4
	-
	0,83

	26
	 Τσεχία
	50,2
	-
	0,82

	27
	 Ισπανία
	49,3
	-
	0,82

	28
	 Σλοβενία
	47,2
	-
	0.81

	29
	 Κίνα
	46,6
	-
	0,80

	30
	 Κύπρος
	45,8
	-
	0,80

	31
	 Ιταλία
	45,7
	-
	0,79

	32
	 Πορτογαλία
	45,6
	-
	0,78

	33
	 Μαλαισία
	45,6
	-
	0,77

	34
	 Λετονία
	44,8
	-
	0,77

	35
	 Ουγγαρία
	44,6
	-
	0,76

	36
	 Ηνωμένα Αραβικά Εμιράτα
	43,2
	-
	0,75

	37
	 Σλοβακία
	41,9
	-
	0,75

	38
	 Σαουδική Αραβία
	41,6
	-
	0,74

	39
	 Λιθουανία
	41,0
	-
	0,73

	40
	 Μαυρίκιος
	40,9
	-
	0,73

	41
	 Μπαρμπάντος
	40,8
	-
	0,72

	42
	 Κροατία
	40,7
	-
	0,71

	43
	 Μολδαβία
	40,7
	-
	0,70

	44
	 Βουλγαρία
	40,7
	-
	0,70

	45
	 Πολωνία
	40,6
	-
	0,69

	46
	 Χιλή
	40,6
	-
	0,68

	47
	 Κατάρ
	40,3
	-
	0,68

	48
	 Ταϊλάνδη
	39,3
	-
	0,67

	49
	 Ρωσία
	39,1
	-
	0,66

	50
	 Ελλάδα
	38,9
	-
	0,65

	51
	 Σεϋχέλλες
	38,6
	-
	0,65

	52
	 Παναμάς
	38,3
	-
	0,64

	53
	 Ν. Αφρική
	38,2
	-
	0,63

	54
	 Τουρκία
	38,2
	-
	0,63

	55
	 Ρουμανία
	38,1
	-
	0,62

	56
	 Μογγολία
	37,5
	-
	0,61

	57
	 Κόστα Ρίκα
	37,3
	-
	0,61

	58
	 Λευκορωσία
	37,1
	-
	0,60

	59
	 Μαυροβούνιο
	37,0
	-
	0,59

	60
	 ΠΓΔΜ
	36,9
	-
	0,58

	61
	 Βραζιλία
	36,3
	-
	0,58

	62
	 Μπαχρέιν
	36,3
	-
	0,57

	63
	 Ουκρανία
	36,3
	-
	0,56

	64
	 Ιορδανία
	36,2
	-
	0,56

	65
	 Αρμενία
	36,1
	-
	0,55

	66
	 Μεξικό
	36,0
	-
	0,54


ΠΗΓΗ: https://www.globalinnovationindex.org/content.aspx?page=data-ον analysis
Ο παραπάνω πίνακας είναι ενδεικτικός της υπεροχής των αναπτυγμένων χωρών στον τομέα της καινοτομίας: κατέχουν τις πρώτες θέσεις. Από τις αναπτυσσόμενες, ενδιαφέρουσα είναι η πολύ καλή κατάταξη της Κίνας (θέση 29) και της Μαλαισίας (θέση 33). Η επίδοση της Ελλάδας είναι πολύ κάτω από τον ευρωπαϊκό μέσο όρο (θέση 50). Να σημειωθεί ότι εκτός πίνακα, πολύ χαμηλά, στις θέσεις 100-116, με επιδόσεις δείκτη κάτω από 30, βρίσκουμε φτωχές χώρες, κυρίως της Αφρικής  (λ.χ. Γκάμπια, Μοζαμβίκη, Νιγηρία, Καμερούν, Ακτή Ελεφαντοστού). 

	


Μια τρίτη διεθνής κατάταξη βασίζεται στον λεγόμενο «τεχνολογικό δείκτη» ανά κράτος (Technology Index). Αυτός ο σύνθετος δείκτης επιχειρεί να αποτυπώσει την «τεχνολογική ετοιμότητα» των διαφόρων κρατών με βάση τις εταιρικές δαπάνες σε έρευνα και  ανάπτυξη (R&D), τη δραστηριότητα της επιστημονικής κοινότητας, τον βαθμό χρήσης υπολογιστών και του διαδικτύου. Τα αποτελέσματα για το έτος 2005 (δεν υπάρχουν επικαιροποιημένα) περιλαμβάνονται στον πίνακα http://www.nationmaster.com/country-info/stats/Economy/Technology-index. Εκεί βλέπουμε τις ΗΠΑ και την Ταϊβάν να προηγούνται, με επίδοση πάνω από 6, και στη συνέχεια 12 χώρες, κυρίως ευρωπαϊκές (Γερμανία, Δανία, Ελβετία, Νορβηγία) αλλά και Καναδά και Σιγκαπούρη, να βρίσκονται μεταξύ 5 και 6. Πιο χαμηλά (4 με 4,5) βρίσκουμε πάλι κυρίως Ευρωπαϊκές χώρες  (Γαλλία, Ισπανία, Σλοβακία, Σλοβενία, Πορτογαλία) αλλά και Μαλαισία και Χιλή εκτός Ευρώπης. Μεταξύ 4 και 4,5 κατατάσσονται ενδεικτικά: στη μεν Ευρώπη, Ελλάδα, Ιταλία, Τουρκία, Ιρλανδία, και εκτός Ευρώπης Ταϊλάνδη, Βραζιλία, Μεξικό. Πιο χαμηλά, στο 3,7, ισοβαθμούν Αίγυπτος, Ινδία και Κίνα. Πολύ χαμηλά (2-3) βρίσκονται πάλι οι κατεξοχήν φτωχές χώρες της Αφρικής, όπως Αιθιοπία, Τσαντ, Μαδαγασκάρη, Αγκόλα αλλά και το Μπαγκλαντές.
8-ΣΤ. ΤΟ ΤΕΧΝΟΛΟΓΙΚΟ ΧΑΣΜΑ ΑΝΑΜΕΣΑ ΣΕ ΑΝΑΠΤΥΓΜΕΝΕΣ ΚΑΙ ΛΙΓΟΤΕΡΟ ΑΝΑΠΤΥΓΜΕΝΕΣ ΧΩΡΕΣ
Από τα παραπάνω στοιχεία προκύπτει, όπως είναι αναμενόμενο, ότι πράγματι το μεγαλύτερο μέρος της τεχνολογικής προόδου λαμβάνει χώρα στις αναπτυγμένες χώρες: ο λεγόμενος «Βορράς» έχει σαφές προβάδισμα έναντι του «Νότου». Ένας πρόσθετος τρόπος να εξεταστεί το θέμα είναι με βάση την υπεροχή του Βορρά σε οικονομικούς κλάδους «έντασης τεχνολογίας»: το μερίδιο των αναπτυγμένων χωρών στην παραγωγή και εμπορία τεχνολογικά απαιτητικών αγαθών είναι πολύ μεγαλύτερο συγκριτικά με τις λιγότερο αναπτυγμένες χώρες. Η υπεροχή αυτή είναι εν πολλοίς αυτοτροφοδοτούμενη: το τεχνολογικό προβάδισμα δημιουργεί προϋποθέσεις για περαιτέρω τεχνολογική πρόοδο και άρα για διαιώνισή του. Αποτέλεσμα αυτής της υπεροχής είναι η συστηματική μεταφορά τεχνολογίας (technology transfer) από τις πλούσιες στις φτωχές χώρες, η οποία όμως εγείρει ορισμένα προβλήματα. Συγκεκριμένα:

 Α. Το ζήτημα της «καταλληλότητας»: η μεταφερόμενη τεχνολογία, δεδομένου ότι έχει παραχθεί στις πλούσιες χώρες, μπορεί να μην είναι η πιο ενδεδειγμένη, να είναι «ακατάλληλη» (inappropriate). Και αυτό επειδή είναι έντασης κεφαλαίου και εξοικονόμησης εργασίας, ενώ οι αναπτυσσόμενες χώρες διαθέτουν άφθονο φθηνό εργατικό δυναμικό και περιορισμένο κεφάλαιο: είναι δηλαδή προσφορότερες, για τις λιγότερο αναπτυγμένες χώρες, μέθοδοι παραγωγής που αξιοποιούν τη μεγάλη δεξαμενή τους εργατικού δυναμικού. Για να υπολογίσουμε τα περιθώρια μιας χώρας να επιλέξει την κατάλληλη για αυτήν τεχνολογία, που να συνδυάζει το κεφάλαιο με την εργασία στην επιθυμητή αναλογία, χρησιμοποιούμε την έννοια ελαστικότητα υποκατάστασης κεφαλαίου - εργασίας. Σε ορισμένους τομείς μπορεί να προσφέρονται τέτοιες δυνατότητες, ενώ σε πολλούς άλλους να είναι πρακτικά αδύνατο: ή επιλέγει μια χώρα να παράγει με τη δεδομένη τεχνολογία έντασης κεφαλαίου ή αλλιώς αποφασίζει να μην παράγει καθόλου (λ.χ. διυλιστήρια πετρελαίου).  
Β. Το ζήτημα της «τιμής αγοράς» της τεχνολογίας. Η μεταφορά τεχνολογίας συντελείται με πολλούς τρόπους. Κατ’ αρχάς με το εμπόριο, δηλαδή την εισαγωγή προϊόντων που ενσωματώνουν νέες τεχνολογίες: λ.χ. μηχανήματα, κομπιούτερ. Επίσης με επιστημονικές και εκπαιδευτικές επισκέψεις και ανταλλαγές, αλλά και τη διάχυση της πληροφορίας που προσφέρει πλέον το διαδίκτυο. Τέλος, με άμεσες ξένες επενδύσεις ΑΞΕ (βλ. κεφάλαιο 7) μεγάλων πολυεθνικών επιχειρήσεων, είτε μέσω συμφωνιών εγχώριων εταιρειών με ξένες για τη χρήση ευρεσιτεχνιών τους. Στην τελευταία αυτή περίπτωση, η πληρωμή δικαιωμάτων πνευματικής ιδιοκτησίας (royalties) μπορεί να είναι υπερβολικά μεγάλη: ο αποδέκτης της τεχνολογίας, ελλείψει των απαραίτητων γνώσεων, δεν μπορεί πάντα να την αξιολογήσει και να υπολογίσει επακριβώς το «εύλογο» αντίτιμο, ούτε και γνωρίζει πάντα το «κόστος» παραγωγής της. Πράγματι, μπορεί η επένδυση μέσω R&D στην τεχνολογία αυτή να έχει ήδη αποσβεστεί και, συν τοις άλλοις, το «κόστος» παροχής της να είναι μηδαμινό για τον πωλητή. Από την άλλη, συνήθως είναι ιδιαίτερα δαπανηρό για μια φτωχή χώρα να αρχίσει από το μηδέν για να ανακαλύψει ξανά τεχνολογίες που έχουν δοκιμαστεί και ωριμάσει στις αναπτυγμένες χώρες. Συνεπώς, τα περιθώρια διαπραγμάτευσης της τελικής τιμής πώλησης της εμπορευματοποιημένης τεχνολογίας (λ.χ. υπό τη μορφή δικαιωμάτων) είναι πολύ μεγάλα: στις ιδιόρρυθμες αυτές αγοραπωλησίες, η απόσταση ανάμεσα στο κόστος παραγωγής για τον πωλητή και το όφελος για τον αγοραστή μπορεί να είναι τεράστια. Η τελική τιμή, αποτέλεσμα διαπραγμάτευσης, εξαρτάται  εν πολλοίς και από τη γνώση του αντικειμένου: εκεί έχει προφανώς το πάνω χέρι ο πωλητής, που γνωρίζει καλύτερα τι ακριβώς πουλάει. — Η κατάσταση με τα σήματα (brand names) είναι διαφορετική: αφορά τη χρήση ενός ονόματος, μιας εμπορικής «μάρκας» που να έλκει τους καταναλωτές, χωρίς αυτό να συνδέεται κατ’ ανάγκην με κάποια τεχνολογία (Blomstrom 1999, Glass 1998). 
Τα ζητήματα τεχνολογίας και πνευματικής ιδιοκτησίας αποτελούν συνεπώς πεδίο συνεργασίας αλλά και σύγκρουσης συμφερόντων ανάμεσα στις αναπτυγμένες και τις αναπτυσσόμενες χώρες. Έχουν μάλιστα απασχολήσει και τον Παγκόσμιο Οργανισμό Εμπορίου (ΠΟΕ): η συμφωνία TRIPs (Trade related intellectual property rights), που αφορά ζητήματα πνευματικής ιδιοκτησίας σχετικά με το εμπόριο, προσπαθεί να περιορίσει την παράνομη «αντιγραφή» από τις φτωχές χώρες προϊόντων, εμπορικών σημάτων και ευρεσιτεχνιών των πλούσιων χωρών. Σε ορισμένες περιπτώσεις (λ.χ. μουσική, μπλουζάκια με κροκοδειλάκι-μαϊμού) η «πειρατεία» μπορεί να θεωρηθεί καταδικαστέα̇  σε άλλες όμως (λ.χ. αντιγραφή και παραγωγή φαρμάκων με πολύ μικρότερο κόστος, για τις ανάγκες του Τρίτου Κόσμου) είναι από ανθρωπιστική σκοπιά πολύ πιο κατανοητή. Ο αντίλογος, από την πλευρά των αναπτυγμένων χωρών (και των μεγάλων φαρμακευτικών εταιρειών) είναι ότι τα κέρδη πώλησης των φαρμάκων (ιδίως των καινούργιων, που προστατεύονται από πατέντες) αποτελούν κίνητρο για έρευνα και μελλοντικές ανακαλύψεις. Να σημειωθεί εδώ ότι η προστασία μέσω κατοχυρωμένης πατέντας έχει συγκεκριμένη διάρκεια. Επίσης ότι τα εμπορικά «σήματα» (trademarks)  αποτελούν και αυτά πνευματική ιδιοκτησία, αλλά, όπως αναφέραμε, δεν σχετίζονται τόσο άμεσα με θέματα τεχνολογίας.
Καλό είναι πάντως να εξετάζει κανείς αυτά τα ζητήματα κατά περίπτωση, ανάλογα με τις συγκεκριμένες εκδηλώσεις τους. Για παράδειγμα, σε πολλές λιγότερο αναπτυγμένες χώρες, και μάλιστα τις πιο φτωχές με σοβαρά προβλήματα στο οδικό δίκτυο, η χρήση κινητών τηλεφώνων για τραπεζικές συναλλαγές αποτελεί μια εισαγόμενη καινοτομία που διευκολύνει πολύ τις καθημερινές δοσοληψίες. Ο παρακάτω πίνακας το πιστοποιεί: βλέπουμε αφρικανικές χώρες όπως η Κένυα και η Ουγκάντα, που διαθέτουν αναλογικά πολύ λίγα ΑΤΜ, να κάνουν ευρύτατη χρήση αυτής της νέας μεθόδου πληρωμών.
ΠΙΝΑΚΑΣ 8-3: ΧΡΗΣΗ ΑΤΜ ΚΑΙ ΚΙΝΗΤΩΝ ΓΙΑ ΤΡΑΠΕΖΙΚΕΣ ΣΥΝΑΛΛΑΓΕΣ (ΕΠΙΛΕΓΜΕΝΕΣ ΧΩΡΕΣ, 2012)

ΠΗΓΗ: Economist, 28 Σεπτεμβρίου 2013, http://www.economist.com/news/economic-and-financial-indicators/21586861-financial-services-developing-countries
8-ΣΤ. ΑΝΘΡΩΠΙΝΟ ΚΕΦΑΛΑΙΟ ΚΑΙ ΟΙΚΟΝΟΜΙΚΗ ΑΝΑΠΤΥΞΗ


Ο όρος «ανθρώπινο κεφάλαιο» (Human Capital) αναφέρεται στη σημασία της «ποιότητας» του παραγωγικού συντελεστή «εργασία», δηλαδή στη μόρφωση και τις δεξιότητες του εργατικού δυναμικού μιας χώρας. Με άλλα λόγια, το L της γνώριμής μας συνάρτησης παραγωγής δεν θεωρείται ομοιογενές και ίδιο παντού, αλλά αντιθέτως ότι μπορεί να διαφέρει, τόσο στο εσωτερικό ενός κράτους, από κλάδο σε κλάδο, όσο και από χώρα σε χώρα. Εν ολίγοις, υπογραμμίζεται η οικονομική αξία της εκπαίδευσης, η οποία πιστοποιείται στα στατιστικά στοιχεία που αναφέραμε στην αρχή του κεφαλαίου (Barro 2001, Heckman 2000).
Ο όρος «ανθρώπινο κεφάλαιο» καθιερώθηκε στη δεκαετία του 1960: η χρονική στιγμή είναι ενδεικτική της αυξανόμενης συνειδητοποίησης έκτοτε των θετικών οικονομικών επιπτώσεων της βελτίωσης του εκπαιδευτικού επιπέδου. 
Γιατί όμως χρησιμοποιείται αυτός ο όρος; Ο λόγος είναι ότι αναφερόμαστε, κατ’ αναλογία με το φυσικό κεφάλαιο, στη συσσωρευμένη γνώση του πληθυσμού, με ευρεία έννοια που περιλαμβάνει γλωσσικές, μαθηματικές (αριθμητικές) και τεχνικές δεξιότητες, ήθη και έθιμα που συμβάλλουν στη δημιουργικότητα και την επινοητικότητα, την ευφυΐα/ευθυκρισία και την έφεση στην καινοτομία, κοινωνικές, πολιτισμικές και ψυχολογικές προδιαθέσεις: όλα αυτά μαζί ενσωματώνονται στην ικανότητα του εργατικού δυναμικού μιας χώρας να παράγει αξία, δηλαδή να προσφέρει χρήσιμα αγαθά και υπηρεσίες. 
Η μέτρηση του ανθρώπινου κεφαλαίου γίνεται συνήθως σε «ανθρωποέτη» (ή και ανθρωπομήνες) που έχουν αφιερωθεί στην εκπαίδευση, επίσημη ή άτυπη. Αυτό το «κεφάλαιο» μπορεί να αυξηθεί και στη διάρκεια της εργασίας, με διάφορες μορφές μαθητείας. Βέβαια, οι τελευταίες αυτές μορφές εκμάθησης, όπως και η εργασιακή εμπειρία, που λαμβάνουν χώρα στον τόπο δουλειάς δεν είναι πάντα εύκολα μετρήσιμες ως «εκπαίδευση». Συνηθισμένοι δείκτες που χρησιμοποιούνται για διεθνείς συγκρίσεις είναι:

· ο αναλφαβητισμός, δηλαδή το ποσοστό του πληθυσμού που δεν γνωρίζει ανάγνωση, γραφή, βασική αριθμητική, που  σε φτωχές λιγότερο αναπτυγμένες χώρες είναι ακόμη υψηλός.
· Το ποσοστό του ενεργού πληθυσμού που έχει τελειώσει, α. την πρωτοβάθμια, β. τη δευτεροβάθμια, γ. την τριτοβάθμια εκπαίδευση.

· Επιπρόσθετα, για να διερευνηθεί η ποιότητα της σχολική εκπαίδευσης στις σχετικά πλούσιες χώρες, υπάρχει ο λεγόμενος «δείκτης Pisa», βάσει του ομώνυμου διαγωνισμού σε μαθητές λυκείου μιας σειράς κρατών.

Η αναγνώριση της σημασίας του ανθρώπινου κεφαλαίου οδηγεί, προφανώς, σε έμφαση στην εκπαιδευτική πολιτική: η «επένδυση στην παιδεία» αποδίδει καρπούς, είναι «κερδοφόρα». Αυτή μπορεί να συντελείται σε εθνικό επίπεδο (εκπαιδευτικό σύστημα), σε επίπεδο επιχειρήσεων (μαθητεία) αλλά και σε επίπεδο νοικοκυριού: μια οικογένεια επενδύει στη μόρφωση των παιδιών της προσβλέποντας ότι θα βρουν μια καλοπληρωμένη δουλειά που να δικαιώνει την επιλογή αυτή. 
Δεν λείπουν, βέβαια, οι κριτικές στην ενίοτε στενά οικονομική λογική της παραπάνω θεώρησης του ανθρώπινου κεφαλαίου: για παράδειγμα, ο Γάλλος κοινωνιολόγος P. Bourdieu έχει αντιπροτείνει ευρύτερες έννοιες, όπως πολιτισμικό, κοινωνικό, συμβολικό κεφάλαιο μιας χώρας, ως συμπλήρωμα του οικονομικού. Επιπλέον, η μόρφωση δεν δημιουργεί μόνο αποδοτικούς εργαζόμενους, αλλά και καλύτερους πολίτες, συμβάλλοντας στην ποιότητα του πολιτεύματος.
Μια αμφίδρομη σχέση

Όπως και σε άλλες πτυχές της αναπτυξιακής διαδικασίας, η σχέση οικονομικής μεγέθυνσης και «ανθρώπινης ανάπτυξης» (με ιδιαίτερη έμφαση στο σκέλος «εκπαίδευση») είναι αμφίδρομη, αυτοτροφοδοτούμενη:
Ευμάρεια => Εκπαίδευση => Ευμάρεια

Πράγματι, μια πιο πλούσια χώρα έχει περισσότερους πόρους να διαθέσει στη μόρφωση των πολιτών της. Συγχρόνως, όπως διδάσκει η έρευνα περί ανθρώπινου κεφαλαίου, το εκπαιδευτικό συστατικό του Δείκτη Ανθρώπινης Ανάπτυξης ΔΑΑ (HDI) (βλ. κεφάλαιο 1) συμβάλλει αποφασιστικά στην οικονομική μεγέθυνση, αυξάνοντας την παραγωγικότητα. Μία συνηθισμένη βασική ένδειξη της σχέσης των δύο είναι το ποσοστό αναλφαβητισμού.
ΧΑΡΤΗΣ 8-1: ΠΑΓΚΟΣΜΙΟΣ ΧΑΡΤΗΣ ΒΑΣΕΙ ΠΟΣΟΣΤΩΝ ΑΝΑΛΦΑΒΗΤΙΣΜΟΥ

ΠΗΓΗ: UN Human Development Report, 2013.
Όπως προκύπτει από τον παραπάνω χάρτη, το σύνολο του αναπτυγμένου κόσμου (μπλε και γαλάζιο) έχει χαμηλό αναλφαβητισμό (πολύ κάτω από 10%), σε σύγκριση με τις λιγότερο αναπτυγμένες χώρες, κυρίως της Αφρικής, όπου τα ποσοστά αναλφαβητισμού παραμένουν υψηλά, πάνω από 50% (κόκκινο, κίτρινο, ανοιχτό πράσινο). 
· Στο μακροοικονομικό επίπεδο, στατιστικές μελέτες έχουν καταδείξει ότι όσο αυξάνουν η διάρκεια και ο βαθμός  συμμετοχής  στην πρωτοβάθμια και δευτεροβάθμια εκπαίδευση, αυξάνει και ο ρυθμός μεγέθυνσης του ΑΕΠ. Η επίδραση αυτή γίνεται ιδιαίτερα αισθητή στην Υποσαχάρια Αφρική, η οποία χαρακτηρίζεται από φτώχεια και χαμηλό επίπεδο εκπαίδευσης: εκεί η πρόσθετη μόρφωση πιάνει τόπο, σε μια πρώτη φάση, διότι όσο ανεβαίνει το επίπεδο εκπαίδευσης μεγαλώνει και η απαραίτητη δεξαμενή  δασκάλων-καθηγητών που θα διδάξει τον υπόλοιπο πληθυσμό.

·  Έχει διαπιστωθεί ότι η αύξηση του ανθρώπινου κεφαλαίου οδηγεί σε μεγαλύτερη συνολική παραγωγικότητα των συντελεστών παραγωγής (total factor productivity): αυτό σημαίνει ότι επηρεάζεται θετικά όχι μόνο η παραγωγικότητα της εργασίας (που είναι προφανές) αλλά και του κεφαλαίου. Επιπρόσθετα, μια εξωστρεφής ανάπτυξη, με έμφαση στις εξαγωγές, τονώνει τον ανταγωνισμό, ενθαρρύνει τη χρήση σύγχρονων τεχνολογιών και αυξάνει τη ζήτηση για εργασία υψηλών προδιαγραφών. Έρευνες δείχνουν ότι η επιλογή μιας χώρας από μέρους μιας μεγάλης επιχείρησης για ΑΞΕ εξαρτάται όλο και περισσότερο από το ανθρώπινο κεφάλαιο που διαθέτει η συγκεκριμένη χώρα.

· Οι ασιατικές χώρες, που στις τελευταίες δεκαετίες του 20ού αιώνα παρουσίασαν εξαιρετικές αναπτυξιακές επιδόσεις, είχαν ως βασική «πηγή» ανάπτυξης τη συσσώρευση φυσικού αλλά και ανθρώπινου κεφαλαίου: η συμμετοχή των πολιτών αυτών των κρατών στη σχολική εκπαίδευση υπήρξε ραγδαία αυξανόμενη, υψηλή και σε ορισμένες από αυτές (λ.χ. Νότια Κορέα) σχεδόν καθολική.

Αποσαφηνίσεις και προεκτάσεις
Το ανθρώπινο κεφάλαιο, ως όρος, αναφέρεται προφανώς στη μη χειρωνακτική εργασία, δηλαδή την εργασία που δεν απαιτεί τόσο σωματική συμμετοχή (που είναι βέβαια πολύ χρήσιμη) όσο πνευματική. Οι πνευματικές ικανότητες συνδέονται με τη γνώση, έχουν όμως πολλές πλευρές και εκδηλώσεις:
· Πολλές τέτοιες ικανότητες αντλούν από την εμπειρία και εμπλουτίζονται με την εφαρμογή και την τριβή με την πραγματικότητα. Λ.χ. ένας γιατρός ή μία αρχιτέκτων με τα χρόνια γίνονται πιο έμπειροι. Πράγματι, σε πολλές περιπτώσεις, έχουμε φαινόμενα αυτοτροφοδοτούμενης γνώσης, αυτό που στα αγγλικά ονομάζεται «learning by doing». Προσοχή όμως: κατά κανόνα απαιτείται προετοιμασία, ώστε η εμπειρία από την εργασία να μπορεί να μετασχηματιστεί σε γνώση. Έχει δηλαδή σημασία οι μαθητές, σπουδαστές, εργαζόμενοι να «μάθουν να μαθαίνουν».
· Ένα άλλο ζήτημα αφορά τη μετάδοση της γνώσης, το «μοιράζεσθαι»: ναι μεν δεν τη στερείται ο αρχικός κάτοχος, αλλά, σε ορισμένες περιπτώσεις, διαχέοντάς την («παντού να μοιράζεις της γνώσης το φως»), μπορεί να χάσει προνόμια, οικονομικά και άλλα, που σχετίζονται με την αποκλειστικότητα της κατοχής της.

· Στα ελληνικά χρησιμοποιείται η λέξη «δεξιότητες» ως απόδοση του αγγλικού skills. Αυτές σχετίζονται με εφαρμοσμένες εργασίες σε συγκεκριμένους τομείς που απαιτούν εξειδικευμένες τεχνικές και αντιδιαστέλλονται με τις γενικές γνώσεις και ικανότητες. Καλοί τεχνίτες σε τομείς όπως ο ηλεκτρισμός ή η πληροφορική («κομπιουτεράδες») διαθέτουν συγκεκριμένες δεξιότητες. Σε ένα πιο απλό, πρωτόγονο επίπεδο, το να γνωρίζεις γραφή, ανάγνωση και βασική αριθμητική μπορεί να συνιστά εξόχως χρήσιμη δεξιότητα σε πολύ φτωχές χώρες με υψηλό αναλφαβητισμό.
·   Με την πολύ ευρεία έννοια, που περιλαμβάνει λ.χ. πολιτισμικά στοιχεία, το ανθρώπινο κεφάλαιο μιας χώρας συνδέεται στενά με τους εν γένει θεσμούς της και παραπέμπει στα θεσμικά οικονομικά για τα οποία ήδη μιλήσαμε (βλ. κεφάλαιο 1). Σχολεία, πανεπιστήμια και ερευνητικά κέντρα είναι από τους κατεξοχήν θεσμούς μιας κοινωνίας που επηρεάζουν άμεσα το ανθρώπινο κεφάλαιο. Πιο συγκεκριμένα, εκτός από τη βασική εκπαίδευση (πρωτοβάθμια -δευτεροβάθμια), τίθεται το ζήτημα του προσανατολισμού της τριτοβάθμιας, δηλαδή του βαθμού της σύνδεσής της με την παραγωγή. Σε ορισμένες χώρες αυτή η διασύνδεση είναι πιο προχωρημένη, ενώ σε άλλες οι κοινωνικές και πολιτισμικές αντιλήψεις δεν βοηθούν σε αυτό.
·  Όπως είδαμε εξετάζοντας το συναφές ζήτημα της τεχνολογίας, υπάρχουν κλάδοι έντασης κεφαλαίου και κλάδοι έντασης εργασίας. Όμως, όλο και πιο συχνά γίνεται πια λόγος για κλάδους «έντασης γνώσεων» (knowledge-intensive) (λ.χ. νέες καινοτόμες εταιρείες πληροφορικής) και κλάδους «έντασης δεξιοτήτων» (skill-intensive). Οι αναπτυγμένες χώρες διακρίνονται για την υπεροχή τους σε τέτοιους τομείς, η οποία σχετίζεται σαφώς και με το ζήτημα της ανισότητας, που εξετάσαμε στο κεφάλαιο 2. Από τη μια, όπως είδαμε πιο πάνω, οι αναπτυγμένες χώρες, δίνοντας έμφαση σε τομείς που απαιτούν πολύ και εξειδικευμένο ανθρώπινο κεφάλαιο, επιτυγχάνουν και διατηρούν το προβάδισμα έναντι των λιγότερο αναπτυγμένων. Από την άλλη, στο εσωτερικό όλων των χωρών παρατηρείται τις τελευταίες δεκαετίες ένα διευρυνόμενο μισθολογικό χάσμα ανάμεσα στους εργαζομένους με δεξιότητες και στους ανειδίκευτους: όλες οι μελέτες δείχνουν ότι η εργασία υψηλών δεξιοτήτων (high-skill labour) αμείβεται όλο και καλύτερα, σε σύγκριση με την εργασία χαμηλών δεξιοτήτων (low-skill labour) (OECD 2012).
Προσοχή στο ανθρώπινο κεφάλαιο δεν δίνουν μόνο τα κράτη, αλλά και οργανισμοί και επιχειρήσεις: ιδιαίτερα οι μεγάλες εταιρείες «επενδύουν» σε αυτό, λ.χ. με επιμορφωτικά προγράμματα, και οι ενδείξεις είναι ότι τέτοιες πρακτικές αποφέρουν καρπούς.

ΠΙΝΑΚΑΣ 8-4: ΕΥΜΑΡΕΙΑ ΚΑΙ ΠΑΙΔΕΙΑ. ΟΡΙΣΜΕΝΕΣ ΧΩΡΕΣ (2011) 
                   Ποσοστό ΑΕΠ       Κατά κεφαλήν         Ποσοστό εγγραφής στην πρωτοβάθμια

                για παιδεία       ΑΕΠ $                              εκπαίδευση

Λεσότο           13,0           1.106                                 73,4                                  

Κούβα           12,9           5.397                                  98,2

Τιμόρ             10,1             896                                  85,3
Δανία              8,7          59.684                                 95,4            
Μολδαβία        8,6           1.967                                 87,8  
Τζιμπουτί         8,4           1.203                                 51,7
Ναμίμπια         8,3           5.293                                 85

Κύπρος            7,9          30.670                                98,7

Μποτσουάνα    7,8           8.680                                 87,1
Ισλανδία          7,8          44.072                                99,0 
*

Βιρμανία         0,8
Μονακό          1,2           172.676
Κ. Αφρ. Δημ    1,2                 483                               68,5
Ζάμπια            1,35             1.425                              91,4
Λίβανος          1,56             9.904                               95,0
Σρι Λάνκα       2,0              2.835                               94,

Λίχτενσταϊν     2,1           134.915                              93,5

Ερυθραία         2,1                 482                              35,6

Δομινικ. Δημ.   2,2              5.530                              89,4

Μπαγκλαντές   2,2                 735                              86,3

ΠΗΓΗ: UNCTAD, EdStats, Φεβρουάριος 2013. 
Ο πίνακας αυτός είναι ενδεικτικός από πολλές απόψεις. Περιλαμβάνει τις πρώτες δέκα και τις κατώτατες δέκα χώρες, ως προς το ποσοστό του ΑΕΠ που δαπανούν για την παιδεία. 
Παρατηρούμε ότι στην κάτω δεκάδα βρίσκονται δύο πάρα πολύ πλούσια μικροσκοπικά κράτη (Μονακό, Λίχτενσταϊν)  τα οποία, κυρίως λόγω του παρονομαστή στο κλάσμα, έχουν αναλογικά μικρή δαπάνη για την παιδεία. Οι υπόλοιπες οκτώ χώρες είναι λιγότερο αναπτυγμένες, με ποικίλους βαθμούς ανάπτυξης, ενίοτε με κατά κεφαλήν ΑΕΠ κάτω από 1.000 $. Ο Λίβανος και η Σρι Λάνκα αποτελούν, τρόπον τινά, μια παραδοξότητα, που ίσως να οφείλεται στον τρόπο μέτρησης. Η τελευταία στήλη, πάντως, είναι ενδεικτική: η συμμετοχή στην πρωτοβάθμια εκπαίδευση είναι ιδιαίτερα χαμηλή στις πιο φτωχές αφρικανικές χώρες. 
Η πρώτη δεκάδα έχει και αυτή ενδιαφέρον. Πάλι λόγω παρονομαστή, πολύ χαμηλού αυτή τη φορά, εμφανίζονται ορισμένες λιγότερο αναπτυγμένες χώρες με σχετικά χαμηλό κατά κεφαλήν ΑΕΠ ( λ.χ. Λεσότο, Τζιμπουτί) που όμως έχουν μικρά ποσοστά συμμετοχής στην πρωτοβάθμια εκπαίδευση. Από την ομάδα των αναπτυγμένων χωρών, βρίσκονται μόνο η Δανία, η Κύπρος και η Ισλανδία. Δεν εκπλήσσει τόσο η παρουσία της Μποτσουάνα και της Ναμίμπια, που αποτελούν παραδείγματα σχετικά επιτυχούς ανάπτυξης στην Αφρική. Τέλος, η Κούβα αποτελεί ξεχωριστή περίπτωση, με έμφαση στη δημόσια παιδεία. Σημειωτέον ότι, στο σύνολο των χωρών που εξετάζει η UNCTAD, έχει παρατηρηθεί το παράδοξο η υψηλή δαπάνη για παιδεία να μην οδηγεί κατ’ ανάγκη σε υψηλά ποσοστά συμμετοχής στην πρωτοβάθμια εκπαίδευση (http://hdr.undp.org/en/content/education-index). 
Οι περισσότερες χώρες δαπανούν για την παιδεία ποσοστά 2,5% έως 7,5% του ΑΕΠ τους. Ως ποσοστό των δημόσιων δαπανών, στην παιδεία αναλογεί, σε όλες τις χώρες, κατά μέσο όρο το 15%. Αισθητά κάτω αλλά και πάνω από αυτό το όριο βρίσκονται διάφορες λιγότερο αναπτυγμένες χώρες, ενδεικτικό του ότι, και ως προς αυτό το μέγεθος, δεν μπορούμε να κάνουμε σαφή συσχέτιση εκπαιδευτικής δαπάνης συνολικά και ΑΕΠ: ένας λόγος, πέραν των ενδεχόμενων στατιστικών ατελειών, είναι ότι οι οικονομικοί καρποί της δαπάνης αυτής χρειάζονται ένα χρονικό διάστημα για να φανούν. Πάντως, και ως προς το ποσοστό των δημόσιων δαπανών, παρατηρείται ότι δεν συνδέεται κατ’ ανάγκη με το ποσοστό εγγραφής στην πρωτοβάθμια εκπαίδευση. 
ΧΑΡΤΗΣ 8-2: ΔΗΜΟΣΙΑ ΔΑΠΑΝΗ ΑΝΑ ΜΑΘΗΤΗ ΔΗΜΟΤΙΚΟΥ ΩΣ ΠΟΣΟΣΤΟ ΚΑΤΑ ΚΕΦΑΛΗΝ ΤΟΥ ΑΕΠ [image: image8.png]



ΠΗΓΗ: UNCTAD, EdStats, Φεβρουάριος 2013.
Ο παραπάνω χάρτης πλησιάζει πιο πολύ τη γενική αίσθηση για τη σχέση εκπαιδευτικής δαπάνης και οικονομικής ανάπτυξης. Παρουσιάζει την ανά μαθητή δαπάνη για πρωτοβάθμια εκπαίδευση σε σχέση με το κατά κεφαλήν ΑΕΠ κάθε χώρας τα έτη 2006-2012. Στο σκούρο πράσινο είναι πάνω από 22%, το μπλε αντιστοιχεί σε 18-22%, το κίτρινο σε 15-18%, το καφέ 9-15%, το σκούρο κόκκινο σε κάτω από 9%. Αν και αρκετές αναπτυγμένες όσο και λιγότερο αναπτυγμένες χώρες (λ.χ. Καναδάς, Κίνα, Τουρκία) απουσιάζουν (χρώμα λευκό), σε γενικές γραμμές βλέπουμε ότι η αναλογία αυτή είναι υψηλότερη στον αναπτυγμένο κόσμο και χαμηλότερη στις φτωχές χώρες. Ωστόσο, για τη δευτεροβάθμια και τριτοβάθμια εκπαίδευση, αυτός ο συσχετισμός δεν είναι τόσο έκδηλος.
Περισσότερο ποιοτική ανάλυση του σχολικού συστήματος (πρωτοβάθμια - δευτεροβάθμια) παρέχει ο προαναφερθείς διαγωνισμός Πίζα, υπό την αιγίδα του ΟΟΣΑ, για τις μαθησιακές ικανότητες δεκαπεντάχρονων μαθητών στην κατανόηση κειμένων, στα μαθηματικά και στις φυσικές επιστήμες. Από τον πίνακα http://www.oecd.org/pisa/keyfindings/PISA-2012-results-snapshot-Volume-I-ENG.pdf προκύπτει ότι στην κατάταξη προηγούνται η Κίνα (Σαγκάη, Χονγκ Κονγκ, Ταϊβάν), η Ν. Κορέα, η Σιγκαπούρη και ακολουθούν διάφορες αναπτυγμένες χώρες μαζί και το Βιετνάμ. Πολύ χαμηλά στην κατάταξη βρίσκονται Περού, Ινδονησία, Αργεντινή, Βραζιλία, Κολομβία, Ιορδανία, δηλαδή χώρες σχετικά χαμηλότερου επιπέδου ανάπτυξης. Σημειωτέον ότι στον διαγωνισμό δεν περιλαμβάνονται πολύ φτωχές χώρες οι οποίες, πιθανόν, να είχαν ακόμη χαμηλότερη επίδοση. Το ότι τις πρώτες θέσεις καταλαμβάνουν κατεξοχήν δυναμικές οικονομίες είναι πάντως ενδεικτικό της στενής σχέσης εκπαιδευτικού επιπέδου και ΑΕΠ. 
ΒΙΒΛΙΟΓΡΑΦΙΚΕΣ ΑΝΑΦΟΡΕΣ ‒ ΒΙΒΛΙΟΓΡΑΦΙΑ  

ΚΕΦΑΛΑΙΟ 9: ΟΙΚΟΝΟΜΙΚΗ ΑΝΑΠΤΥΞΗ ΚΑΙ ΠΕΡΙΒΑΛΛΟΝ

ΕΙΣΑΓΩΓΗ 
Από τις τελευταίες δεκαετίες του 20ού αιώνα και μετά, αναπτύσσεται επιπλέον ο προβληματισμός για τη σχέση οικονομικής ανάπτυξης και περιβάλλοντος. Η λέξη «οικολογία» (Ökologie) επινοήθηκε από τον Γερμανό επιστήμονα E. Haeckel το 1866, στο διεθνές λεξιλόγιο όμως εμφανίστηκε με την τωρινή σημασία σχετικά πρόσφατα, στις αρχές της δεκαετίας του 1970, και έκτοτε καθιερώθηκε σε όλες τις γλώσσες του κόσμου. Παράλληλα καθιερώθηκε, ακόμη και στον επίσημο δημόσιο λόγο, ο στόχος «αειφόρος ανάπτυξη», όπως αποδίδεται στα ελληνικά ο όρος «sustainable development». Η λέξη «αειφορία» παραπέμπει στη δασοπονία και ειδικότερα στη διαχείριση δασών, έτσι που η ετήσια υλοτόμηση να αντισταθμίζεται κάθε χρόνο με τη φύτευση νέων δέντρων. Η αειφόρος ανάπτυξη περιγράφει λοιπόν ένα είδος οικονομικής μεγέθυνσης που να μην «αυτοϋπονομεύεται», να μην καταστρέφει το περιβάλλον υποθηκεύοντας το μέλλον και άρα να μπορεί να συνεχιστεί απρόσκοπτη στο διηνεκές.

9-Α. ΜΙΚΡΟΟΙΚΟΝΟΜΙΚΑ: Η ΡΥΠΑΝΣΗ ΩΣ «ΕΞΩΤΕΡΙΚΟΤΗΤΑ»
Πώς μπορούμε να αναλύσουμε τη σχέση, ενδεχομένως δε τη σύγκρουση οικονομικής ανάπτυξης και περιβάλλοντος; Πέρα από τις επιδράσεις στο τοπίο (λ.χ. κτισμένες παραλίες, δάση με αυθαίρετα σπίτια), σημαντικό πρόβλημα σήμερα είναι οι ποικίλες μορφές ρύπανσης. Υπό την οπτική της μικροοικονομικής, που επικεντρώνεται στη λειτουργία της αγοράς, εξετάζονται οι λεγόμενες αρνητικές εξωτερικότητες (negative externalities),  δηλαδή διάφορες μορφές κοινωνικού κόστους (όπως η ρύπανση) που δεν ενσωματώνονται στο ιδιωτικό κόστος παραγωγής. Για παράδειγμα, ένα εργοστάσιο καπνού λερώνει τα σπίτια και τα ρούχα και επιβαρύνει την υγεία των κατοίκων της περιοχής: ο καθαρισμός σπιτιών και ρούχων ή η  πρόσθετη ιατρική φροντίδα αποτελεί επιβάρυνση του κοινωνικού συνόλου που δεν περιλαμβάνεται στο κόστος παραγωγής.  Σε τέτοιες περιπτώσεις, έχουμε «αποτυχία της αγοράς» (market failure): οι δυνάμεις της αγοράς δεν μπορούν να ρυθμίσουν το πρόβλημα κι έτσι καλείται το δημόσιο να λάβει μέτρα «εσωτερίκευσης» αυτού του κόστους, επιβάλλοντας π.χ. στον εργοστασιάρχη να τοποθετήσει φίλτρα, ώστε να αποφεύγεται ο καπνός. Η περιβαλλοντική νομοθεσία αποσκοπεί στην αντιμετώπιση πλείστων τέτοιων ζητημάτων, είτε βάσει της αρχής «ο ρυπαίνων πληρώνει» (εκ των υστέρων), είτε απαιτώντας τη λήψη προληπτικών μέτρων (λ.χ. τα δεξαμενόπλοια που μεταφέρουν πετρέλαιο οφείλουν να έχουν διπλό τοίχωμα). Όλα αυτά κατατείνουν στο να επωμίζεται ο ιδιώτης-επιχειρηματίας το κόστος προστασίας του περιβάλλοντος από τις αρνητικές συνέπειες της οικονομικής του δραστηριότητας. Η έκταση και η ένταση τέτοιων ρυθμίσεων διαφέρουν από χώρα σε χώρα, ανάλογα και τον βαθμό ανάπτυξης (Baumol και Oates 1998).
9-Β. ΜΑΚΡΟΟΙΚΟΝΟΜΙΚΑ: ΤΟ ΠΑΡΟΝ ΚΑΙ ΤΟ ΜΕΛΛΟΝ
Σε μακροοικονομικό επίπεδο, τίθεται το ζήτημα τι περιβάλλον επιθυμούμε, όχι μόνο τώρα, αλλά και στο μέλλον — σε 10, 50 ή και 100 χρόνια, δηλαδή για τα παιδιά και τα εγγόνια μας. Αυτό σχετίζεται με το πώς αποτιμάμε το μέλλον σε σύγκριση με το παρόν, πόσο προτιμάμε το «εδώ και τώρα»: το προεξοφλητικό επιτόκιο (discount rate) εκφράζει ακριβώς αυτή τη σχέση, πόσο βαραίνει το τώρα, δηλαδή η ευημερία των εν ζωή γενεών έναντι των επόμενων, που δεν ψηφίζουν και ίσως δεν έχουν καν γεννηθεί ακόμη. Το προεξοφλητικό επιτόκιο μας δείχνει λοιπόν, πολύ απλά, τι «ανταμοιβή» απαιτούμε για να μην έχουμε στη διάθεσή μας ένα χρηματικό ποσό σήμερα, αλλά αργότερα, σε έναν χρόνο, δηλαδή πόσο κοστολογούμε αυτή την «αναβολή» (χωρίς να λαμβάνουμε υπόψη τον πληθωρισμό). Αν λ.χ. για να στερηθούμε 100 ευρώ σήμερα θέλουμε 105 σε έναν χρόνο, τότε το προεξοφλητικό επιτόκιο είναι 5%. Ένας άλλος τρόπος να δούμε το ίδιο πράγμα είναι να πούμε ότι τα 100 ευρώ σε έναν χρόνο αξίζουν μόνο 95 σήμερα (για λόγους ευκολίας θεωρούμε, όπως είπαμε, ότι ο πληθωρισμός είναι μηδενικός). Το ότι σε μια κοινωνία συνολικά το παρόν έχει, στο οικονομικό γίγνεσθαι, μεγαλύτερη βαρύτητα από το μέλλον συνεπάγεται, μεταξύ άλλων, υποβάθμιση του μελλοντικού περιβάλλοντος, τη θυσία του στον βωμό της άμεσης ευζωίας. Έχουμε δηλαδή εδώ μια ανοικτή ή λανθάνουσα σύγκρουση γενεών. Ο αναπροσανατολισμός του μοντέλου ανάπτυξης στην κατεύθυνση φιλικότερη προς το μελλοντικό περιβάλλον δεν είναι βέβαια εύκολη υπόθεση: προσκρούει σε πάσης φύσεως συνήθειες, αδράνειες αλλά και συμφέροντα, ενώ οι κατεξοχήν μελλοντικά ευνοημένοι είναι, όπως είπαμε, απόντες από τη διαδικασία λήψης οικονομικών και πολιτικών αποφάσεων (Baumol και Oates 1998).
9-Γ. Η ΠΕΡΙΒΑΛΛΟΝΤΙΚΗ ΚΑΜΠΥΛΗ KUZNETS
 Μια ενδιαφέρουσα πτυχή της σχέσης περιβάλλοντος και οικονομικής ανάπτυξης αποτυπώνεται  στη λεγόμενη Περιβαλλοντική Καμπύλη Kuznets (Εnvironmental Kuznets Curve – EKC): επινοήθηκε κατά τα πρότυπα της καμπύλης Kuznets για την οποία μιλήσαμε στο κεφάλαιο 2, όταν εξετάζαμε τη σχέση ΑΕΠ και ανισότητας. 

Η καμπύλη αυτή είναι χρήσιμη για την οργάνωση της σκέψης μας σχετικά με τα περιβαλλοντικά: αποτελεί υπόθεση εργασίας, που διερευνά τη σχέση βαθμού ανάπτυξης (ΑΕΠ κατά κεφαλήν) και περιβαλλοντικής ρύπανσης. Εικάζει ότι αρχικά, όσο μεγαλώνει το ΑΕΠ, αυξάνουν και οι ρύποι, αλλά, από ένα σημείο και μετά, αρχίζουν να μειώνονται: η ευμάρεια συνεπάγεται μεγαλύτερη ευαισθητοποίηση των πολιτών και της πολιτείας και άρα απαίτηση για καλύτερο περιβάλλον. Οι εμπειρικές μελέτες επιβεβαιώνουν συχνά την υπόθεση αυτή σε τοπικό επίπεδο: εξηγείται λ.χ. η μείωση της ατμοσφαιρικής μόλυνσης σε μεγαλουπόλεις των ΗΠΑ και αλλού (όπως και στην Αθήνα σε σχέση με το «νέφος των δεκαετιών 1970-1980). Όμως αυτό δεν σημαίνει ότι πλανητικά, δηλαδή συνολικά για όλον τον πλανήτη, ισχύει το ίδιο (Dinda 2004, Tisdell 2001).
ΔΙΑΓΡΑΜΜΑ 9-1: ΠΕΡΙΒΑΛΛΟΝΤΙΚΗ ΚΑΜΠΥΛΗ KUZNETS

Όπως βλέπουμε στο παραπάνω διάγραμμα, από ένα σημείο Α και μετά, λόγω αυξημένου ΑΕΠ κατά κεφαλήν, η ρύπανση αρχίζει να μειώνεται. Οι φτωχές χώρες βρίσκονται αριστερά από το σημείο Α, όπου ανάπτυξη =>αυξημένη μόλυνση, ενώ για τις πιο πλούσιες, δεξιά του Α, συμβαίνει το αντίθετο. Οι προτεραιότητες, οι συλλογικές προτιμήσεις των πολιτών αυτών των χωρών είναι διαφορετικές. Κάπως σχηματικά, για τους φτωχούς προέχει να έχουν να φάνε (το ζην), για τους πλούσιους να ζουν καλύτερα (το ευ ζην).  
Μια άλλη συναφής υπόθεση εργασίας είναι η λεγόμενη εικασία του Porter (Porter hypothesis) από το όνομα του (όχι ιδιαίτερα γνωστού) Αμερικανού οικονομολόγου που τη διατύπωσε.  Ο Porter ισχυρίζεται ότι, σε αντίθεση με τη διαδεδομένη άποψη ότι η περιβαλλοντική νομοθεσία (π.χ. υποχρεωτικά φίλτρα) οδηγεί σε ακριβότερη παραγωγή, πλήττοντας την ανταγωνιστικότητα μιας χώρας, τα στοιχεία δείχνουν το αντίθετο: η αυστηροποίηση ωθεί προς αποτελεσματικότερη χρήση των πρώτων υλών (λ.χ. μειωμένη κατανάλωση πετρελαίου) και στην άνθηση νέων, σύγχρονων, «πράσινων» βιομηχανικών κλάδων (λ.χ. ανακύκλωση). Με άλλα λόγια, οι αναπτυγμένες χώρες, ευρισκόμενες στη δεξιά πλευρά της περιβαλλοντικής καμπύλης Kuznets, αποκτούν ένα είδος συγκριτικού πλεονεκτήματος σε οικονομικές δραστηριότητες φιλικές προς το περιβάλλον. Δημιουργείται έτσι ένα πεδίο για μεταφορά σύγχρονων καθαρών τεχνολογιών. Πάντως, όπως και σε πολλά άλλα ζητήματα που εξετάσαμε, δεν μπορούμε να γενικεύουμε: από κλάδο σε κλάδο υπάρχουν πάμπολλες διαφορές, έτσι που αλλού να επιβεβαιώνεται η αισιόδοξη εικασία του Porter και αλλού, αντίθετα, οι αναπτυγμένες χώρες να οδηγούνται σε μεταφορά όχι καθαρών τεχνολογιών αλλά, τουναντίον, ανεπιθύμητων ρυπογόνων δραστηριοτήτων σε λιγότερο αναπτυγμένες χώρες που διψάνε για ανάπτυξη με κάθε τίμημα (Ambec κ.ά. 2011, Mohr 2002, Porter 1991).
  9-Δ. ΠΛΑΝΗΤΙΚΗ ΡΥΠΑΝΣΗ: ΦΑΙΝΟΜΕΝΟ ΤΟΥ ΘΕΡΜΟΚΗΠΙΟΥ ΚΑΙ ΚΛΙΜΑΤΙΚΗ ΑΛΛΑΓΗ
Οι πλανητικές περιβαλλοντικές διαδικασίες δεν υπακούουν τόσο εύκολα στη λογική της καμπύλης Kuznets. Ανάμεσα σε αυτές, ιδίως μετά τη δεκαετία του 1990, η πλέον ανησυχητική είναι το φαινόμενο του θερμοκηπίου και της κλιματικής αλλαγής. Υπάρχουν βάσιμες ενδείξεις ότι με την οικονομική ανάπτυξη, ιδίως από τον 20ό αιώνα, αυξήθηκαν σημαντικά οι εκπομπές ενώσεων του άνθρακα (κυρίως του γνωστού μας διοξειδίου, CO2),  λόγω της καύσης ενεργειακών πόρων όπως το πετρέλαιο και ο άνθρακας. Οι εκπομπές αυτές υπολογίζεται ότι είναι υψηλότερες κατά 40% σε σχέση με την προβιομηχανική περίοδο. Η πολύ μεγάλη συσσώρευση αυτών των αερίων στην ατμόσφαιρα της γης οδηγεί στην παγίδευση της ακτινοβολίας και της θερμότητας που προέρχεται από τον ήλιο, έτσι που η γη να γίνεται λίγο σαν θερμοκήπιο: αυτό αυξάνει τη μέση θερμοκρασία του πλανήτη (όχι όμως ισομερώς σε κάθε περιοχή) με συνέπεια, λ.χ., την τήξη των πάγων και την άνοδο της στάθμης των ωκεανών, και ποικίλες αλλαγές στο κλίμα, με έντονα καιρικά φαινόμενα. Πρέπει να υπογραμμίσουμε ότι οι διαδικασίες αυτές μπορεί κάλλιστα να έχουν μη αναστρέψιμες συνέπειες: άπαξ και ξεπεραστούν ορισμένα όρια (ή «κατώφλια») παίρνουν τον δρόμο τους και είναι μάλλον αδύνατον να «διορθωθούν». Δεν μπορούμε άρα να αναβάλλουμε, να θεωρήσουμε ότι θα αντιμετωπιστούν από τη διεθνή κοινότητα κάποια στιγμή στο μέλλον, όταν το παγκόσμιο ΑΕΠ φτάσει ένα υψηλό επίπεδο σε μια εντελώς υποθετική «παγκόσμια» καμπύλη Kuznets. 
Η πλέον εμπεριστατωμένη μελέτη για τις οικονομικές επιπτώσεις της υπερθέρμανσης του πλανήτη είναι η έκθεση Stern (Stern Report), που εκπονήθηκε το 2007 και βασίστηκε στα πορίσματα των φυσικών επιστημών. (Σημειωτέον ότι αρκετοί επιστήμονες αμφισβητούν ότι η υπερθέρμανση-κλιματική αλλαγή έχει ανθρωπογενή αίτια και θεωρούν ότι αυτή οφείλεται σε άλλους παράγοντες, όπως, λ.χ., οι κηλίδες του ήλιου, που και στο παρελθόν επηρέασαν το κλίμα της γης.) Με βάση τις μελέτες για τις επιπτώσεις διαφόρων αυξήσεων, μικρών ή μεγάλων, στη μέση θερμοκρασία του πλανήτη, η έκθεση Stern επιχειρεί να αποτιμήσει το οικονομικό κόστος τους. Οι εκτιμήσεις συγκλίνουν στο ότι, μέχρι το τέλος του 21ου αιώνα, η μέση θερμοκρασία της γης μπορεί να αυξηθεί κατά 2 έως και 6 βαθμούς Κελσίου. Ιδίως στο σενάριο μεγάλης υπερθέρμανσης στις προσεχείς δεκαετίες, το οικονομικό κόστος υπολογίζεται δυσθεώρητο, με μεγάλη μείωση του ΑΕΠ, παγκοσμίως αλλά και ιδίως σε ορισμένες περιοχές. Αυτό σημαίνει ότι αξίζει τον κόπο (και το κόστος) να επιχειρηθεί η δραστική μείωση των εκπομπών άνθρακα: το αναμενόμενο όφελος (με την έννοια της αποφυγής μεγάλης ζημιάς) καθιστά οικονομικά ορθολογική, και μάλιστα επιβεβλημένη, τη λήψη μέτρων. Ο στόχος που συμβατικά έχει τεθεί είναι η επιπλέον θέρμανση να μην υπερβεί τους 2 βαθμούς Κελσίου ως το τέλος του 21ου αιώνα (Rheinberger και Treich 2015, Stern 2007, Stern 2008).
Μπορούμε εδώ να χρησιμοποιήσουμε και πάλι τη στατιστική έννοια του «αναμενόμενου» (expected), που είδαμε στο κεφάλαιο 6 για τη μετανάστευση σχετικά με τους μισθούς της πόλης. Αν το πλανητικό κόστος της επαπειλούμενης καταστροφής εκτοξεύεται σε αστρονομικά επίπεδα, ακόμα κι αν η πιθανότητα να συμβεί κάτι τέτοιο είναι μικρή, η αναμενόμενη πιθανή επιβάρυνση (κόστοςxπιθανότητα) μπορεί να είναι δυσβάστακτη. Πώς να κοστολογηθεί, άλλωστε, ο αφανισμός του ανθρώπινου είδους – αν υιοθετήσουμε το ακραία καταστροφικό σενάριο; Γενικά, αν στο ΑxΒ το μεν Α τείνει προς το μηδέν, ενώ το Β προς το άπειρο, υπάρχει δυσκολία προσδιορισμού του γινομένου — αλλά ενδέχεται, λόγω του Β, να είναι τεράστιο (Weitzman 2009).
Στη διεθνή διάσκεψη του Κιότο, το 1997, όπου ετέθη το ζήτημα επισήμως, οι αντιπαραθέσεις ήταν έντονες, λόγω διαφορετικών συμφερόντων. Περιοχές με ψυχρό κλίμα, που ίσως και να επωφεληθούν από την άνοδο της μέσης θερμοκρασίας, ήρθαν αντιμέτωπες με τις άνυδρες, όπου η καλλιεργήσιμη γη τείνει να μετατραπεί σε έρημο.
 Έτσι δημιουργήθηκαν τότε αντίπαλα στρατόπεδα. Η Ευρωπαϊκή Ένωση υπήρξε ιδιαίτερα ενεργή και πιέζει έκτοτε συνεχώς για τη λήψη αυστηρών μέτρων. Παρ’ όλα αυτά, ορισμένα μέλη της σήμερα, όπως λ.χ. η Πολωνία, δεν θέλουν να αποχωριστούν τον άνθρακα και αμφισβητούν την κοινή γραμμή περιορισμού των εκπομπών. Άλλες ομαδοποιήσεις υπήρξαν τότε η ισχυρή  «Λέσχη του Άνθρακα» (Carbon Club) που περιλαμβάνει την Ιαπωνία, τις ΗΠΑ, τον Καναδά, την Αυστραλία, τη Νέα Ζηλανδία, τα μέλη του ΟΠΕΚ, τη Ρωσία και τη Νορβηγία: τα συμφέροντά τους θίγονταν από το πρωτόκολλο, επειδή θα μείωναν την παραγωγή τους και λόγω στροφής προς διαφορετικές μορφές ενέργειας. (Ως προς τις ΗΠΑ, επί προεδρίας Ομπάμα υπήρξε μεταστροφή, και το ζήτημα της κλιματικής αλλαγής αναγορεύεται πλέον σε μείζον.) Στον αντίποδα βρισκόταν ένας (ενδιαφέρων αλλά ανίσχυρος) συνασπισμός μικρών νησιωτικών κρατών, τα οποία κινδυνεύουν να αφανιστούν από την άνοδο της στάθμης της θάλασσας. Οι φτωχές λιγότερο αναπτυγμένες χώρες συμμετείχαν  στις  διαπραγματεύσεις για να υπερασπιστούν την εύθραυστη οικονομία τους, ζητώντας την παροχή βοήθειας ώστε να μην είναι τόσο ευάλωτες στην αλλαγή του κλίματος. Οι αναδυόμενες οικονομίες, όπως η Ινδία και η Κίνα, ευλόγως θεωρούσαν ότι είναι εις βάρος τους να δεσμευτούν να περιορίσουν τις εκπομπές τους, και κατέκριναν την απαίτηση των βιομηχανικών χωρών (που είναι κατεξοχήν υπεύθυνες για τις μεγάλες εκπομπές CO2) να περιοριστούν οι αναπτυσσόμενες χώρες (Lecocq και Shalizi 2007). Στα χρόνια που ακολούθησαν το Κιότο, το θέμα απασχόλησε επανειλημμένα τις κυβερνήσεις όλων των κρατών,  όπως λ.χ. στη συνδιάσκεψη της Κοπεγχάγης το 2009. (http://www.globaldialoguefoundation.org/files/ENV.2009-jun.unframeworkconventionclimate.pdf 2009). Το Δεκέμβριο 2015 προγραμματίζεται νέα μεγάλη διεθνής συνδιάσκεψη για το θέμα.
Εν προκειμένω λοιπόν τίθεται το ζήτημα της κατανομής των βαρών (burden sharing): οι λιγότερο αναπτυγμένες χώρες δεν επιθυμούν να επωμιστούν ένα τέτοιο βάρος, διότι φοβούνται ότι θα φρενάρει η αναπτυξιακή τους πορεία. Εξάλλου, υποστηρίζουν, το μεγαλύτερο μερίδιο ευθύνης τέτοιων ρύπων ανήκει στις αναπτυγμένες οικονομίες, με πρώτες τις ΗΠΑ των οποίων η κατά κεφαλήν ρύπανση είναι πολλαπλάσια. Εν ολίγοις, οι λιγότερο αναπτυγμένες οικονομίες λένε: «Πρώτα εσείς, μετά εμείς». Ο διάχυτος φόβος είναι ότι αν μεγάλες αναδυόμενες οικονομίες (λ.χ. Κίνα, Ινδία, Ινδονησία) αναπτυχθούν στα πρότυπα των αναπτυγμένων χωρών, οι συνολικές εκπομπές μελλοντικά θα είναι τεράστιες, επιτείνοντας το πρόβλημα. Επιπλέον, τέτοιου είδους διεθνείς συμφωνίες καλούνται να αντιμετωπίσουν το πρόβλημα του «λαθρεπιβάτη» (free rider): αυτού που επωφελείται του αποτελέσματος (διότι άλλωστε δεν μπορεί να αποκλειστεί), ενώ δεν συνεισφέρει στην κοινή προσπάθεια (Bales και  Duke 2008).
Σε όλα αυτά έρχεται να προστεθεί η διαπίστωση ότι η κατανομή των αρνητικών επιπτώσεων της κλιματικής αλλαγής θα είναι πολύ άνιση, με άλλες περιοχές να θίγονται πάρα πολύ και άλλες πολύ λιγότερο (έως και καθόλου). Υπολογίζεται ότι κατεξοχήν φτωχές χώρες, όπως το Μπαγκλαντές (λόγω πλημμυρών) και χώρες της Υποσαχάριας Αφρικής (λόγω ξηρασίας), θα θιγούν ιδιαίτερα: ενώ δηλαδή συμβάλλουν ελάχιστα στο φαινόμενο του θερμοκηπίου, εκείνες θα πληρώσουν βαρύ τίμημα — το ζήτημα αυτό άπτεται τόσο της οικονομίας όσο και της πολιτικής και της ηθικής. Αντιθέτως, περιοχές όπως η Σιβηρία, ενδέχεται να αποκτήσουν πιο εύκρατο κλίμα: ήδη, ένα παράδοξο της κατάστασης είναι ότι η θέρμανση του Αρκτικού κύκλου διευκολύνει την εκμετάλλευση κοιτασμάτων πετρελαίου στην περιοχή. Εν ολίγοις, πέρα από το οικονομικό, τίθενται ζητήματα γεωπολιτικής (French 2000, Giddens 2012).
Ανά χώρα παραγωγή αερίων του θερμοκηπίου

Τα παραπάνω οδηγούν στην ανάγκη της αποσύνδεσης (decoupling) της οικονομικής μεγέθυνσης από την αύξηση της καύσης προϊόντων όπως ο άνθρακας και το πετρέλαιο: πώς να αυξάνει το ΑΕΠ αλλά με μείωση της  ρύπανσης.

Ένα παράδειγμα θα μας διαφωτίσει: αν πρέπει να κάνουμε οδικώς τη διαδρομή Αθήνα - Πάτρα, μπορούμε να πάμε με ένα μεγάλο τετρακίνητο βενζινοκίνητο αυτοκίνητο καίοντας 30 λίτρα ή με ένα μικρό σύγχρονο ντιζελοκίνητο καίοντας μόνο 10 λίτρα (και μάλιστα φθηνότερο καύσιμο). Το κρίσιμο μέγεθος για να κάνουμε τη σύγκριση αυτοκινήτων είναι πόσα λίτρα καταναλώνει ανά 100 χιλιόμετρα. Κατ’ αναλογία, μία οικονομία μπορεί να είναι «αποδοτική», με την έννοια ότι παράγει πολύ πλούτο (ΑΕΠ σε $ με βάση ΙΑΔ — βλ. κεφαλαιο 1) για κάθε τόνο εκπομπών άνθρακα από το πετρέλαιο ή άλλα ορυκτά καύσιμα που καταναλώνει. Αντίθετα, μπορεί να είναι μη αποδοτική, δηλαδή να σπαταλάει πολύ περισσότερη τέτοια ενέργεια για κάθε μονάδα παραγόμενου ΑΕΠ (πάντα σε $ με βάση ΙΑΔ). 

Ας δούμε επ’ αυτού ορισμένα στατιστικά δεδομένα:

Ο παρακάτω πίνακας 9-1 δείχνει τις συνολικές εκπομπές αερίων του θερμοκηπίου από τις χώρες «βασικούς ρυπαντές», καθώς και τις ανά κάτοικο εκπομπές. Να σημειωθεί ότι και οι διεθνείς μεταφορές ανθρώπων και, κυρίως, αγαθών μπορούν να προσμετρηθούν στην πρώτη πεντάδα, ως μία ακόμη βασική πηγή εκπομπών CO2 .
Εντυπωσιακή είναι η απόσταση, ως προς τις ανά κάτοικο εκπομπές, ανάμεσα στις ΗΠΑ και σε φτωχές χώρες όπως η Ινδία (16,6 έναντι 1,7). Επίσης η απόσταση ανάμεσα στις ΗΠΑ και άλλες ευρωπαϊκές αναπτυγμένες χώρες είναι αξιοσημείωτη (16,6 έναντι 7,3 για την Ε.Ε. συνολικά, 10 για τη Γερμανία): πρόκειται για εύγλωττη ένδειξη μιας «σπατάλης» ορυκτών πόρων.
ΠΙΝΑΚΑΣ 9-1: ΕΚΠΟΜΠΕΣ CO2 ΑΝΑ ΧΩΡΑ (2013)
                             Συνολικές                                      Ανά κάτοικο
	Κόσμος
	35.270.000
	-

	Κίνα
	10.330.000
	                                           7,4

	ΗΠΑ
	5,300,000
	                                          16,6

	Ε.Ε
	3,740,000
	                                            7,3

	Ινδία
	2,070,000
	                                            1,7

	Ρωσία
	1,800,000
	                                          12,6

	Ιαπωνία
	1,360,000
	                                          10,7

	
	
	-

	Γερμανία
	840.000
	                                           10,2

	Ν. Κορέα
	630.000
	                                           12.7

	Καναδάς
	550.000
	                                           15.7

	Ινδονησία
	510.000
	                                            2.6

	Σαουδική Αραβία
	490.000
	                                          16.6

	Βραζιλία
	480.000
	                                            2.0

	Βρετανία
	480.000
	                                            7.5

	Μεξικό
	470.000
	                                            3.9

	Ιράν
	410.000
	                                            5.3

	Αυστραλία
	390.000
	                                          16.9

	Ιταλία
	390.000
	                                            6.4

	Γαλλία
	370.000
	                                            5.7

	Ν. Αφρική
	330.000
	                                            6.2

	Πολωνία
	320.000
	                                            8.5


ΠΗΓΗ: Βάση δεδομένων EDGAR, 2013.
ΠΙΝΑΚΑΣ 9-2: ΕΚΠΟΜΠΕΣ CO2 ΑΝΑ ΜΟΝΑΔΑ ΠΑΡΑΓΟΜΕΝΟΥ ΑΕΠ ‒ ΕΠΙΛΕΓΜΕΝΕΣ ΧΩΡΕΣ. 100 ΓΡΑΜ. CO2 ΑΝΑ $ (ΜΕ ΒΑΣΗ ΙΑΔ) ΈΤΗ 2010-2011
	
	Αίγυπτος 3

Αιθιοπία 1

Αυστρία 2
Βέλγιο 2-3

Βολιβία 3
Βουλγαρία 4

Βραζιλία 1

Βρετανία 2 

Γαλλία 1-2

Γερμανία 2

Δανία 2

Ελβετία 1
Ελλάδα 3 

Εσθονία 6-7

ΗΠΑ 3-4

Ιαπωνία 3

Ινδία 4

Ινδονησία 2-3

Ιράν 4-5

Ισπανία 2

Ισραήλ 3

Ιταλία 2

Καναδάς 3-4

Κίνα 7

Κορέα 4

Μαδαγασκάρη 1

Μαλαισία 4

Μεξικό 2-3

Μπαγκλαντές 2

Νότιος Αφρική 8

Ολλανδία 2

Ουκρανία 8-9

Πολωνία 4

Πορτογαλία 2

Ρωσία 6

Σλοβακία 3

Σλοβενία 3, 
Σρι Λάνκα 1

Σουηδία 1

Ταϊλάνδη 4

Τουρκία 2-3
Τσεχία 4
Χιλή 2


ΠΗΓΗ: Επεξεργασία στοιχείων της Παγκόσμιας Τράπεζας, από http://data.worldbank.org/indicator/EN.ATM.CO2E.PP.GD
Ο πίνακας 9-2 δείχνει πάλι αυτή τη σπατάλη, αλλά με όρους σχέσης ρύπων και ΑΕΠ (όπως το αυτοκίνητο του παραδέιγματος): στις πολύ φτωχές χώρες, όπως λ.χ. η Αιθιοπία, όπου η βασική παραγωγή είναι αγροτική με στοιχειώδη μέσα, η αναλογία είναι μικρή (περί το 1). Χαμηλή είναι επίσης η αναλογία και σε πλούσιες χώρες που έχουν προσανατολιστεί σε πιο «οικολογικούς» τρόπους ζωής και παραγωγής, λ.χ. Σουηδία, περί το 1. Στο άλλο άκρο είναι κράτη με ιδιαίτερα σπάταλη χρήση ορυκτών καυσίμων: Κίνα, Νότια Αφρική, Ουκρανία και Ρωσία αποτελούν χαρακτηριστικά παραδείγματα και κυμαίνονται σε πολύ υψηλά επίπεδα (6-9). Ενδιάμεσα, περί το 3-4, βρίσκουμε ποικίλες χώρες: την Ινδία (4) που είναι μεν ρυπογόνος αλλά έχει και μεγάλο στοιχειώδη, ως προς τα μέσα, αγροτικό τομέα. Επίσης Βουλγαρία, Πολωνία, Τσεχία, εν πολλοίς λόγω παράδοσης βαριάς ρυπογόνου βιομηχανίας, ακόμη περισσότερο δε, η Εσθονία που έχει υψηλά επίπεδα ανάλογα της Ρωσίας (6). Οι περισσότερες ευρωπαϊκές χώρες, ακόμα και οι βιομηχανικές όπως Γαλλία, Γερμανία, Ιταλία κυμαίνονται γύρω στο 2 σε αντίθεση με τις ΗΠΑ (3-4) που είναι αναλογικά πολύ πιο ρυπογόνες. Δεδομένης της οικονομικής της διάρθρωσης, η Ελλάδα (3) δεν έχει ικανοποιητική επίδοση (π.χ. παραγωγή ηλεκτρικού με λιγνίτες). Η Πορτογαλία, με ανάλογη οικονομία, «καίει» σχετικά λιγότερο (2). 
Σημείωση: Διαφορές της τάξης 3 αντί 2, πολύ περισσότερο δε 5 ή 6 έναντι 2, είναι ΠΟΛΥ μεγάλες. Σημαίνουν μέχρι και διπλάσιες εκπομπές αερίων του θερμοκηπίου για το ίδιο παραγόμενο εισόδημα!

9-Ε. ΤΟ ΠΕΡΙΒΑΛΛΟΝΤΙΚΟ ΝΤΑΜΠΙΝΓΚ
Στις σχέσεις Βορρά - Νότου, η περιβαλλοντική διάσταση υπεισέρχεται όμως και ως προς άλλα ζητήματα, όπως το λεγόμενο περιβαλλοντικό ντάμπινγκ (environmental dumping): πρόκειται για το φαινόμενο της εξαγωγής, από τις φτωχές στις πλούσιες χώρες, προϊόντων σε πολύ χαμηλές τιμές λόγω μη τήρησης περιβαλλοντικών κανόνων. Ως «ντάμπινγκ», χωρίς κανέναν επιθετικό προσδιορισμό, νοείται μια εμπορική πρακτική όπου μια εταιρεία εξάγει σε «αφύσικα» χαμηλές τιμές, με σκοπό να διεισδύσει σε μια αγορά εκτοπίζοντας άλλους προμηθευτές. Ο ΠΟΕ προβλέπει σαφείς κανόνες με τους οποίους ένα κράτος μπορεί, υπό προϋποθέσεις, να αντιμετωπίσει τέτοιες «αθέμιτες» πρακτικές: η πολιτική αντιντάμπινγκ είναι από τα λίγα προστατευτικά μέσα τα οποία επιτρέπει ο ΠΟΕ. Το ίδιο δεν ισχύει όμως με το λεγόμενο «κοινωνικό ντάμπινγκ», το οποίο δεν είναι άλλο από την εξαγωγή σε πολύ χαμηλές τιμές λόγω εξαιρετικά χαμηλού κόστους εργασίας (χαμηλοί μισθοί, άθλιες συνθήκες δουλειάς κλπ.). Το περιβαλλοντικό ντάμπινγκ μπορεί να θεωρηθεί ότι, με την ευρεία έννοια, είναι μια μορφή κοινωνικού ντάμπινγκ: αντανακλά τις προτεραιότητες μιας κοινωνίας, όπου η προστασία του περιβάλλοντος είναι χαμηλά σε σχέση με την αύξηση πάση θυσία του ΑΕΠ. Το περιβαλλοντικό ντάμπινγκ (όπως άλλωστε και το κοινωνικό) δεν αναγνωρίζεται ως πρόβλημα από τον ΠΟΕ, ο οποίος δεν επιτρέπει την απαγόρευση ή αναχαίτισή του: μέτρα «πράσινου προστατευτισμού» (δηλαδή περιορισμοί στις εισαγωγές, εν ονόματι του περιβάλλοντος) δεν συνάδουν με τους κανόνες ελεύθερου εμπορίου του ΠΟΕ. Από την άλλη, η επιβολή «καθαρών τεχνολογιών» στις αναπτυσσόμενες χώρες, δηλαδή ο εξαναγκασμός τους να αποδεχτούν τις προτεραιότητες των πλούσιων χωρών, αντιβαίνει την αρχή της εθνικής κυριαρχίας (Esty 1999, Jaeck κ.ά. 2015, Tsai 1999).
Ειδικότερα τίθενται ορισμένα επιμέρους ζητήματα:

· Περί ομοειδών προϊόντων και μεθόδων επεξεργασίας και παραγωγής (Production and Processing Methods ‒ PPMs). Ένα ουσιώδες μεθοδολογικό (σχεδόν «φιλοσοφικό») πρόβλημα που τίθεται είναι κατά πόσο ο έλεγχος και οι περιβαλλοντικές προδιαγραφές ενός προϊόντος αφορούν αποκλειστικά και μόνο το ίδιο το προϊόν: κατά πόσο δηλαδή η χρήση/κατανάλωσή του είναι επικίνδυνη και ρυπογόνος. Μήπως όμως, υπό άλλη οπτική,  επεκτείνεται και στον τρόπο παραγωγής του; Το καίριο αυτό ζήτημα ανοίγει διάπλατα τον ασκό του Αιόλου: κατά πόσο η επιβάρυνση του περιβάλλοντος σε μια αναπτυσσόμενη χώρα διά της παραγωγής ενός καθ’ όλα «καθαρού» τελικού προϊόντος μπορεί να αποτελέσει λόγο απαγόρευσης των εισαγωγών του εν λόγω προϊόντος; Και τι σημαίνει, εν προκειμένω, ο όρος «περιβάλλον»; Το περιβάλλον τίνος; Εννοούμε μια εντελώς τοπική ρύπανση ή μήπως μια ρύπανση που έχει διασυνοριακή διάσταση ή ακόμα και πλανητική,  συμβάλλοντας, λ.χ., στην υπερθέρμανση της γης ή στην εξαφάνιση ενός είδους;  Και, ούτως ή άλλως, έχουν δικαίωμα οι αναπτυγμένες χώρες, χρησιμοποιώντας ως όπλο την εμπορική πολιτική, να επιβάλλουν στις αναπτυσσόμενες τις δικές τους περιβαλλοντικές ευαισθησίες; Στα ζητήματα αυτά υπεισέρχεται ο όρος «οικοϊμπεριαλισμός», όρος συγγενής του πολιτισμικού ιμπεριαλισμού. Προς το παρόν, ο ΠΟΕ δέχεται μεν ότι οι αναπτυσσόμενες χώρες μπορούν να επικαλεστούν τις ελαττωματικές ή ατελείς προδιαγραφές τελικών προϊόντων ως νόμιμη δικαιολογία για τυχόν απαγόρευση εισαγωγών για λόγους δημόσιας υγείας, αρνείται όμως τη γενίκευση του περιβαλλοντικού ελέγχου και στον τρόπο παραγωγής των εισαγόμενων. «Ομοειδή» προϊόντα είναι, σύμφωνα με την οπτική του ΠΟΕ, όσα είναι λίγο πολύ ίδια, ταυτόσημα, ακόμη και αν έχουν παραχθεί με διαφορετικούς τρόπους/μεθόδους. Κατά συνέπεια, οι χώρες του Βορρά δεν μπορούν, τουλάχιστον μέσα από μέτρα εμπορικής προστασίας, να επιβάλλουν στις χώρες του Νότου (συμπεριλαμβανομένων των πρώην σοσιαλιστικών) καθαρότερες τεχνολογίες παραγωγής. Το μαστίγιο δεν επιτρέπεται. Μένει το καρότο: να δελεασθούν, ενδεχομένως να χρηματοδοτηθούν, για να «καθαρίσουν» την παραγωγή τους. Σε ορισμένες περιπτώσεις υπεισέρχεται άλλωστε ο παράγων της γειτνίασης: λ.χ. η Ε.Ε. επέβαλε σε χώρες της Νοτιοανατολικής Ευρώπης, όπως η Βουλγαρία, να κάνουν τους πυρηνικούς σταθμούς τους πιο ασφαλείς προσφέροντας χρηματική ενίσχυση (Esty 1999, Helm 1996, Maestad 1998, Torres 1999). 
· Περί τόνων, δελφινιών και άλλων τινών. Στις αρχές της δεκαετίας του 1990 (πριν ακόμα ιδρυθεί ο ΠΟΕ), οι ΗΠΑ απαγόρευσαν την εισαγωγή τόνου από το Μεξικό, με τη δικαιολογία ότι ο τρόπος αλίευσής του δεν πληρούσε τις προδιαγραφές που είχαν επιβάλει οι ΗΠΑ στους δικούς τους αλιευτικούς στόλους: τα δίχτυα να μην θανατώνουν τα δελφίνια («παράπλευρες απώλειες»). Το Μεξικό προσέφυγε στην τότε GATT και δικαιώθηκε, ενώ οι ΗΠΑ καταδικάστηκαν, καθόσον δεν μπορούσαν να επικαλούνται νομικές  εξαιρέσεις που σχετίζονται με την υγεία και το περιβάλλον για δελφίνια εκτός της δικαιοδοσίας τους. Η υπόθεση αυτή ήταν σημαντική, διότι καθιέρωσε/εφάρμοσε την αρχή ότι ο τρόπος παραγωγής (αλίευσης) δεν μπορεί να δικαιολογήσει προστατευτικά μέτρα, λειτούργησε όμως καταλυτικά, ευαισθητοποιώντας περιβαλλοντικές οργανώσεις, έτσι που η  μετέπειτα εμπορική ένωση ΗΠΑ – Καναδά - Μεξικού (NAFTA) να συμπεριλάβει μια περιβαλλοντική ρήτρα στον νεοσύστατο οργανισμό. Παρόμοια υπόθεση προέκυψε επίσης ως προς την εισαγωγή στις ΗΠΑ γαρίδων που έχουν παραχθεί με τρόπο που βλάπτει θανάσιμα τις χελώνες, ένα είδος υπό προστασία. 
9-ΣΤ. ΔΙΚΗΝ ΣΥΜΠΕΡΑΣΜΑΤΟΣ: ΤΑ ΟΡΙΑ ΤΗΣ ΑΝΑΠΤΥΞΗΣ 
Όπως αναφέραμε στο κεφάλαιο 5 για τον πληθυσμό, στη δεκαετία του 1970, η λεγόμενη Λέσχη της Ρώμης (Club of Rome) δημοσίευσε μια μελέτη που χαρακτηρίστηκε «νεομαλθουσιανή» και η οποία υποστήριζε ότι η οικονομική ανάπτυξη δεν μπορεί να συνεχιστεί στο διηνεκές, καθώς οι διαθέσιμοι φυσικοί πόροι (λ.χ. το πετρέλαιο) είναι πεπερασμένοι και όχι ανεξάντλητοι. Η αντίληψη αυτή, που βασιζόταν στα όρια που θέτουν οι εισροές (εξάντληση δεδομένων φυσικών πόρων), γίνεται τώρα, τρεις δεκαετίες αργότερα, επίκαιρη λόγω της περιβαλλοντικής ανάγκης οριοθέτησης και των εκροών (φαινόμενο θερμοκηπίου). Έχουμε δηλαδή μετατόπιση του ενδιαφέροντος και των περιορισμών στην ανάπτυξη από το αριστερό στο δεξιό μέρος του παρακάτω σχήματος:
ΠΗΓΕΣ ΕΝΕΡΓΕΙΑΣ (  ΠΑΡΑΓΩΓΗ ( ΕΚΠΟΜΠΗ ΡΥΠΩΝ
Το γεγονός αυτό απαιτεί ριζική αλλαγή παραγωγικών προτύπων και καταναλωτικών συνηθειών, δηλαδή τρόπου ζωής, στις αναπτυγμένες όσο και στις λιγότερο αναπτυγμένες χώρες που προσδοκούν να «φτάσουν» και να μοιάσουν στον αναπτυγμένο κόσμο. Προς το παρόν, εμφανίζεται το εξής δίπολο: Οι μεν αναπτυγμένες χώρες έχουν την πολυτέλεια να ρυπαίνουν σπαταλώντας, ενώ οι λιγότερο αναπτυγμένες δεν έχουν την πολυτέλεια να μην ρυπαίνουν, δηλαδή να μην εκμεταλλεύονται στο έπακρο οποιουσδήποτε διαθέσιμους πόρους για να επιβιώσουν. 

Από την ποσότητα, στην ποιότητα: Μηδενική ανάπτυξη;
Όπως είδαμε στο κεφάλαιο 1, η πολιτική οικονομία της ανάπτυξης έχει αφετηρία το ΑΕΠ: βασικό ζητούμενο του οικονομικού επιτελείου των κυβερνήσεων είναι η αύξησή του, η μεγέθυνση. Στο παρόν κεφάλαιο δείξαμε όμως, εστιάζοντας κυρίως στα αέρια του θερμοκηπίου, ότι η συνέχιση στις αναπτυγμένες χώρες και η επανάληψη στις λιγότερο αναπτυγμένες του ίδιου μοντέλου οικονομικής ανάπτυξης μπορεί να αποδειχτεί περιβαλλοντικά μη βιώσιμη: μακροπρόθεσμα, ακόμη και προς τα τέλη του 21ου αιώνα, ενδέχεται να οδηγήσει σε μεγάλες περιβαλλοντικές καταστροφές. Αν όντως ο κίνδυνος αυτός είναι υπαρκτός, επιβάλλεται ένα είδος πλανητικής περιβαλλοντικής διαχείρισης της κατάστασης, ζήτημα που παραπέμπει ευρύτερα στην πλανητική διακυβέρνηση. Εκ των πραγμάτων δηλαδή υπάρχει μια περιβαλλοντική παγκοσμιοποίηση. 

Στην προοπτική ότι στις τελευταίες δεκαετίες του 21ου αιώνα ο παγκόσμιος πληθυσμός θα υπερβαίνει τα 8  δισ., το φάντασμα του Malthus, με σύγχρονους όρους και με περιβαλλοντικό μανδύα, πλανάται πάνω από τη γη. Συγκεκριμένα, υπολογίζεται ότι ένας τέτοιος πληθυσμός, για να τραφεί όπως ο μέσος κάτοικος των ΗΠΑ (ή και άλλων αναπτυγμένων χωρών), θα χρειάζεται σχεδόν τριπλάσια καλλιεργήσιμη έκταση από τη διαθέσιμη (4 έναντι 1,5 δισ. εκτάρια), και για να έχει το ίδιο επίπεδο ζωής (κατά κεφαλήν ΑΕΠ) η παραγωγή τροφίμων θα πρέπει να πολλαπλασιαστεί. Σε αυτά έρχεται να προστεθεί το ζήτημα των υδάτινων πόρων, των διαθέσιμων κοιτασμάτων πετρελαίου και φυσικού αερίου (για τα οποία η ζήτηση θα πενταπλασιαστεί) και, βέβαια, το ζήτημα του φαινομένου του θερμοκηπίου (Jackson 2009, Trainer 2011).
Εν ολίγοις, η υπερπαραγωγή και η υπερκατανάλωση που χαρακτηρίζουν την οικονομία των αναπτυγμένων χωρών στις αρχές του 21ου  αιώνα δεν μπορούν να συνεχιστούν, πολύ περισσότερο να γενικευτούν, υιοθετούμενες από όλες τις αναπτυσσόμενες χώρες, καθώς κάτι τέτοιο θα απαιτούσε αύξηση του παγκόσμιου ΑΕΠ κατά 15-20 φορές. Ενδέχεται η τεχνολογική πρόοδος, πανάκεια στα μάτια πολλών, να βοηθήσει την κατάσταση, λ.χ. διπλασιάζοντας το ΑΕΠ με ταυτόχρονη μείωση κατά στο μισό της χρήσης πόρων (άρα με συντελεστή 2x2=4). Η απάντηση είναι ότι, ρεαλιστικά, έχει  ΚΑΙ αυτή τα όριά της: ακόμα και μια μαζική στροφή στις ανανεώσιμες μορφές ενέργειας (λ.χ. ηλιακή, αιολική), αν και θα βοηθούσε, δεν είναι βέβαιο ότι θα έλυνε το πρόβλημα. Οι διαπιστώσεις αυτές, εν πολλοίς οικολογικές, έχουν οδηγήσει μερίδα οικονομολόγων να προτείνουν μια δραστική αναθεώρηση του υφιστάμενου μοντέλου συνεχούς συσσώρευσης και την υιοθέτηση μιας στρατηγικής μηδενικής μεγέθυνσης (zero growth). Καθώς όμως κάτι τέτοιο σημαίνει στάσιμο ΑΕΠ, απαιτείται προφανώς και διαφορετική κατανομή της «πίτας»: ανακύπτουν άρα ζητήματα ανισότητας και, καθώς προφανώς δεν μπορεί να προτείνει καθήλωση των λιγότερο αναπτυγμένων χωρών στη φτώχεια, καταλήγει στην ανάγκη δραστικής μείωσης του εισοδήματος και της κατανάλωσης στις αναπτυγμένες χώρες (Latouche 2007). Τα πολιτικά εμπόδια ενός τέτοιου ριζικού εγχειρήματος αλλαγής του υπάρχοντος οικονομικού συστήματος είναι προφανώς τεράστια καθώς προσκρούει σε συνήθειες, νοοτροπίες, στον εμπεδωμένο τρόπο ζωής στον «Βορρά». Έχουμε εδώ να κάνουμε με κατεξοχήν «πολιτική οικονομία της ανάπτυξης», όπου δηλαδή το οικονομικό συναντάει την πολιτική εξουσία, είτε πρόκειται για τη λειτουργία του δημοκρατικού πολιτεύματος στις αναπτυγμένες χώρες που καλούνται να προχωρήσουν σε δύσκολες αποφάσεις είτε για γεωπολιτικές συγκρούσεις για τη νομή όλο και πιο σπάνιων πόρων του πλανήτη. Στο βάθος πάντως ελλοχεύει η βία — οι πόλεμοι και άλλες μορφές επιβολής και καταστολής. Το ζήτημα αυτό όμως ξεφεύγει από τα όρια του παρόντος συγγράμματος.
Στην πράξη, ως προς το περιβαλλοντικό ζήτημα, πιο ρεαλιστικό είναι οι αναπτυγμένες χώρες να αναλάβουν σταδιακά πολύ περισσότερες πρωτοβουλίες: ας σημειωθεί ότι στον «Βορρά» διεξάγεται η περιβαλλοντική έρευνα που πυροδοτεί τέτοιους προβληματισμούς και ανησυχίες (ενδεικτικό της επιστημονικής/τεχνολογικής τους υπεροχής για την οποία μιλήσαμε στο κεφάλαιο 8). Οι πρωτοβουλίες αυτές μπορεί να έχουν τους εξής άξονες: 
· Περαιτέρω σημαντική στροφή από τα ορυκτά καύσιμα σε ανανεώσιμες πηγές ενέργειας, προσπάθεια που προς το παρόν δεν καλύπτει όλες τις αναπτυγμένες χώρες. Μέτρο επιτυχίας ενός τέτοιου εγχειρήματος είναι, όπως είδαμε, η μείωση της αναλογίας εκπομπών ως προς το ΑΕΠ. 
· Συστηματική και γενικευμένη δωρεάν μεταφορά «οικολογικών» τεχνολογιών και τεχνογνωσίας από τις αναπτυγμένες στις αναπτυσσόμενες χώρες.
Μπροστά σε όλα αυτά, η ίδια η φύση, η θεματολογία, η φιλοσοφία των οικονομικών της ανάπτυξης τίθεται επί τάπητος. Πώς θα αναλυθούν τα πλανητικά περιβαλλοντικά δεδομένα που πιθανόν να προκύψουν στο προσεχές μέλλον, πώς θα προβλεφθούν και θα μετρηθούν, τι είδους μέτρα αντιμετώπισής τους θα προταθούν. Η πρόκληση αφορά όλες τις κοινωνικές επιστήμες, από κοινού με άλλες, όπως η φυσική και η μετεωρολογία. Και είναι μεγάλη.
Παράρτημα
Δύο συγκεκριμένα παραδείγματα

Η σχέση ανάπτυξης και περιβάλλοντος αφορά τόσο τις λιγότερο αναπτυγμένες όσο και τις αναπτυγμένες χώρες, βεβαίως με αρκετά διαφορετικό τρόπο, αλλά επίσης εμπλέκει και την πολιτική εξουσία που καλείται ενίοτε να πάρει δύσκολες αποφάσεις. Ενδεικτικά των σύνθετων προβλημάτων που αναφύονται είναι δύο παραδείγματα:
Α. Στην Ελλάδα, ιδίως μετά το 2014, η μεγάλη επένδυση για εξόρυξη χρυσού στις Σκουριές, στη Χαλκιδική, δίχασε την τοπική κοινωνία και απασχόλησε την τοπική και κεντρική πολιτική σκηνή. Από τη μια βρίσκονται όσοι θεωρούν ότι η επένδυση θα φέρει θέσεις εργασίας, θα συμβάλει στην τοπική οικονομία και στα δημόσια έσοδα. Ενώ από την άλλη όσοι θεωρούν ότι η εξόρυξη θα επιβαρύνει το περιβάλλον (και άρα την υγεία των κατοίκων) και θα υπονομεύσει την προοπτική τουριστικής αξιοποίησης της περιοχής. Την αντιπαράθεση ενισχύουν και οι διαφορετικές γνωματεύσεις για τις περιβαλλοντικές επιπτώσεις: η μια πλευρά ισχυρίζεται ότι δεν τίθεται τέτοιο ζήτημα, ενώ η άλλη κρούει τον κώδωνα του κινδύνου. Συγχρόνως υπάρχουν και διαφορετικά οικονομικά συμφέροντα: άλλοι έχουν συνδέσει το οικονομικό τους μέλλον με την επένδυση, ενώ άλλοι προσδοκούν οφέλη από τον τουριστικό κλάδο. Υπάρχει τρόπος να συγκεραστούν οι δύο απόψεις;
Β. Παρεμφερές είναι ένα άλλο παράδειγμα από την Τοσκάνη της Ιταλίας. Στην ωραία περιοχή Val d’ Orcia, όπου παράγεται εξαιρετικό κρασί και ελαιόλαδο και έχει παράλληλα αναπτυχθεί ο αγροτουρισμός, σχεδιάζονται επενδύσεις παραγωγής ηλεκτρισμού με την εκμετάλλευση της γεωθερμικής ενέργειας που υπάρχει εκεί από αρχαιοτάτων χρόνων. Κάποιοι θεωρούν ότι θα αλλοιωθεί δραματικά το τοπίο (που είναι αναπόσπαστο συστατικό του τουριστικού προϊόντος), κάποιοι άλλοι ότι η αλλοίωση δεν θα είναι σοβαρή και ότι, συν τοις άλλοις, η επένδυση θα συμβάλει στη μείωση της εξάρτησης της Ιταλίας από ορυκτά καύσιμα. Με άλλα λόγια, η επένδυση είναι περιβαλλοντικά απορριπτέα με όρους τοπίου-φυσικού κάλλους, ενώ ταυτόχρονα εντάσσεται στον περιβαλλοντικό στόχο της μείωσης των εκπομπών αερίων του θερμοκηπίου — τοπική και πλανητική οικολογία δηλαδή βρίσκονται αντιμέτωπες (Economist 2015).
ΒΙΒΛΙΟΓΡΑΦΙΚΕΣ ΑΝΑΦΟΡΕΣ ‒ ΒΙΒΛΙΟΓΡΑΦΙΑ   
Ambec, S., Cohen, M., Elgie, S. και Lanoie, P. (2011). The Porter Hypothesis at 20: Can Environmental Regulation Enhance Innovation and Competitiveness? www.rff.org, Washington, D.C. 
 Bales, C. και Duke, R. (2008, Σεπτέμβριος/Οκτώβριος). Containing climate change. Foreign Affairs, 53-71.
 Baumol, W. και Oates, W. (1988). The Theory of Environmental Policy. Cambridge: Cambridge University Press. 

Biermann, F. (2001). The rising tide of green unilateralism in world trade law. Journal of World Trade, 35(3), 421-448.
Cole, M. (1999). Examining the environmental case against free trade. Journal of World Trade 33(5), 183-196.
Dinda, S. (2004). Environmental Kuznets Curve Hypothesis: A survey. Ecological Economics, 49(4), 431-455.
Droege, S. και Soete, B. (2001). TRIPs, North-South trade and biodiversity. Environmental and Resource Economics, 19(2), 149-163. 

Economist (2015, 18 Σεπτεμβρίου). Mercury and Brunello. 

Esty, D. (2001). Bridging the trade-environment divide. Journal of Economic Perspectives, 15(3), 113-130.
French, H. (2000). Vanishing borders: Protecting the planet in the age of globalization. Worldwatch Excerpt, www.worldwatch.org 
Giddens, A. (2012). The politics of global warming. LSE Cities. 

Greenpeace (2001). Ασφαλές εμπόριο στον 21ο αιώνα: Η έκδοση της Ντόχα. Αθήνα: Greenpeace.
Helm, C. (1996). Transboundary environmental problems and new trade rules. International Journal of Social Economics, 23(6), 29-43. 
Jackson, T. (2009).  Prosperity without Growth. London: Earthscan. 

Jaeck, L., Hanoteau, J. και Bougi, G. (2015). Indirect influence, lobbies interdependence and ecological protectionism. Journal of Economic Research, 20(2), 169-198.
Latouche, S. (2007). Degrowth: An electoral stake? The International Journal of Inclusive Democracy, 3(1), 5-8.
 Lecocq, F. και Shalizi, Z. (2007). How Might Climate Change Affect Economic Growth In Developing Countries? A Review of the Growth Literature with a Climate Lens. World Bank e-library. 
Lilleør, H.B., Van den Broeck, K. (2011). Economic drivers of migration and climate change in LDCs. Global Environmental Change, 21, (Suppl. 1), S70-S81. 
Maestad, O. (1998). On the efficiency of green trade policy. Environmental and Resource Economics, 11(1), 1-18.
Mohr, R. (2002). Technical change, external economies and the Porter hypothesis. Journal of Environmental Economics and Management, 43(1), 158-168.
Pearson, C. (2000). Economics and the Global Environment. Cambridge: Cambridge University Press.
Porter, M. (1991). America’s green strategy. Scientific American, 264(4), 168-183.
Rheinberger, C. και Treich, N. (2015, 29 Ιουλίου). Climate change: On the economics of the end of the world as we know it. Economist.
Stern, N. (2007). The Economics of Climate Change: The Stern Review. Cambridge: Cambridge University Press. 

Stern, N. (2008). The economics of climate change. American Economic Review, 98(2), 1-37.
Tisdell, C. (2001). Globalisation and sustainability: Environmental Kuznets Curve and the WTO. Ecological Economics, 39, 185-196.
Torres, H.R. (1999). The trade and environment interaction in the WTO. Journal of World Trade, 33(5), 153-167.
Trainer, T. (2011). The radical implications of a zero growth economy. Real-World Economics Review, 57, 71-83.
 Tsai, P-L. (1999). Is trade liberalization harmful to the environment? An alternative view. Journal of Economic Studies, 26(3), 67-82.
Van den Bergh, J. (1999). Handbook of Environmental and Resource Economics. Cheltenham: Elgar.

Weitzman,  M. (2009). On modeling and interpreting the economics of catastrophic climate change. Review of Economics and Statistics, 91(1), 1-19.
Williams, M. και Ford, L. (1999). The WTO, social movements and global environmental management. Environmental Politics, 8(1), 268-289.
ΙΣΤΟΤΟΠΟΙ:

http://www.globaldialoguefoundation.org/files/ENV.2009-jun.unframeworkconventionclimate.pdf
http://www.greenpeace.org/africa/en/campaigns/Other-Campaigns1/Water/Detox/
ΚΕΦΑΛΑΙΟ 10: ΠΑΓΚΟΣΜΙΟΠΟΙΗΣΗ ΚΑΙ ΚΡΑΤΙΚΕΣ ΠΟΛΙΤΙΚΕΣ ΤΩΝ ΛΙΓΟΤΕΡΟ ΑΝΑΠΤΥΓΜΕΝΩΝ ΧΩΡΩΝ ΤΟΝ 21ο ΑΙΩΝΑ
ΕΙΣΑΓΩΓΗ
Μέχρι τώρα, ακολουθώντας την ιστορική διαδρομή του αντικειμένου μελέτης «αναπτυξιακές σπουδές» (Development studies), αναφερόμασταν κατά κανόνα στις λιγότερο αναπτυγμένες χώρες ή στον  «Τρίτο Κόσμο» σαν να πρόκειται για ομοιογενή ενότητα. Βέβαια, επισημάνθηκαν κατ’ επανάληψη οι διαφοροποιήσεις που έχουν σημειωθεί με την εμφάνιση όλο και περισσότερων και πολυπληθέστερων αναδυόμενων κρατών. Συγχρόνως, ρητά ή άρρητα, υπάρχει η τάση αντιμετώπισης της ανάπτυξης ως γραμμικής πορείας «προς τα εμπρός», προς την πρόοδο. Όλες οι εκδοχές της μεταπολεμικής πολιτικής οικονομίας της ανάπτυξης, τόσο η ορθόδοξη  όσο και η ριζοσπαστική-νεομαρξιστική, αποπνέουν ιδεολογικά την ίδια πίστη στην πρόοδο. Ωστόσο, ιδίως στις πρώτες δεκαετίες του 21ου αιώνα, με την εμφάνιση μεταεθνικών και αντιδυτικών κινημάτων και μορφωμάτων (όπως το ισλαμικό κράτος ISIS στη Μέση Ανατολή) ο εκσυγχρονισμός, ως  ιδεολογικός κοινός παρονομαστής, τίθεται σε αμφισβήτηση. Επιπλέον, οι περισσότερες προσεγγίσεις που εξετάστηκαν έχουν ως επίκεντρο το εθνικό κράτος. Αυτή η εθνοκεντρική προσέγγιση προερχόταν σε μεγάλο βαθμό από δύο ουσιώδη ιστορικά δεδομένα:

· την εμφάνιση, μετά τον πόλεμο, νέων εθνικών κρατών λόγω της κατάρρευσης της αποικιοκρατίας,

· την πίστη ότι το κράτος, με τις πολιτικές του, μπορεί να εξασφαλίσει την ευμάρεια των κατοίκων του,  λ.χ. με την  πλήρη απασχόληση και την οικοδόμηση κράτους πρόνοιας, όπως συνέβη μεταπολεμικά στις αναπτυγμένες χώρες (Askenazy κ.ά. 2009, Stiglitz 2003).
Η σύγχρονη παγκοσμιοποίηση αλλάζει ριζικά το πλαίσιο άσκησης εθνικής οικονομικής πολιτικής σε όλα τα γεωγραφικά μήκη και πλάτη. Γι’ αυτό και αφιερώνεται σε αυτήν ξεχωριστό κεφάλαιο, που, τρόπον τινά, συμπληρώνει και εμπλουτίζει το κεφάλαιο 7 για την εξωτερική διάσταση της ανάπτυξης.
10-Α.  ΤΙ ΕΙΝΑΙ Η ΠΑΓΚΟΣΜΙΟΠΟΙΗΣΗ;

Το φαινόμενο της παγκοσμιοποίησης δεν είναι καινούργιο. Ένα πρώτο κύμα μεγάλης διεθνούς οικονομικής διασύνδεσης έλαβε χώρα στα τέλη του 19ου και στις αρχές του 20ού  αιώνα, υπό την αιγίδα τότε της Βρετανικής Αυτοκρατορίας. Αλλά ιδίως προς τα τέλη του 20ού αιώνα, επανεμφανίζεται δριμύτερο, ισχυρότερο και με πολλές εκδηλώσεις, μεταξύ άλλων υπονομεύοντας ή πάντως οριοθετώντας τον οικονομικό ρόλο του κράτους (Economist 2013). Η σύγχρονη παγκοσμιοποίηση εμφανίζεται μάλιστα συχνά με επιθετικούς προσδιορισμούς. Η οικονομική παγκοσμιοποίηση σχετίζεται με την προϊούσα αλληλεξάρτηση των οικονομιών, ενώ η πολιτική αναφέρεται σε κοινές πολιτικές και τις τάσεις για πλανητική διακυβέρνηση. Τέλος η κοινωνική παγκοσμιοποίηση επικεντρώνεται στις ολοένα και πυκνότερες επαφές και οσμώσεις των κοινωνιών διαφορετικών κρατών. Μία πρόσθετη, η πολιτισμική παγκοσμιοποίηση, έχει να κάνει με την ταχύτατη διάδοση της πληροφορίας και της εικόνας σε όλα τα γεωγραφική μήκη και πλάτη, εν πολλοίς χάρη στο διαδίκτυο. Το αποτέλεσμα, μεταξύ άλλων, είναι και η ανάδυση, ιδίως στις νεότερες ηλικίες, μιας παγκόσμιας κοινής (και κυρίως δυτικότροπης) κουλτούρας. Συγχρόνως, ο κρατικός έλεγχος της πληροφορίας γίνεται όλο και πιο δύσκολος: οι κάτοικοι στις φτωχές χώρες έχουν πλέον πρόσβαση σε μια εικόνα του πώς είναι η ζωή στις αναπτυγμένες, καθιστώντας έτσι το αίτημα για ανάπτυξη ακόμα πιο επιτακτικό (Askenazy κ.ά. 2009, Bhagwati, 2004).
Στη συνέχεια του κεφαλαίου αυτού θα εξετάσουμε κυρίως την οικονομική παγκοσμιοποίηση, κάνοντας αναφορές και σε προηγούμενα κεφάλαια.
10-Β.  ΣΤΟΙΧΕΙΑ ΤΗΣ ΟΙΚΟΝΟΜΙΚΗΣ ΠΑΓΚΟΣΜΙΟΠΟΙΗΣΗΣ
Η οικονομική παγκοσμιοποίηση επικεντρώνεται στα εξής φαινόμενα:
· Τη ραγδαία αύξηση του διεθνούς εμπορίου, με απόλυτους όρους αλλά και ως % του ΑΕΠ (βλ. κεφάλαιο 7). Ανατρέχοντας στη στατιστική βάση του ΠΟΕ https://www.wto.org/english/res_e/statis_e/its2012_e/its12_world_trade_dev_e.pdf έχουμε μια εικόνα της εξέλιξης του διεθνούς εμπορίου για μεγάλο διάστημα (δεκαετίες 1950-2010). Βλέπουμε λοιπόν ότι οι παγκόσμιες εξαγωγές αυξήθηκαν θεαματικά, από λιγότερο από 60 δισ. $ το 1948, σε 18.000 δισ. $ το 2011. Στην εξέλιξη αυτή συνέβαλε η ύπαρξη της GATT – ΠΟΕ, αλλά και η θεαματική μείωση του κόστους μεταφοράς και των επικοινωνιών: μετά τη δεκαετία του 1930, το κόστος των θαλάσσιων μεταφορών μειώθηκε κατά 50%, των αερομεταφορών 85%, και των τηλεπικοινωνιών πάνω από 90%. 

Το μερίδιο των παγκοσμίων εξαγωγών ανά περιοχή εξελίχθηκε ως εξής:

ΠΙΝΑΚΑΣ 10-1:  ΜΕΡΙΔΙΟ ΠΑΓΚΟΣΜΙΩΝ ΕΞΑΓΩΓΩΝ

                           1948                                          2011

ΗΠΑ                    22%                                           8%

ΕΥΡΩΠΗ            35%                                          37%

(ΓΕΡΜΑΝΙΑ)      1,5%                                          8%

(ΒΡΕΤΑΝΙΑ)      11%                                            3%

ΜΕΣΗ ΑΝΑΤΟΛΗ     2%                                            7%

ΑΣΙΑ                   14%                                           31%

(ΚΙΝΑ)                  1%                                           11%

(6 ΤΙΓΡΕΙΣ)          3,5%                                         10%   

ΑΦΡΙΚΗ               7%                                             3%

ΛΑΤ. ΑΜΕΡΙΚΗ  11%                                          4%

ΠΗΓΗ: ΠΟΕ, από https://www.wto.org/english/res_e/statis_e/its2012_e/its12_world_trade_dev_e.pdf
Σημείωση: Οι ΗΠΑ περιορίζουν σταδιακά το αρχικά μεγάλο μερίδιό τους. Η Ευρώπη διατηρεί το μερίδιό της, εν πολλοίς χάρη στην ευρωπαϊκή ενοποίηση και το αυξανόμενο πυκνό ενδοευρωπαϊκό εμπόριο. Η Γερμανία αυξάνει σημαντικά το μερίδιό της, ενώ  με τη Βρετανία συμβαίνει το αντίθετο, ως αποτέλεσμα της διάλυσης της αυτοκρατορίας της. Η Ασία, ιδίως η Κίνα και οι έξι ασιατικές τίγρεις, αυξάνουν θεαματικά το ποσοστό τους. Η Μέση Ανατολή επίσης αυξάνει το ποσοστό της, εν πολλοίς λόγω του πετρελαίου. Αφρική και Λατινική Αμερική (νοτίως του Μεξικού) μειώνουν το μερίδιό τους. Οι ανακατατάξεις αυτές συμβαδίζουν με την ανάδυση της Ανατολικής Ασίας ως μεγάλου οικονομικού και εξαγωγικού πόλου διεθνώς.

· Συστατικό της οικονομικής παγκοσμιοποίησης είναι επίσης η μεγάλη αύξηση των άμεσων ξένων επενδύσεων (ΑΞΕ) και, ακόμα περισσότερο, των επενδύσεων χαρτοφυλακίου: πρόκειται για τη λεγόμενη «χρηματοπιστωτική παγκοσμιοποίηση» (financial globalization), όπου η αναλογία αυτών των ροών προς την πραγματική οικονομία έχει κυριολεκτικά εκτοξευθεί. Οι μεγάλες ροές «άυλων κεφαλαίων», που γίνονται πλέον εύκολα με το πάτημα ενός πλήκτρου ηλεκτρονικού υπολογιστή, βρίσκονται σε υπερβολικά υψηλά επίπεδα: είναι πολλαπλάσιες σε σχέση με τις ανάγκες πληρωμών που ευλόγως πηγάζουν στην πραγματική οικονομία από το διεθνές εμπόριο, τις μεταφορές, τα μεταναστευτικά εμβάσματα, τις ΑΞΕ. Ως αποτέλεσμα, τέτοιες εισροές κεφαλαίων μπορούν να είναι, λ.χ., εικοσαπλάσιες του ελλείμματος του εμπορικού ισοζυγίου μιας χώρας όπως η Ινδία. Εν ολίγοις, η μάζα, κυρίως δολαρίων, που διακινείται μέσω των διεθνών χρηματοπιστωτικών ιδρυμάτων είναι τέτοια που μπορεί εύκολα να λειτουργήσει αποσταθεροποιητικά, ιδίως για μια λιγότερο αναπτυγμένη χώρα.   
ΔΙΑΓΡΑΜΜΑ 10-1: ΜΕΡΙΔΙΟ ΧΡΗΜΑΤΟΠΙΣΤΩΤΙΚΟΥ ΤΟΜΕΑ ΣΤΟ ΑΕΠ ΤΩΝ ΗΠΑ, 1860-2010

Χαρακτηριστικό αυτής της έκρηξης του χρηματοπιστωτικού τομέα είναι το ποσοστό που αυτός αντιπροσωπεύει στο ΑΕΠ των ΗΠΑ. Όπως βλέπουμε στο παραπάνω διάγραμμα, στα τέλη του 20ού  και στις αρχές του 21ου αιώνα, το μερίδιο εκτοξεύεται φτάνοντας το 8%. Πράγματι, στον τομέα αυτό οι ΗΠΑ διατηρούν και ενισχύουν την πρωτοκαθεδρία τους, ακόμα και αν υποχωρούν σε πολλούς επιμέρους οικονομικούς κλάδους (λ.χ. της βιομηχανίας). (Economist 2015).
Μεγάλες παγκόσμιες εταιρείες

Μέρος του προβληματισμού για την παγκοσμιοποίηση αφορά και τον ρόλο των μεγάλων εταιρειών, που είναι σημαντικοί παίκτες στη διεθνή σκηνή: η ετήσια παραγωγή καθεμίας από αυτές υπερβαίνει συχνά το ΑΕΠ μικρών κρατών. Υπάρχουν διάφορες ονομασίες για αυτές τις μεγάλες εταιρείες, που αντανακλούν και διαφορές στη φύση τους.
· Οι διεθνείς εταιρείες (international companies) επιδίδονται αποκλειστικά στο διεθνές εμπόριο, δηλαδή εξαγωγές και  εισαγωγές. 

· Οι παγκόσμιες εταιρείες (global companies) χαρακτηρίζονται από την παραγωγή διεθνώς τυποποιημένων αγαθών και υπηρεσιών, με συγκεντρωτικό κεντρικό μάνατζμεντ της παραγωγής και πώλησης ανά τον κόσμο.

· Τέλος, υπάρχουν οι πολυεθνικές (multinational) ή διεθνικές (transnational) εταιρείες — η διάκριση δεν είναι πολύ σαφής. Έχουν την έδρα τους σε μία χώρα αλλά λειτουργούν σε πολλές άλλες, όπου οι θυγατρικές τους επηρεάζουν την απασχόληση, το εισόδημα και την κατανάλωση στη χώρα υποδοχής. Αυτές οι θυγατρικές όμως μπορεί να διαφέρουν ως προς τον βαθμό αυτονομίας που έχουν στις κινήσεις τους, αλλά δεν μπορούν να βλάψουν τη μητρική εταιρεία. Οι «πολυεθνικές» είναι πιο προσαρμοσμένες στις τοπικές συνθήκες των χωρών υποδοχής: η McDonald’s, αν και παράγει ένα διεθνές προϊόν, προσαρμόζεται στις διατροφικές συνήθειες των διαφορετικών χωρών (λ.χ. της χορτοφαγικής Ινδίας). Οι διεθνικές συνδυάζουν τον παγκόσμιο κεντρικό σχεδιασμό με τις συγκεκριμένες  τοπικές συνθήκες, και γι’ αυτό ονομάζονται ενίοτε και glocal (global+local). Η προσαρμοστικότητα στις τοπικές συνθήκες (ως προς την παραγωγή ή την κατανάλωση) παίζει και στις δύο περιπτώσεις σημαντικό ρόλο. Η δε κατανομή αρμοδιοτήτων στη διαδικασία λήψης αποφάσεων διαφέρει από εταιρεία σε εταιρεία, κι αυτό σε αντίθεση με τις παγκόσμιες εταιρείες, των οποίων το τυποποιημένο αναγνωρίσιμο προϊόν πωλείται σε όλα τα γεωγραφικά μήκη και πλάτη δίχως ανάγκη διαφοροποιήσεων: οι υπολογιστές και τα κινητά τηλέφωνα εμπίπτουν σε αυτή την κατηγορία (http://www.britannica.com). 
10-Γ. ΠΩΣ ΕΠΙΔΡΑ Η ΠΑΓΚΟΣΜΙΟΠΟΙΗΣΗ ΣΤΙΣ ΑΝΑΠΤΥΣΣΟΜΕΝΕΣ ΧΩΡΕΣ  
Η παγκοσμιοποίηση επηρεάζει ποικιλοτρόπως και σε διαφορετική ένταση τις αναπτυσσόμενες χώρες, οδηγώντας σε νέες ομαδοποιήσεις. Σε αναλογία με την «κοινωνική περιθωριοποίηση» ορισμένων πληθυσμιακών ομάδων στο εσωτερικό τους, ως απότοκο της φτώχειας και της ανισότητας,  υπάρχει και το φαινόμενο χωρών που βρίσκονται στο περιθώριο της διεθνούς κοινότητας κρατών. Οι προβληματισμοί επικεντρώνονται στο πώς θα ξεφύγουν αυτές οι «ξεχασμένες», «περιθωριοποιημένες» λιγότερο αναπτυγμένες χώρες από τη φτώχεια. Οι χώρες αυτές, 48 τον αριθμό, αντιπροσωπεύουν το 12%  του παγκόσμιου πληθυσμού αλλά μόνο 2% του παγκόσμιου ΑΕΠ. Έχουν πολύ χαμηλό δείκτη ανθρώπινης ανάπτυξης, συμμετέχουν κατά κανόνα στον ΠΟΕ και αποτελούν μέρος του «στόχου της χιλιετίας» (Millennium Development Goals) του ΟΗΕ για την καταπολέμηση της παγκόσμιας φτώχειας.
Η παγκοσμιοποίηση των τελευταίων δεκαετιών του 20ού και των αρχών του 21ου αιώνα, όπως την ορίσαμε πιο πάνω, συνέβαλε άραγε στη σύγκλιση (convergence), δηλαδή στον περιορισμό της ανισότητας μεταξύ αναπτυσσόμενων και αναπτυγμένων χωρών; Η απάντηση δεν είναι ξεκάθαρη και μονοσήμαντη. Τα περισσότερα στοιχεία, πάντως, δείχνουν ότι υπήρξε κάποια σύγκλιση, αν λάβουμε υπόψη τις αναδυόμενες χώρες όπως η Κίνα κ.ά. Αν απομονώσουμε όμως τις ιδιαίτερα φτωχές χώρες, ως ξεχωριστό υποσύνολο, η εικόνα είναι ότι, σε σχέση με το παγκόσμιο ΑΕΠ, η θέση τους ελαφρώς χειροτέρευσε, ενώ σε σχέση με τις αναπτυγμένες παρέμεινε περίπου σταθερή. Ο προφανής λόγος είναι η δυναμική μεγέθυνση των ενδιάμεσων δυναμικών αναπτυσσόμενων χωρών, δηλαδή των αναδυόμενων κρατών.
ΔΙΑΓΡΑΜΜΑ 10-2: ΑΕΠ ΤΩΝ ΦΤΩΧΩΝ ΛΙΓΟΤΕΡΟ ΑΝΑΠΤΥΓΜΕΝΩΝ ΧΩΡΩΝ ΩΣ ΠΟΣΟΣΤΟ ΤΟΥ ΠΑΓΚΟΣΜΙΟΥ ΑΕΠ ΚΑΙ ΤΟΥ ΑΕΠ ΤΩΝ ΑΝΑΠΤΥΓΜΕΝΩΝ ΧΩΡΩΝ

FIG 1: LDCs' share of world GDP and their GDP
in relation to that of high income countries

Στο παραπάνω διάγραμμα, διαπιστώνουμε μια «κοιλιά»: ενώ αρχικά, μέχρι τη δεκαετία του 1990, είχαμε απόκλιση (divergence), δηλαδή μείωση του μεριδίου των φτωχών λιγότερο αναπτυγμένων χωρών στο παγκόσμιο ΑΕΠ, στα τέλη του 20ού και στις αρχές του 21ου αιώνα, η τάση αντιστρέφεται, έτσι που να προμηνύεται βελτίωση της σχετικής θέσης των χωρών αυτών στην παγκόσμια οικονομία. Ας μην λησμονούμε όμως ότι ξεκινούν από πολύ χαμηλά. Πάντως, ως προς την απόλυτη φτώχεια, όλες οι ενδείξεις είναι ότι έχει συντελεστεί μείωσή της — αν και πόσο μεγάλη δεν είναι σαφές: στις αναδυόμενες χώρες, η μείωση της απόλυτης φτώχειας υπήρξε πιο εντυπωσιακή απ’ ό,τι στις ιδιαίτερα φτωχές. Σε ποιο βαθμό όμως αυτό αποδίδεται στην παγκοσμιοποίηση; Είναι δύσκολο να το υπολογίσουμε, παρά μόνο εικάζοντας ότι, συμβάλλοντας στην οικονομική μεγέθυνση των λιγότερο αναπτυγμένων χωρών, η παγκοσμιοποίηση βελτίωσε το επίπεδο ζωής του πληθυσμού τους συνολικά (Sachs 2005). Αυτή η συνολική μείωση της απόλυτης φτώχειας των χωρών αυτών μπορεί κάλλιστα να συμβάδισε με αύξηση και της ανισότητας στο εσωτερικό τους (όπως διαπιστώσαμε στο κεφάλαιο 2). Διότι μπορεί η οικονομική κατάσταση κάποιου να βελτιώνεται μεν σε σχέση με το παρελθόν, αλλά να χειροτερεύει σε σύγκριση με τον περίγυρό του, δηλαδή τον υπόλοιπο πληθυσμό της χώρας που πλουτίζει ταχύτερα. 
Ορισμένοι αναλυτές, λαμβάνοντας υπόψη ορισμένα κρίσιμα γεωγραφικά δεδομένα των φτωχών λιγότερο αναπτυγμένων χωρών (λ.χ. έλλειψη θάλασσας-λιμανιών, τροπικό κλίμα, δυσκολία πρόσβασης στις αγορές), θεωρούν πως αυτές χρειάζονται απαραιτήτως ΑΞΕ. Στην περίπτωσή τους, η παγκοσμιοποίηση ιδίως μέσω ΑΞΕ μπορεί να είναι ευεργετική προκειμένου να «πάρει μπρος» η οικονομία τους (για τη μεγάλη ώθηση, βλ. και κεφάλαιο 4). 
Σε αυτό μπορεί να συνδράμει και η αναπτυξιακή βοήθεια. Να σημειωθεί  ότι υπάρχουν εδώ οικονομικές επιπτώσεις της μη οικονομικής παγκοσμιοποίησης, όπως η ταχύτατη διάδοση εικόνων (λ.χ. καταστροφικών σεισμών στην Αϊτή ή στο Νεπάλ) που κινητοποιούν τη διεθνή κοινή γνώμη και κυβερνήσεις. Αυτή η αίσθηση του «παγκόσμιου χωριού» καθιστά την περιθωριοποίηση των φτωχών του πλανήτη λιγότερο έντονη. Επιπρόσθετα, σε ορισμένες περιπτώσεις, η σύγχρονη τεχνολογία που προέρχεται από τις αναπτυγμένες χώρες (βλ. κεφάλαιο 8) μπορεί να βοηθήσει τις αναπτυσσόμενες να παρακάμψουν παλαιότερες μεθόδους: κατά κάποιον τρόπο να «κόψουν δρόμο», λ.χ.  υιοθετώντας κινητή τηλεφωνία χωρίς να περάσουν κατ’ ανάγκη από το προηγούμενο στάδιο της σταθερής. Τέτοιες δυνατότητες υπάρχουν και ως προς ορισμένες «πράσινες τεχνολογίες» (βλ. κεφάλαιο 9), για παράδειγμα στον τομέα της ενέργειας .

10-Δ. ΠΟΛΙΤΙΚΗ ΠΑΓΚΟΣΜΙΟΠΟΙΗΣΗ: ΑΝΑΓΚΗ ΔΙΕΘΝΟΥΣ ΔΙΑΚΥΒΕΡΝΗΣΗΣ
Διεργασίες όπως οι παραπάνω δεν καθιστούν την παγκοσμιοποίηση πανάκεια για τις λιγότερο αναπτυγμένες χώρες. Υπάρχουν μεγάλα περιθώρια μεταρρυθμίσεων σε διεθνείς θεσμούς, όπως ο ΠΟΕ, η Παγκόσμια Τράπεζα, το ΔΝΤ, στην κατεύθυνση μιας αποτελεσματικής παγκόσμιας διακυβέρνησης.
Η διαμεσολάβηση των υπαρχόντων ή και νέων διεθνών θεσμών στη διελκυστίνδα «κυρίαρχο εθνικό κράτος / δυνάμεις παγκόσμιας αγοράς»,  κρίνεται απαραίτητη, ώστε να τιθασευτούν προς όφελος των φτωχών πληθυσμών της υφηλίου οι τυφλές και ενίοτε απορρυθμιστικές οικονομικές δυνάμεις. Αυτό σημαίνει μεγαλύτερη ευκαμψία και λιγότερο δογματισμό στην εφαρμογή, ιδίως στις λιγότερο αναπτυγμένες χώρες, των κυρίαρχων συνταγών περιορισμού του κράτους που απορρέουν από τη δεσπόζουσα φιλοσοφία οργανισμών όπως το ΔΝΤ και η Παγκόσμια Τράπεζα. 
Επιπρόσθετα, όπως είδαμε και στο κεφάλαιο 9, το περιβάλλον θέτει εκ των πραγμάτων ζητήματα παγκόσμιας διακυβέρνησης. Στη μικρή κλίμακα, για παράδειγμα, πέραν των πιθανών περιβαλλοντικών τους επιπτώσεων, τα γενετικά τροποποιημένα τρόφιμα θέτουν και ζητήματα εξάρτησης των αγροτών από συγκεκριμένους σπόρους που μονοπωλούν μεγάλες πολυεθνικές εταιρείες: η πλήρης απελευθέρωση της εμπορίας σπόρων, εν προκειμένω, μπορεί να οδηγήσει σε τεχνολογική εξάρτηση, ανελευθερία, αλλά και στην απομύζηση του αγροτικού εισοδήματος στις λιγότερο αναπτυγμένες χώρες. Συγχρόνως όμως, οι αποδόσεις και η ανθεκτικότητα των μεταλλαγμένων καλλιεργειών συνιστούν δέλεαρ για την υιοθέτησή τους. Στη μεγάλη κλίμακα, όπως είδαμε στο κεφάλαιο 9, η κλιματική αλλαγή έχει ανθρωπογενή αίτια που πηγάζουν από την οικονομία των αναπτυγμένων χωρών και των αναδυόμενων κρατών, αλλά προβλέπεται να επηρεάσουν πρωτίστως φτωχές λιγότερο αναπτυγμένες χώρες (που δεν «φταίνε σε τίποτα»), καθώς πολλές από αυτές είναι είτε νησιωτικά κράτη που κινδυνεύουν να πλημμυρίσουν, είτε περιοχές που πλήττονται από την ερημοποίηση. Η διεθνής κοινότητα οφείλει να συμβάλει στη μεταφορά τεχνολογίας ανανεώσιμων πηγών ενέργειας σε αυτές τις χώρες, και, ενδεχομένως, να κληθεί μελλοντικά να αντιμετωπίσει μείζον οικοπροσφυγικό πρόβλημα.  

Άλλος τομέας, όπως ήδη είδαμε (κεφάλαιο 8), που άπτεται του ΠΟΕ, αφορά τα πνευματικά δικαιώματα με τη συμφωνία TRIPs: π.χ. στον τομέα της υγείας, απαιτείται μια παγκόσμια συνεννόηση που να λαμβάνει υπόψη τις ανάγκες των φτωχών χωρών για προσιτές τιμές φαρμάκων. 

Ξεχωριστό ζήτημα παγκόσμιας διακυβέρνησης είναι η θέσπιση και επιβολή κάποιου κώδικα συμπεριφοράς για τις διεθνικές εταιρείες, που θεωρούνται και οι μεγάλοι κερδισμένοι της παγκοσμιοποίησης: ναι μεν προσφέρουν στις αναπτυσσόμενες χώρες πρόσβαση σε κεφάλαια και εξαγωγικές αγορές, αλλά, επαναπατρίζοντας τα κέρδη τους και αποφεύγοντας τη φορολογία στις χώρες υποδοχής μέσω ενδοεταιρικών συναλλαγών, μπορεί να μην συμβάλλουν όσο θα όφειλαν στην οικονομία αυτών των χωρών. Αντίθετα, πιέζουν προς έναν «ανταγωνισμό προς τα κάτω», όσον αφορά το φορολογικό καθεστώς, τα εργατικά δικαιώματα και τους περιβαλλοντικούς κανόνες (Davies και Vadlamannati 2013).
Οι πιο συνηθισμένες κριτικές στις διεθνικές επιχειρήσεις είναι ότι εκμεταλλεύονται το φθηνό εργατικό δυναμικό, όπως λ.χ. συμβαίνει στο Μεξικό, κοντά στα σύνορα με τις ΗΠΑ (ο αντίλογος είναι ότι, ούτως ή άλλως, οι μισθοί στις αναπτυσσόμενες χώρες είναι χαμηλοί, και μάλιστα συχνά χαμηλότεροι από αυτούς που πληρώνουν οι θυγατρικές των πολυεθνικών). Η αναζήτηση όλο και χαμηλότερου εργατικού κόστους έχει μάλιστα οδηγήσει ορισμένες εταιρείες να φύγουν ακόμα και από την Κίνα με προορισμό άλλα κράτη (όπως λ.χ. η πολύ φτωχότερη και φθηνότερη Καμπότζη). Μία άλλη επισήμανση είναι ότι οι διεθνικές εταιρείες δεν πληρούν περιβαλλοντικά φιλική πολιτική (βλ. τα περί περιβαλλοντικού ντάμπινγκ στο κεφ. 9): ενδεικτικά, μεγάλες εταιρείες όπως η Nike και η Adidas υποχρεώθηκαν, μετά από ενέργειες της Greenpeace,  να μειώσουν τα τοξικά τους απόβλητα στην Κίνα — όπως θα έπρεπε να πράξουν τηρώντας ανάλογη νομοθεσία στις αναπτυγμένες χώρες.
Από την άλλη, βέβαια, οι εταιρείες αυτές προσφέρουν απασχόληση, άμεσα ή έμμεσα. Στον βαθμό που επιλέγουν εγχώριους προμηθευτές δημιουργώντας έτσι τοπικά δίκτυα, η συμβολή τους είναι πιο μεγάλη από ό,τι αν χρησιμοποιούν αποκλειστικά εισαγόμενα ενδιάμεσα υλικά (γεγονός μάλιστα που τους επιτρέπει να φοροδιαφεύγουν μέσω της υπερτιμολόγησής τους). Σημαντική μπορεί επίσης να είναι η διάχυση της τεχνογνωσίας και τεχνολογίας τους στην οικονομία (βλ. κεφάλαιο 8). Πάντως, για να έχουμε μια αίσθηση του μέτρου, σύμφωνα με τις εκθέσεις της UNCTAD (UNCTAD’s World Investment Report), οι ΑΞΕ με προορισμό τις φτωχές λιγότερο αναπτυγμένες χώρες είναι αμελητέες, σε σύγκριση με τις επενδυτικές ροές ανάμεσα σε αναπτυγμένες χώρες ή προς αναδυόμενες οικονομίες. Άρα κατ’ αρχάς ζητούμενο είναι η αύξησή τους.

Όσον αφορά τη διεθνή βοήθεια, στο πλαίσιο μιας παγκόσμιας διακυβέρνησης, υπάρχει προβληματισμός για τη θέσπιση κανόνων που να βελτιώνουν την αποτελεσματικότητά της και να αποφεύγουν το σύνηθες φαινόμενο να τη νέμονται είτε διεφθαρμένα αυταρχικά καθεστώτα των αναπτυσσόμενων χωρών, είτε συγκεκριμένες εθνοτικές ομάδες (εις βάρος άλλων). Μία πρόταση είναι η βοήθεια να χορηγείται υπό την προϋπόθεση ότι η προηγούμενη δόση έχει αποδεδειγμένα χρησιμοποιηθεί σε αναπτυξιακούς σκοπούς (Easterly 2009, Easterly 2014).
10-Ε. ΚΡΑΤΙΚΕΣ ΠΟΛΙΤΙΚΕΣ ΚΑΙ ΠΑΓΚΟΣΜΙΟΠΟΙΗΣΗ
Τα δύο βασικά εργαλεία που διαθέτει κάθε κράτος για να ασκήσει οικονομική πολιτική είναι το δημοσιονομικό και το νομισματικό. Αυτά οριοθετούνται πλέον όλο και πιο πολύ από τις δυνάμεις της παγκοσμιοποίησης. Πιο συγκεκριμένα:
Δημοσιονομική πολιτική

Η δημοσιονομική πολιτική (fiscal policy) αποτυπώνεται στις δημόσιες δαπάνες και στα έσοδα από φορολογία, δηλαδή στον ετήσιο κρατικό προϋπολογισμό. Οι δαπάνες είναι για να καλυφθούν τρέχουσες ανάγκες, όπως δημόσια παιδεία, υγεία, διοίκηση, αλλά μέρος αυτών μπορούν να διοχετευθούν και σε δημόσιες επενδύσεις (λ.χ. για έργα υποδομής). Αν οι δαπάνες υπερβαίνουν τα έσοδα, προκύπτει έλλειμμα και το κράτος υποχρεώνεται να το καλύψει: είτε προβαίνοντας σε δανεισμό και αυξάνοντας το δημόσιο χρέος, είτε τυπώνοντας νέο χρήμα. Το μεν πρώτο, ιδίως αν ο δανεισμός δεν οδηγεί σε παραγωγικές επενδύσεις που να αυξάνουν το ΑΕΠ, κινδυνεύει να συσσωρεύσει μεγάλο χρέος που να μην δύναται εύκολα να αποπληρωθεί. Από την άλλη, το τύπωμα νέου χρήματος ενδέχεται να οδηγήσει σε πληθωριστικές συνέπειες, οδηγώντας σε υπερπληθωρισμό και οικονομική αστάθεια, όπως συνέβη, λ.χ., στο Περού και στο Κονγκό στη δεκαετία του 1990, ή στη Ζιμπάμπουε στη δεκαετία του 2000. Στο βαθμό που ο δημόσιος δανεισμός είναι εξωτερικός (όπως συχνά συμβαίνει με τις λιγότερο αναπτυγμένες χώρες), η χρηματοπιστωτική παγκοσμιοποίηση μπορεί μεν να διευκολύνει το κράτος να χρηματοδοτηθεί, αλλά ενδέχεται και να το πλήξει όταν οι αγορές κρίνουν ότι τέτοια δάνεια είναι επισφαλή και αρνούνται πλέον να δανείσουν. Φτωχές χώρες είναι κατά κανόνα πιο ευάλωτες και εκτεθειμένες στις διαθέσεις των διεθνών αγορών.
Στις αναπτυγμένες χώρες, οι κυβερνήσεις μπορούν συνήθως να αντιμετωπίσουν τις οικονομικές αναταράξεις  ακολουθώντας μια «αντικυκλική πολιτική (countercyclical policy): να δαπανά το κράτος περισσότερο σε περιόδους κάμψης της οικονομικής δραστηριότητας (λ.χ. κοινωνική πολιτική επιδομάτων ανεργίας) και να εξοικονομεί (λιγότερες δαπάνες, περισσότερα φορολογικά έσοδα) στις ανοδικές φάσεις του οικονομικού κύκλου, δηλαδή όταν το ΑΕΠ μεγεθύνεται. Κάτι τέτοιο δεν είναι πάντα εύκολο για τις λιγότερο αναπτυγμένες χώρες, κυρίως επειδή δεν έχουν τόσο εύκολη πρόσβαση στον διεθνή δανεισμό —εν πολλοίς λόγω της περιορισμένης αξιοπιστίας τους— με αποτέλεσμα να είναι σχετικά πιο ευάλωτες σε εξωτερικές αποσταθεροποιήσεις που προέρχονται από τις δυνάμεις της χρηματοπιστωτικής παγκοσμιοποίησης. Οι άλλες μορφές παγκοσμιοποίησης, όπως το εμπόριο και οι ΑΞΕ, δεν έχουν τόσο έντονες δυνητικές αποσταθεροποιητικές επιπτώσεις. 
Ειδικότερα, καθώς οι φτωχές αυτές χώρες αναπτύσσονται, τίθεται και το ζήτημα της κοινωνικής πολιτικής, με έμφαση στην καταπολέμηση της φτώχειας. Οι διαφορές ανάμεσα στις λιγότερο αναπτυγμένες χώρες στον τομέα αυτό είναι πολλές και οφείλονται εν πολλοίς σε ιστορικούς λόγους, παραδόσεις, αλλά και στο είδος του πολιτικού καθεστώτος τους. Ούτως ή άλλως, για να μπορούν αυτά τα κράτη να ασκήσουν κάποιου είδους κοινωνική πολιτική, απαιτούνται δημόσια έσοδα από τη φορολογία, και αυτό προϋποθέτει, βέβαια, αύξηση της «φορολογικής βάσης», δηλαδή του παραγόμενου πλούτου, του ΑΕΠ. Το ζήτημα που τίθεται είναι πώς οι λιγότερο αναπτυγμένες χώρες θα συνταιριάξουν τις επιταγές της παγκοσμιοποίησης και της υπέρμετρης έμφασης στις δυνάμεις της αγοράς και προς μικρότερο κράτος / λιγότερη φορολογία με τις ανάγκες του πληθυσμού τους για κοινωνική προστασία (Wibbels 2006, Wibbels και Ahlquist 2011). Αν και ανάλογα ζητήματα ισορροπίας δημόσιου και ιδιωτικού τομέα τίθενται και στις αναπτυγμένες χώρες, στις αναπτυσσόμενες είναι πιο επιτακτικά, καθώς συνδέονται με την καταπολέμηση της απόλυτης φτώχειας, αλλά και την οικοδόμηση αποτελεσματικής κρατικής οντότητας (αυτό που στα αγγλικά ονομάζεται «state building»). Στις πρώτες μεταπολεμικές δεκαετίες, εμπνεόμενες και από το κράτος πρόνοιας (welfare state) που οικοδομούνταν τότε στις αναπτυγμένες χώρες, πολλές αναπτυσσόμενες έσπευσαν να υιοθετήσουν τον ίδιο στόχο ως συστατικό της αναπτυξιακής τους στρατηγικής. Οι εσωτερικές κοινωνικοπολιτικές διεργασίες προς την κατεύθυνση αυτή αποτελούν αντικείμενο περισσότερο της πολιτικής επιστήμης (Carnes 2009, Rudra 2006). Όπως είδαμε, όταν αναφερθήκαμε, λ.χ., στο ζήτημα των δεικτών διαφθοράς (κεφάλαιο 4), η ποιότητα του κράτους επηρεάζει αποφασιστικά τις αναπτυξιακές επιδόσεις και το πώς κάθε χώρα διαχειρίζεται τις δυνάμεις της παγκοσμιοποίησης. Η δυνατότητα μιας χώρας να δημιουργήσει κοινωνικά δίκτυα ασφάλειας για τους πιο αδύναμους που πλήττονται από οικονομικές αναταράξεις επηρεάζεται από το πολίτευμά της, και αντιστρόφως κρίνει την ποιότητα της δημοκρατίας της. Πράγματι, η έκθεση στις δυνάμεις της παγκοσμιοποίησης μπορούν να προσφέρουν οικονομικούς καρπούς αυξάνοντας το ΑΕΠ και συγχρόνως να ενδυναμώσουν εσωτερικά την κοινωνική πολιτική. Αλλά βέβαια, ιδίως στις λιγότερο αναπτυγμένες χώρες, μπορούν να έχουν και το αντίθετο αποτέλεσμα: να εξαναγκάσουν στη μείωση κοινωνικών δαπανών στο πλαίσιο ενός υποτιθέμενου «εξορθολογισμού» του κράτους (Wibbels 2006, Wibbels και Ahlquist 2011, Stiglitz 2003).
Νομισματική - συναλλαγματική πολιτική

Το άλλο βασικό εργαλείο άσκησης οικονομικής πολιτικής αφορά το εθνικό νόμισμα: τύπωμα χρήματος, εξασφάλιση της απαραίτητης ρευστότητας για τις συναλλαγές, καθορισμός ενός κεντρικού επιτοκίου δανεισμού, καταπολέμηση τυχόν πληθωριστικών πιέσεων λόγω υπερβολικής προσφοράς χρήματος, παρακολούθηση και ενδεχομένως τροποποίηση της ισοτιμίας του εθνικού νομίσματος έναντι άλλων νομισμάτων (όπως το δολάριο και το ευρώ). Το πόσο «ακριβό» (υπερτιμημένο έναντι, λ.χ., του $) ή αντίθετα πόσο «φθηνό» (υποτιμημένο) είναι το εθνικό νόμισμα επηρεάζει την αναπτυξιακή δυναμική: αν χρειάζονται 100 μονάδες εθνικού νομίσματος για ένα $, τότε το τοπικό νόμισμα είναι πολύ φθηνότερο από ότι εάν ένα $ κοστίζει 50. Ο κατεξοχήν θεσμός που ασχολείται με τα ζητήματα αυτά είναι η Κεντρική Τράπεζα κάθε κράτους, η οποία και έχει μεγαλύτερη ή μικρότερη ανεξαρτησία από την κυβέρνηση. Ο επιθυμητός βαθμός αυτονομίας της αποτελεί ζήτημα που συζητείται ευρύτατα: υπάρχουν ενδείξεις ότι μια ανεξάρτητη νομισματική αρχή είναι πιο αποτελεσματική στην καταπολέμηση του πληθωρισμού και την επίτευξη οικονομικής σταθερότητας.
Σε συνθήκες παγκοσμιοποίησης, ιδίως στον χρηματοπιστωτικό τομέα, η άσκηση νομισματικής πολιτικής από τις λιγότερο αναπτυγμένες χώρες επιχειρεί να συνταιριάξει στόχους όπως η καταπολέμηση της ανεργίας αλλά και του πληθωρισμού. Συγχρόνως, η συναλλαγματική πολιτική έχει στόχο οι εξαγωγές να είναι ανταγωνιστικές: άρα το εθνικό νόμισμα να μην είναι υπερβολικά υπερτιμημένο-ακριβό, και, από την άλλη, τυχόν υποτίμησή του να μην οδηγεί σε πληθωρισμό λόγω ακριβότερων εισαγωγών (λ.χ. πετρελαίου). Οι μεγάλες και εν πολλοίς ανεξέλεγκτες ροές κεφαλαίων μπορούν κάλλιστα να αποσταθεροποιήσουν την οικονομία, δυσχεραίνοντας τον εξωτερικό δημόσιο δανεισμό: κατά συνέπεια, η κεντρική νομισματική αρχή καλείται να καταστήσει σταθερή τη συναλλαγματική ισοτιμία εξασφαλίζοντας έτσι δελεαστική την αγορά κρατικών ομολόγων. Σε αντίθετη περίπτωση, τα επιτόκια δανεισμού του δημοσίου κινδυνεύουν να γίνουν απαγορευτικά υψηλά, επειδή ο επίδοξος επενδυτής θα χρεώσει αυτόν ακριβώς τον κίνδυνο υποτίμησης του τοπικού νομίσματος. Γι’ αυτό και πολλά κράτη, ιδίως στον αναπτυσσόμενο κόσμο, συνδέουν τα νομίσματά τους σε μια δεδομένη ισοτιμία με το δολάριο την οποία επιδιώκουν να στηρίξουν, πείθοντας επίδοξους επενδυτές ότι δεν προμηνύεται υποτίμηση: έτσι, εκ των πραγμάτων, έχει δημιουργηθεί μια τεράστια ζώνη δολαρίου που περιλαμβάνει, εκτός από τις ΗΠΑ, πάμπολλες άλλες χώρες που αντιπροσωπεύουν από κοινού πάνω από το μισό παγκόσμιο ΑΕΠ. (Economist, 2015). Η ρευστή διεθνής νομισματική κατάσταση, στην εποχή της παγκοσμιοποίησης, οδηγεί τα κράτη στο ακόλουθο «τρίλημμα»: οι κυβερνήσεις δύνανται να επιλέξουν μόνο δύο ανάμεσα στα εξής τρία: σταθερή ισοτιμία του νομίσματός τους, ελευθερία κίνησης κεφαλαίων, αυτονομία στον καθορισμό του επιτοκίου του εθνικού τους νομίσματος. Και, προφανώς, η αυστηρότητα νομισματικής πολιτικής οριοθετεί, όπως είδαμε πιο πάνω, και τη δημοσιονομική, δηλαδή τις δαπάνες και τον δημόσιο δανεισμό. (Rodrik, 2012)
10-ΣΤ. ΠΑΓΚΟΣΜΙΟΠΟΙΗΣΗ, ΠΑΡΑΔΟΣΗ ΚΑΙ ΕΚΣΥΓΧΡΟΝΙΣΜΟΣ
Οι μεγάλες διαφορές παραγωγικότητας εργασίας μεταξύ παραδοσιακού και σύγχρονου τομέα της οικονομίας, για τις οποίες ήδη μιλήσαμε στο κεφάλαιο 6 αναφερόμενοι στην εσωτερική μετανάστευση, συνδέονται και με την παγκοσμιοποίηση. Πράγματι, μια σημαντική πηγή της ανάπτυξης είναι η μεταφορά εργασίας από τομείς χαμηλής παραγωγικότητας σε τομείς υψηλής: το είδαμε στη μετανάστευση από την ύπαιθρο στην πόλη. Ιδίως μετά το 2000, αυτές οι διαρθρωτικές αλλαγές στην οικονομία συντελούνται με έντονο τρόπο σε πολλές λιγότερο αναπτυγμένες χώρες, και μάλιστα στην Αφρική: δεδομένης της πολύ χαμηλής παραγωγικότητας εργασίας σε αυτές τις περιοχές του πλανήτη, τα περιθώρια για σημαντικές αυξήσεις του ΑΕΠ μέσω τέτοιων αλλαγών είναι  μεγάλα. Οι οικονομικές δυνάμεις της παγκοσμιοποίησης λειτουργούν εν προκειμένω ως μοχλοί επιτάχυνσης του εκσυγχρονισμού. Το χάσμα παραγωγικότητας δεν αφορά μόνο το δίπολο «ύπαιθρος / πόλη», αλλά υπάρχει και στο εσωτερικό του αστικού τομέα (βιομηχανικού ή υπηρεσιών) και είναι κατά κανόνα μεγαλύτερο στις αναπτυσσόμενες απ’ ό,τι στις αναπτυγμένες χώρες. Η κατανομή των συντελεστών παραγωγής (K, L) προσφέρεται, συνεπώς, για σημαντικές βελτιώσεις στην κατεύθυνση μεγαλύτερης αποτελεσματικότητας: με άλλα λόγια, μία ημέρα εργασίας να παράγει περισσότερο εισόδημα, απλά και μόνο ως αποτέλεσμα της μετακίνησής της σε πιο παραγωγικές ασχολίες. Η απελευθέρωση του διεθνούς εμπορίου (οι δασμοί είναι πιο χαμηλοί παρά ποτέ σε όλες τις χώρες) και η περαιτέρω αύξηση των ΑΞΕ, μετά τα τέλη του 20ού αιώνα, μαζί με τη μεταφορά τεχνολογίας έχουν συμβάλει στην πιο αποτελεσματική παραγωγή στις λιγότερο αναπτυγμένες χώρες (Bhagwati 2004).
Μέσα σε αυτό το γενικό πλαίσιο, παρατηρούνται διαφοροποιήσεις που δείχνουν ότι ο τρόπος με τον οποίο οι διάφορες λιγότερο αναπτυγμένες χώρες εντάσσονται στην παγκοσμιοποιημένη οικονομία μπορεί να ποικίλλει. Σε χώρες όπως η Κίνα και άλλες ασιατικές χώρες, η παραπάνω διαδικασία διαρθρωτικής αλλαγής και αύξησης της παραγωγικότητας απέδωσε, με θεαματικά αποτελέσματα ως προς τη μεγέθυνση του ΑΕΠ. Αλλού όμως, όπως στη Λατινική Αμερική και την Υποσαχάρια Αφρική, δεν φαίνεται να συντελέστηκε τόσο έντονη μεταφορά εργασίας σε πιο παραγωγικούς τομείς. Η πιθανή εξήγηση είναι ότι εκεί η εργασία που εκτοπιζόταν λόγω ανταγωνισμού και εξορθολογισμού της παραγωγής δεν βρήκε απασχόληση παρά σε δουλειές χαμηλής παραγωγικότητας, σε άτυπους οικονομικούς τομείς, όπως ορισμένες υπηρεσίες. Η κατάσταση αυτή όμως μετά το 2000 φαίνεται να αλλάζει, ιδίως στην Αφρική: το λεγόμενο «αφρικανικό θαύμα» με υψηλούς ρυθμούς μεγέθυνσης, αρχίζοντας όμως από πολύ χαμηλά, αποδίδεται σε μεγάλο βαθμό στις ευεργετικές επιπτώσεις διαρθρωτικών αλλαγών και ανακατατάξεων στην απασχόληση. Στη διαδικασία αυτή παίζουν ρόλο και οι εξής παράγοντες. Αν το ειδικό βάρος στην οικονομία της παραγωγής πρώτων υλών είναι μεγάλο, μειώνονται τα περιθώρια ευνοϊκών για την παραγωγικότητα διαρθρωτικών αλλαγών. Οι θύλακες αυτοί είναι μεν υψηλής παραγωγικότητας, αλλά απασχολούν μία δεδομένη ποσότητα εργασίας και επιπλέον επηρεάζονται πολύ από τις διακυμάνσεις των τιμών πρώτων υλών. Ένας άλλος παράγοντας είναι η συναλλαγματική πολιτική, για την οποία μιλήσαμε λίγο πιο πάνω. Η συναλλαγματική ισοτιμία επηρεάζει πρωτίστως τους τομείς των λεγόμενων «εμπορεύσιμων» αγαθών, αυτών δηλαδή που εξάγονται ή υφίστανται τον ανταγωνισμό από εισαγωγές. Οι εν λόγω τομείς είναι και οι πιο δυναμικοί, σε αντίθεση με τα «μη εμπορεύσιμα» αγαθά που βρίσκονται στο απυρόβλητο ως προς τον ανταγωνισμό. Τέλος, φαίνεται ότι κράτη με πιο ελαστικές αγορές εργασίας οδηγούνται σε μεγαλύτερη μεγέθυνση μέσω διαρθρωτικών αλλαγών από ό,τι κράτη με πιο άκαμπτες αγορές εργασίας (Mcmilan κ.ά. 2014) Ως προς το τελευταίο, υπάρχει πάντως προβληματισμός για την τάση «ανταγωνισμού προς τα κάτω», όπου διάφορες αναπτυσσόμενες χώρες συναγωνίζονται ποια θα προσφέρει σε επίδοξους επενδυτές καλύτερους όρους (χαμηλότερα ημερομίσθια, ελάχιστη προστασία από απολύσεις). Ορισμένες μελέτες επί του θέματος δείχνουν ότι  η χειροτέρευση της θέσης της εργασίας σε μια αναπτυσσόμενη χώρα τείνει να συμπαρασύρει και άλλες αντίστοιχες (πράγμα που συμβαίνει και στις αναπτυγμένες χώρες, αλλά σε σαφώς μικρότερο βαθμό) (Davies και Vadlamannati 2013).
Βέβαια, ας μην λησμονούμε ότι η μεγάλη μάζα των φτωχών στις λιγότερο αναπτυγμένες χώρες βρίσκεται στην ύπαιθρο. Το πόσο και πώς η παγκοσμιοποίηση επηρεάζει τη ζωή τους ως εργαζόμενων, καταναλωτών και χρηστών δημόσιων αγαθών δεν είναι ξεκάθαρο, καθώς εξαρτάται από πολλούς παράγοντες που σχετίζονται με εγχώριες πολιτικές διαχείρισης της παγκοσμιοποίησης. Η αλυσίδα αιτίου-αιτιατού «ανοιχτή οικονομία-μεγέθυνση-ανισότητα-φτώχεια» χρήζει ανάλυσης σε κάθε βήμα της, για να κατανοηθεί κατά περίπτωση η επίπτωση της παγκοσμιοποίησης, θετική ή αρνητική, στις συνθήκες ζωής των αναπτυσσόμενων χωρών. Σε αυτά τα λογικά βήματα μπορούν να προστεθούν ζητήματα θεσμών καθώς και διάχυσης της πληροφορίας (λ.χ. λόγω διαδικτύου). Ενδεικτικό είναι πάντως ότι στατιστικές έρευνες στις λιγότερο αναπτυγμένες χώρες δείχνουν ότι η οικονομική παγκοσμιοποίηση επιδρά θετικά στο προσδόκιμο ζωής που, όπως είδαμε στο κεφάλαιο 5, είναι ουσιώδης δημογραφικός δείκτης (Bhagwati 2004, Goldin 2012).
ΒΙΒΛΙΟΓΡΑΦΙΚΕΣ ΑΝΑΦΟΡΕΣ ‒ ΒΙΒΛΙΟΓΡΑΦΙΑ  
Askenazy, P., Cohen, D. Orléan, A. και Martin, Ph. (2009). Η οικονομία σήμερα, μτφρ. Τ. Γιαννίτσης. Αθήνα: Πόλις. 

Bhagwati, J. (2004). In Defense of Globalization. Oxford: Oxford University Press.
Carnes, M. (2009). Social policy in developing countries. Annual Review of Political Science, 12, 93-113.
Davies, R. και Vadlamannati, K.C. (2013).  A race to the bottom in labor standards? An empirical investigation. Journal of Development Economics, 103(C), 1-14.
Easterly, W. (2001). The Elusive Quest for Growth: Economists’ Adventures and Misadventures in the Tropics. Cambridge: MIT.

Easterly, W. (2006). The White Man’s Burden: Why the West’s Efforts to Aid the Rest Have Done So Much Ill and So Little Good. London: Penguin. 
Easterly, W. (2009). How the Millennium Development Goals are unfair to Africa. World Development, 37(1), 26-35.
Easterly, W. (2014). The Tyranny of Experts: Economists, Dictators, and the Forgotten Rights of the Poor. New York: Basic Books. 

Economist (2013, 23  Σεπτεμβρίου). When did globalisation start?
Economist (2015, 3 Οκτωβρίου). The world Economy, special report. 
Goldin, I. (2012). Globalization for Development: Meeting New Challenges. Oxford: Oxford University Press.
Mcmilan, M., Rodrik, D. και Verduzco-Gallo, I. (2014). Globalization, structural change, and productivity growth, with an update on Africa. World Development, 63, 11-32.
Olson, M. (2007). Η άνοδος και η παρακμή των εθνών, μτφρ. Γ. Αδαμόπουλος.  Αθήνα: Παπαζήσης. 

Rodrik, D. (2012). Το παράδοξο της παγκοσμιοποίησης: Η δημοκρατία και το μέλλον της παγκόσμιας οικονομίας, μτφρ. Γ. Χρηστίδης. Αθήνα: Κριτική.
Rudra, N. (2006). Globalization and the strengthening of democracy in the developing world. International Organization 60(2), 433-468.
Sachs, J. (2005). The End of Poverty. London: Penguin.
Stiglitz, J. (2003). Globalization and its Discontents. New York: Norton & Company.
Wibbels, E. (2006). Dependency revisited: International markets, business cycles, and social spending in the developing world. International Organization, 60(2), 433-469.
	


Wibbels, E. και Ahlquist, J. (2011). Development, trade, and social insurance. International Studies Quarterly, 55(1), 125-149.
ΙΣΤΟΤΟΠΟΙ
http://www.britannica.com
Bottom of Form

Top of Form

_1507826788.unknown

